ক'ত গল হিমন্ত বিশ্ব শৰ্মা নেতৃত্বাধীন চৰকাৰৰ বানমুক্ত অসম গঢ়াৰ প্ৰতিশ্ৰতি?\nবান- গৰাখহনীয়াই নিঃশেষ কৰাৰ দিশে শিৱসাগৰৰ দিচাংমুখৰ অফলা গাঁও\nচৰকাৰৰ প্ৰতিশ্ৰুতি এতিয়া কেৱল শ্ল’গানতে আৱদ্ধ। হয়, বিজেপি চৰকাৰে ৰাজ্যত দ্বিতীয়বাৰৰ বাবে কাৰ্যভাৰ গ্ৰহণ কৰাৰ পিছতেই বানমুক্ত অসম গঢ়াৰ সংকল্প গ্ৰহণ কৰিছিল।\nবান গৰাখহনীয়া ৰোধৰ বাবে বিভিন্ন অঞ্চল পৰিভ্ৰমণ কৰিছিল বিভাগীয় মন্ত্ৰী, বিধায়ক তথা সাংসদে। ভুক্তভোগী ৰাইজক দিছিল বান গৰাখহনীয়া সমস্যাৰ স্থায়ী সমাধানৰ প্ৰতিশ্ৰুতি।\nকিন্তু বাৰিষাৰ বানত যেন উটি গ’ল চৰকাৰৰ এই প্ৰতিশ্ৰুতি। বাৰিষাৰ আগমনৰ লগে লগে এতিয়া ঠায়ে ঠায়ে সৃষ্টি হৈছে বান গৰাখহনীয়াৰ সন্ত্ৰাস। শিৱসাগৰৰ দিচাংমুখৰ অফলাৰ দৃশ্যও ব্যতিক্ৰম নহয়।\nবান গৰাখহনীয়াৰ কবলত পৰি নিশ্চিন্ন হোৱাৰ দিশত অফলা গাঁও। বৰ্তমান ব্ৰহ্মপুত্ৰ নদীৰ পৰা মাত্ৰ ২০০ মিটাৰ নিলগত অফলাৰ মথাউৰি। প্ৰতি বছৰে ব্ৰহ্মপুত্ৰ নদীৰ বাঢ়নী পানীয়ে সৃষ্টি কৰা খহনীয়াই নিঃশেষ কৰি পেলাইছে অফলা গাঁওৰ বিস্তৃৰ্ণ অঞ্চল।\nযাৰ বাবে চৰকাৰৰ ওপৰত ক্ষুন্ন হৈ পৰিছে অফলাবাসী। বিগত বৰ্ষত এই অফলা অঞ্চললৈ জল সম্পদ মন্ত্ৰী পিয়ুষ হাজৰিকা, শিৱসাগৰ জিলাৰ অভিভাৱক মন্ত্ৰী ৰণোজ পেগু, মন্ত্ৰী যোগেন মহন, সাংসদ তপন কুমাৰ গগৈকে ধৰি বহু বিজেপি নেতা কৰ্মী উপস্থিত হৈ অফলাৰ এই বান গৰাখহনীয়া ৰোধ তথা স্থায়ী সমাধানৰ বাবে অতিশীঘ্ৰে আঁচনি গ্ৰহণ কৰিব বুলি ৰাইজক প্ৰতিশ্ৰুতি প্ৰদান কৰিছিল যদিও আজি এবছৰে এই অঞ্চলত এচপৰাও মাটি নপৰিল।\nইপিনে খৰালি কালত শুই- বহি থকা শিৱসাগৰৰ জল সম্পদ বিভাগে অফলাৰ গৰাখহনীয়া ৰোধৰ বাবে প্ৰায় ডেৰ কোটিটকীয়া ‘ইৰ’শ্বন শ্বিল্ড’ নামৰ এক আঁচনি গ্ৰহণ কৰিছিল যদিও সেয়া যেন এতিয়া ফুটুকাৰ ফেন হৈ পৰিছে।দৈনিক নতুন নতুন অঞ্চললৈ বিয়পি পৰিছে অফলাৰ এই গৰাখহনীয়া। অফলাবাসীৰ প্ৰশ্ন, কেতিয়া স্থায়ী সমাধান হব অফলাৰ বান গৰাখহনীয়া সমস্যাৰ?\nবিভাগীয় মন্ত্ৰীয়ে দিয়া প্ৰতিশ্ৰুতি পালন কৰিব পাৰিব নে? নে বান গৰাখহনীয়াই এইদৰে এদিন নিঃশেষ কৰি পেলাব শিৱসাগৰৰ দিচাংমুখৰ এই অফলা গাঁও।


September 2014 - অসমীয়াৰ সুখ-দুখ\nxukhdukh.com September 22, 2014 0\nআজিৰ ভাল খবৰবোৰ ১. কালি গুৱাহাটী প্ৰেছ ক্লাৱত উন্মোচিত হয় ডঃ ভুৱনেশ্বৰ চহৰীয়াৰৰ "আখৰৰ আউল" শীৰ্ষক এখনি গ্ৰন্থ। বিশিষ্ট সাংব...\nBy xukhdukh.com on September 22, 2014 No comments:\nলোকেল গুজৱ.কম ১. অগৰুদ্দিন হোজাইমাল চাৰৰ পাৰ্টিটোৰ নাম সলনি কৰিবলৈ ওলোৱা বুলি গুজৱ প্ৰকাশ পাইছে। ৰাজনৈতিক মুনাফা ব্ৰাডাৰছ এণ্ড ছনছ লিম...\nxukhdukh.com September 21, 2014 0\nআজিৰ ভাল খবৰবোৰ ১. অসম প্ৰকাশন পৰিষদৰ চলিত বৰ্ষৰ জীৱনজোৰা সাহিত্য সাধনা বঁটা আগবঢ়োৱা হৈছে বিশিষ্ট কবি-সমালোচক-সাহিত্যিক নীলমণি ফুকনল...\nBy xukhdukh.com on September 21, 2014 No comments:\nলোকেল গুজৱ.কম ১. "ৰাইজৰ পদূলিত দালালৰ চৰ্দাৰ" নামৰ আঁচনি শুভাৰম্ভ কৰিব বুলি ঘোষণা কৰিলে ৰসাল গগৈয়ে। এতিয়া নিৰ্বাচনী বৈতৰণীৰ ...\nxukhdukh.com September 20, 2014 0\nআজিৰ ভাল খবৰবোৰ ১. থলুৱা উদ্যোগী সকলক সৰ্বাধিক পাঁচ লাখ টকা পৰ্যন্ত ঋণ দি উদ্যোগ স্থাপনৰ বাবে সহায় কৰাৰ লক্ষ্যৰে অসম গ্ৰামীণ বেংকৰ সৈ...\nBy xukhdukh.com on September 20, 2014 No comments:\nxukhdukh.com September 18, 2014 0\nআজিৰ ভাল খবৰবোৰ ১. ভাৰত ভ্ৰমণলৈ অহা চীনা ৰাষ্ট্ৰপতিৰ সৈতে ভাৰত চৰকাৰৰ বৈঠক চলি থকা বুলি জানিব পৰা গৈছে। দুখনকৈ উদ্যোগিক চহৰৰ বিকাশ...\nBy xukhdukh.com on September 18, 2014 No comments:\nৰাষ্ট্ৰীয় গুজৱ.কম ১. আজি "বৰ্ডাৰ" চিনেমা চোৱাৰ আৰু চাইনীজ খোৱাৰ দিন! ছাইনাৰ প্ৰেচিডেণ্টৰ ভ্ৰমণক লৈ দেশ ব্যস্ত থকাৰ উপলক্ষতে ...\nxukhdukh.com September 17, 2014 0\nএটি ৰাছিয়ান সপোন যেন... অজয় লাল দত্ত (১) কনমামা, হোমেন মামা আমাৰ কনিষ্ঠতম মামা হোৱা সূত্ৰে সৰুৰে পৰাই আ...\nBy xukhdukh.com on September 17, 2014 No comments:\nxukhdukh.com September 16, 2014 0\nআজিৰ ভাল খবৰবোৰ ১. অসম সহ উত্তৰ-পূৱত পথ নিৰ্মাণ দ্ৰুত কৰি তোলাৰ লক্ষ্যৰে গুৱাহাটীত মুখ্য কাৰ্যালয় স্থাপনেৰে এটি নিগম গঠন কৰিব বুলি প্...\nBy xukhdukh.com on September 16, 2014 No comments:\nটুটকীয়া টুইটাৰত ৰাষ্ট্ৰীয় গুজৱ ১. "দ্য হাইৱে ভেছ" নামৰ চুটি ছবিখনে আন্তৰ্জাতিক চলচ্চিত্ৰ মহোতসৱ, হাৰিয়ানাত প্ৰশংসিত হৈছে ...\nমুখৰ কেঞ্চাৰঃ আজিও বাৰু উত্তৰ নাই নেকি? ডাঃ অজিত কুমাৰ পটঙ্গীয়া আজিৰ পৰা তিনি-চাৰি দশক আগতে আমি যেতিয়া স্কুলত পঢ়ো, তেতিয়া প্ৰায়ে গা...\nxukhdukh.com September 15, 2014 0\nআজিৰ ভাল খবৰবোৰ ১. মহাপুৰুষ শ্ৰীমন্ত শংকৰদেৱৰ আৱিৰ্ভাৱৰ দিনটো ৰাষ্ট্ৰীয় দিৱস হিচাপে পালন কৰাৰ বাবে কেন্দ্ৰীয় চৰকাৰে ইতিমধ্যে এক পৰিকল্...\nBy xukhdukh.com on September 15, 2014 No comments:\nলোকেল গুজৱ.কম ১. সদৌ অসম হাতী-মাউত সন্থাই প্ৰযোজনা কৰিছে নতুন নাটক "কাঙাল দলৰ নিলম্বন"। এই নাটকখনৰ যোগেদি এৰালেও নেৰা পুৰণি ...\nনৱ প্ৰজন্মৰ মোবাইলঃ আধুনিক নাৰীৰ বাবে নতুন প্ৰত্যাহ্বান অজয় লাল দত্ত বিগত দশকত আটাইতকৈ বিশাল ৰূপত ঘৰে ঘৰে সোমাই পৰা সামগ্ৰীৰ ভি...\nxukhdukh.com September 14, 2014 0\nআজিৰ ভাল খবৰবোৰ ১. অসমত কালি অনুষ্ঠিত হোৱা উপনিৰ্বাচন শান্তিপূৰ্ণভাৱে তিনিওটা সমষ্টিতে সুকলমে সম্পন্ন হৈ যোৱাৰ সুখবৰ। যমুনামুখত ৭০, শি...\nBy xukhdukh.com on September 14, 2014 No comments:


হুলেৰে হুল কঢ়া নীতি! আইএছৰ বিৰুদ্ধে একত্ৰিত আমেৰিকা-তালিবান -\nHomeবিশ্বহুলেৰে হুল কঢ়া নীতি! আইএছৰ বিৰুদ্ধে একত্ৰিত আমেৰিকা-তালিবান\nPrevious articleকোন হ’ব তালিবান চৰকাৰৰ মুৰব্বী: চৰ্চাত হাইবাটুল্লাহ আখুনজাদা\nNext articleৰাজ্যসভাৰ সাংসদ চন্দন মিত্ৰৰ দেহাৱসান: শোকস্তব্ধ ৰাজনৈতিক মহল


March 18, 2022 8:59 pm\nঅসমৰ মুখ্যমন্ত্ৰীয়ে “কাশ্মীৰ ফাইলছ্” নামৰ কথাছবিখন চাবলৈ ৰাইজক উৎসাহিত কৰিবলৈ এটা দিন চৰকাৰী অৰ্ধছুটি মঞ্জুৰ কৰিছে বুলি বাতৰি কাকতত ওলাইছে। যদি সঁচা হয়, ই এক অভিলেখ হ’ব। ইয়াৰ পূৰ্বে কোনো অসমীয়া ছবিৰ বাবেও অৰ্ধছুটিৰ অনুমোদন দিয়াৰ নজিৰ নাই। কথাটো তাৎপৰ্যপূৰ্ণ। তাৰ লগত যুৰি দিব খোজোঁ ৩৫ শতাংশ জনসংখ্যাৰে মুছলমান অসমত সংখ্যালঘূ নহয় বুলি মুখ্যমন্ত্ৰীয়ে ৰাজহুৱাভাৱে কৰা ঘোষণা। এইবোৰ কথাৰো এক ব্যাপক পটভূমি আছে। অলপতে (বোধহয় মাহচেৰেক হ’ল) সমগ্ৰ দেশক স্তম্ভিত কৰি হৰিদ্বাৰত এখন ‘সন্তসভা’ত কেইজনমান সন্যাসীয়ে আৰু পলম নকৰি হাতত বন্দুক-তৰোৱাল লৈ মুছলমান মানুহ এফালৰ পৰা নিধন কৰিবলৈ (হিন্দুক?) আহ্বান দিছিল। আৰ এছ এছৰ এখন বিশেষ সভাত তাৰ কাৰ্যনিৰ্বাহকে দেশবাসীক সাৱধানবাণী শুনাইছিল যে ভাৰতৰ চৰকাৰত দলে-দলে মুছলমান সোমাইছে ৰাষ্ট্ৰ কৰায়ত্ত কৰিবলৈ। চৰকাৰী চাকৰিত তলৰ পৰা ওপৰলৈ সমগ্ৰ দেশত মুছলমান চাকৰিয়ালৰ হাৰ বৰ বেছি ৩-৪ শতাংশ হ’ব। তেন্তে তেওঁলোকে কি অৰ্থত ৰাষ্ট্ৰ “দখল” কৰিবলৈ ওলাইছে বুলি দাবী কৰা হৈছে? কেনেকৈ কৰিব?\nএনে ভিত্তিহীন যুক্তিহীন দাবীৰে ভাৰতত মুছলমান নাগৰিকক বিশ্বাসঘাতক শত্ৰু বুলি প্ৰতিপন্ন কৰিব বিচৰা হৈছে। এই পটভূমিতে “কাশ্মীৰী ফাইলছ্” নিৰ্মিত হৈছে। ছবিখন মই চোৱা নাই, তাৰ বিষয়ে মন্তব্য নকৰোঁ। ভাল নে বেয়া, সঠিক নে পক্ষপাতগ্ৰস্ত, মই নাজানোঁ। কিন্তু প্ৰধানমন্ত্ৰীয়ে কৈছে যে বহু “গুপুতে ৰখা তথ্য” এই কথাছবিখনে বেকত কৰিছে। “কাশ্মীৰ ফাইলছ্” নামটো John Le Carre ৰ Odessa Files নামৰ চোৰাংচোৱা বৃত্তিৰ গোপন আৰু অন্যায় প্ৰয়োগ সম্পৰ্কে লিখা কাহিনীৰ ভিত্তিত নিৰ্মিত এখন চাঞ্চল্যকৰ হলিউদৰ কথাছবি। “Files” শব্দটোৱে ইয়াত গুপুতে ৰখা কুৎচিত আৰু অসৎ কিবা চৰকাৰী কথা বা ৰহস্যৰ ইঙ্গিত দিছে।\nকিন্তু ১৯৮৯ ৰ পৰা ১৯৯৫ লৈ কাশ্মীৰত হিন্দু পণ্ডিত সকলৰ ওপৰত কাশ্মীৰৰ মৌলবাদী সন্ত্ৰাসবাদী বিলাকৰ অতি নিষ্ঠুৰ, লোমহৰ্ষক নিৰ্যাতন আৰু তাৰ ফলত লাখ লাখ কাশ্মীৰী হিন্দু পণ্ডিতৰ কাশ্মীৰৰ পৰা নিঠৰুৱা অৱস্থাত পলায়ন কোনো গোপন কথা নহয়। সেই বিষয়ে সেই সময়ৰ কাকত-পত্ৰত বিস্তাৰিত প্ৰতিবেদন প্ৰকাশ পাইছিল। তদুপৰি এই সম্পৰ্কে ৰাজহুৱা প্ৰতিবেদনৰ উপৰি বহুকেইখন কিতাপ প্ৰকাশিত হৈছে। অলপতে প্ৰকাশ পোৱা তাৰে কেইখনমান ইংৰাজী কিতাপ হৈছে-\n১)The Odyssey Of Kashmir Pandits (Dr M.L. Bhat ,2017)\n২) Our Moon Has Blood Cloth (Rahul Pandita, 2013)\n৩)Uprooted ( Rohit Tikoo, 2017)\nএইবোৰ অত্যাচাৰ সত্য। আৰু তাৰ বিৱৰণে সাধাৰণ মানুহক শিঁহৰিত কৰে। কিন্তু প্ৰধানমন্ত্ৰী মোদীয়ে কোৱাৰ দৰে কথাবোৰ গাপ দি ৰখা হোৱা নাই। হিন্দী ভাষাতে এইবোৰ অত্যাচাৰ, গণ নিৰ্যাতনৰ বিষয়ে ঢেৰ কিতাপ থাকিব লাগে।\nতেন্তে ইয়াৰ অন্তৰালৰ সত্য কি ?\n১)সমগ্ৰ মুশ্লিম সম্প্ৰদায়ক এটা ভয়ংকৰ নিষ্ঠুৰ, অত্যাচাৰী সম্প্ৰদায় বুলি তেওঁলোকৰ বিৰুদ্ধে সন্দেহ সৃষ্টি কৰা।\n২)মোদীজীৰ পূৰ্বৰ কংগ্ৰেছ চৰকাৰ বিলাকে এই তথ্য গাপ দি ৰখা বুলি এক শংকা সৃষ্টি কৰা তথা কংগ্ৰেছে ‘মুছলমান’ৰ এই ‘চক্ৰান্ত’ত মনে-মনে সহায়-সমৰ্থন দিয়া বুলি জনগণৰ মনত এটা উৎকণ্ঠা সঞ্চাৰ কৰা। অৰ্থাৎ কূট ৰাজনীতিৰে জনগণৰ মাজত বিভেদ, বিদ্বেষ, ত্ৰাস বিয়পাই দিয়াই এনে প্ৰচাৰৰ অভিপ্ৰায়।\nকিন্তু কথাটো হ’ল আলফাৰ নিষ্ঠুৰতাৰ বিৱৰণেৰে সমগ্ৰ অসমীয়া জাতিক হিংস্ৰ, নিষ্ঠুৰ প্ৰমাণ কৰা যেনেকৈ অন্যায় আৰু অসমীচিন হ’ব, তেনেকৈ এচাম সন্ত্ৰাসবাদীৰ আসুৰিক কাৰ্যকলাপেৰে সমগ্ৰ কাশ্মিৰী জনগণক কলংকিত কৰা অন্যায় আৰু অভিসন্ধিমূলক। ধৰ্মীয় সন্ত্ৰাসবাদীয়ে কাশ্মীৰৰ জনগণৰ চৰকাৰী সন্ত্ৰাসবাদৰ বিৰুদ্ধে দীৰ্ঘকালীন সংগ্ৰামৰ নেতৃত্ব দখল কৰিছিল ঘাইকৈ পাকিস্তানৰ সহায়ত। আৰু ধৰ্মীয় সন্ত্ৰাসবাদীয়ে কেৱল কাশ্মীৰী হিন্দু পণ্ডিত সকলকে অত্যাচাৰ কৰা নাই। সৎ আৰু নীতিনিষ্ঠ মুশ্লিম ব্যক্তিৰ ওপৰতো নিৰ্মম নিকৰুণ অত্যাচাৰ চলাইছে। (Tears of Jhelum, by Anita Krishan, 2017)। এসময়ত শিখ সন্ত্ৰাসবাদীয়েও পাঞ্জাৱী হিন্দুৰ ওপৰত অত্যাচাৰ চলোৱাৰ উপক্ৰম কৰিছিল বুলি তথ্য আছে। সত্যপাল দাঙৰ (Satyapal Dang) দৰে সৎ, সাহসী পাঞ্জাৱী হিন্দু সাংবাদিককো শিখ মৌলবাদী সন্ত্ৰাসবাদীয়ে হত্যা কৰিছিল। সন্ত্ৰাসবাদ কোনো বিশেষ সম্প্ৰদায় বা ধৰ্মৰ একচেতিয়া সম্পত্তি নহয়। গতিকে কাশ্মীৰী পণ্ডিত সকলৰ এই দুৰ্ভাগ্যজনক আৰু অতিশয় কৰুণ দুৰ্দ্দশা এচাম সন্ত্ৰাসবাদীৰ কু-কীৰ্তি। সকলো মুছলমানক যাতে তাৰ বাবে জগৰীয়া কৰা নহয়, মনত ৰাখিব লাগিব। এক শ্ৰেণীৰ মানুহে ছবিখনৰ গইনা লৈ তাকে কৰিব। ছবিখনত সৎ, মানৱীয় কাশ্মীৰী মুছলমানৰ কোনো পাৰ্শ্বচিত্ৰ আছে নে নাই নাজানোঁ। ছবিখনৰ পৰিচালকৰ ৰাজনীতিৰ ওপৰত কথাটো নিৰ্ভৰ কৰিব।\nঅসমৰ সাম্প্ৰতিক পৰিস্থিতিত মই অশান্তি পাইছো। অসমৰ বিজেপিৰ হুংকাৰ দিল্লীৰ বিজেপিৰ নেতৃত্বৰ ক্ষীণ প্ৰতিধ্বনি। তাত স্বকীয়তা বা নতুনত্ব একো নাই। বাজেটখনত কবিতা-চবিতা, মন্ত্ৰ-তন্ত্ৰ গাই ‘নমো নমোকৈ’ অ’ত পাঁচ টকা ত’ত দহ টকা খৰচ কৰি মানুহক ফুচুলোৱাৰ চেষ্টা। কিন্তু প্ৰধান উদ্দেশ্য হ’ল বৃহৎ কৰ্পোৰেট পুঁজিক অসম লুটিবলৈ বাট এৰি দিয়া। অসমীয়া মধ্যবিত্তৰ প্ৰভাৱশালী অংশৰ মধ্যভোগী চৰিত্ৰৰ বাবে সিহঁতৰ নৱনীত একদল ঠেৰু ছিগা হৈ পৰিছে। বাজেটত যি এক লাখ চাকৰি দিয়াৰ কথা কৈছে, তাৰ কিমান ঠিকাভিত্তিক, কিমান অস্থায়ী, কোনে জানে ? আৰু ১৫-২০ লাখ বা ততোধিক নিবনুৱাৰ মাজত এক লাখ চাকৰি এপাচি শাকত এটা জালুক নহ’ব নে ?\nকৰ্মসংস্থান মানে কেৱল চৰকাৰী চাকৰি নহয়। স্বচ্ছল জীৱিকা সৃষ্টিহে। চৰকাৰে যদি সুচিন্তিতভাৱে ধন বিনিয়োগ কৰে কৰ্মসংস্থান নিজে নিজে হ’ব। ব্যৱসায়-বাণিজ্য বাঢ়িলে, উদ্যোগ গঢ় ল’লে এই সমস্যাই নহয়। কিন্তু চৰকাৰৰ হাতত যিকেইটা উদ্যোগ আছে, সেইকেইটাকো পৰিকল্পিত অৱহেলা আৰু কূটাঘাতেৰে শেষ কৰিব ধৰা হৈছে।\nকেন্দ্ৰই GST ৰ পৰা ৰাজ্যই পাবলগীয়া ধন কিমান ঘূৰাই দিছে? সময়ত পালে এইখিনিৰেই পুৰণা উদ্যোগ উজ্জীৱিত কৰা আৰু নতুন উদ্যোগ সৃষ্টি কৰা যায়- অৱশ্যে ইচ্ছা থাকিলেহে !!\nএইবোৰ কোৱা মানা। কেৱল ঘৰে-পৰে বিহু মাৰি থাকা! আন একো কথা ভবাৰ দৰকাৰ নাই। চৰকাৰেই ভাবিব!!\nকুখ্যাত ধৰ্ষণকাৰী বিকি আলিৰ যথাযোগ্য শাস্তি হোৱা দৰকাৰ আছিল। কিন্তু বিচাৰকৰ জৰিয়তে। পুলিচে নিজে বিচাৰক আৰু শাস্তিদাতাৰ ভূমিকা ল’লে দুশ্চিন্তাৰ কথা হ’ব। এটা সময়ত যাকে-তাকে নিৰ্বিচাৰে হত্যা কৰিব পাৰে।\nবিকিয়ে পলাবলৈ চেষ্টা কৰিছিল। তাক ঠেঙত গুলীয়ালেই সি দৌৰিব নোৱাৰিলেহেঁতেন। তাক বধ কৰা হ’ল কিয়?\n২০০২ত গুজৰাটত ঘটা অমানৱীয় নৃশংসতাৰ ওপৰত Gujarat Files নামৰ এখন চিনেমা নিৰ্মিত নহয় কিয়?


আনন্দিত কৃষক ৰাইজ; বনৰীয়া হাতীৰ বাবে কৰা খেতি খাই জংঘললৈ উভতিল হাতীৰ জাক\nপুৰণিগুদাম , November 12, 2020 9:20 am\nএখন ধাননি পথাৰ য’ত দিনে-পোহৰে বনৰীয়া হাতীৰ এটা বৃহৎ জাক প্ৰবেশ কৰি এফালৰ পৰা তহিলং কৰি নিলে কৃষকৰ চকুৰ সন্মুখতে কষ্টোপাৰ্জিত সোণোৱালী পকা ধান। কিন্তু কোনেও দিয়া নাই বাধা!\nএই প্ৰত্যাশিত ঘটনাটি প্ৰত্যক্ষ কৰি কৃষক ৰাইজ হৈ পৰিছে উৎফুল্লিতহে, কি আচৰিত! ভুল নুবুজিব, সেইয়া হৈছে হাতী-মানুহৰ সংঘাত নিৰ্মূলৰ বাবে নগাঁও-কাৰ্বিআংলং সীমান্তৱৰ্ত্তী হাতীখলি ৰংহাং গাঁৱৰ পথাৰত কৰা হৈছে ধান খেতি।\nস্থানীয় ৰাইজৰ সহযোগত “হাতীবন্ধু” নামৰ এটা স্বেচ্ছাসেৱী সংগঠনৰ উদ্যোগত গুৱাহাটীৰ জ্যেষ্ঠ নাগৰিক প্ৰদীপ কুমাৰ ভূঞাৰ পৃষ্ঠপোষকতাত তথা চাপানালাৰ প্ৰকৃতিপ্ৰেমী যুৱক বিনোদ দুলু বৰা, তেওঁৰ সহধৰ্মিণী মেঘ্নাময়ূৰ হাজৰিকাৰ নেতৃত্বত বনৰীয়া হাতীক খাদ্য যোগান ধৰিবৰ বাবে এইদৰে ৬০০ বিঘা ভূমিত খেতি কৰিছে।\nবিভিন্ন বিধ খেতিৰ ভিতৰত আছে ২০০ বিঘাৰ ধাননি পথাৰখনো।\nয’ত বিগত প্ৰায় দহ দিন ধৰি এটা বনৰীয়া হাতীৰ জাকে নিশা ধাননি খনত আহি পকা ধানৰ জুটি লৈছিল যদিও যোৱা দুদিন ধৰি কেৱল ৰাতিয়ে নহয় দিন-দুপৰতে হাতীৰ জাকে আহি ধান খায় যায়।\nবিশেষ পথাৰ খনত হাতীয়ে ধান খোৱাৰ এই নান্দনিক দৃশ্য দেখা পাই উৎফুল্লিত ৰংহাং বাসী, উৎফুল্লিত নিজৰ ঘৰৰ পৰা আঁতৰত তিনিমাহকৈ পাহাৰৰ এটা নিৰ্জন টঙীত থাকি দিনে-নিশাই হাতী ৰখা দুলু আৰু মেঘ্না, সফল হাতীবন্ধু প্ৰকৃত উদ্দেশ্য।\nউল্লেখযোগ্য যে, যোৱা বছৰো তেওঁলোকে একেটা অঞ্চলতে প্ৰায় ২০০ বিঘা মাটিত বনৰীয়া হাতীৰ বাবে কৃষিকাৰ্য্য কৰি লাভ কৰিছিল অভূতপূৰ্ব সাফল্য।\nইফালে নিকটৱৰ্ত্তী ভৈয়ামৰ গাঁও সমূহৰ কৃষক ৰাইজেও যোৱা বছৰৰ দৰে এই বছৰো আনন্দ মনেৰে ঘৰলৈ কষ্টোপাৰ্জিত নিজৰ খেতি ডৰাৰ পৰা চপাব পাৰিছে সোণগুটি।


Omiflux in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Omiflux ar byavahar, ppali, parshwakriya, upkaar, kriya-pratikriya aaru satarkatabani\nOmiflux ৰ মূল্য আৰু পেকৰ চাইজ - Omiflux Price and Pack Size in Assamese\nOmiflux की जानकारी\nOmiflux ৰ লাভ আৰু ব্যৱহাৰসমূহ- Omiflux Benefits & Uses in Assamese\nOmiflux ৰ পালি আৰু সেয়া কেনেদৰে ল'ব- Omiflux Dosage & How to Take in Assamese\nOmiflux-ৰ উপাদানসমূহ- Omiflux Active Ingredients in Assamese\nOmiflux ৰ পাৰ্শ্চক্ৰিয়াসমূহ- Omiflux Side Effects in Assamese\nOmiflux সংক্ৰান্ত সতৰ্কতাবাণীসমূহ- Omiflux Related Warnings in Assamese\nঅইন দৰৱৰ সৈতে Omifluxৰ গুৰুতৰ ক্ৰিয়া-প্ৰতিক্ৰিয়া- Severe Interaction of Omiflux with Other Drugs in Assamese\nOmiflux মতভেদসমূহ- Omiflux Contraindications in Assamese\nOmiflux ৰ বিষয়ে সততে সোধা প্ৰশ্নসমূহ- Frequently asked Questions about Omiflux in Assamese\nখাদ্য আৰু মদৰ সৈতে Omiflux ক্ৰিয়া-প্ৰতিক্ৰিয়া- Omiflux Interactions with Food and Alcohol in Assamese\nOmiflux ৰ লাভ আৰু ব্যৱহাৰসমূহ - Omiflux Benefits & Uses in Assamese\nOmiflux তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nOmiflux ৰ পালি আৰু সেয়া কেনেদৰে ল'ব - Omiflux Dosage & How to Take in Assamese\nOmiflux-ৰ উপাদানসমূহ - Omiflux Active Ingredients in Assamese\nOmiflux ৰ পাৰ্শ্চক্ৰিয়াসমূহ - Omiflux Side Effects in Assamese\nগৱেষণাৰ ভিত্তিত, Omiflux ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nOmiflux সংক্ৰান্ত সতৰ্কতাবাণীসমূহ - Omiflux Related Warnings in Assamese\nOmiflux-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nOmifluxৰ গৰ্ভৱতী মহিলাৰ ক্ষেত্ৰত ক্ষতিকৰ প্ৰভাব থাকিব পাৰে। আপোনাৰ যদি এনেকুৱা অনুভৱ হৈছে, তেন্তে Omiflux নাখাব আৰু আপোনাৰ চিকিতসকৰ পৰামৰ্শ লওক।\nOmiflux-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nOmiflux এ স্তন্যপায়ী মহিলাৰ ক্ষেত্ৰত কিছু পাৰ্শ্ব-প্ৰতিক্ৰিয়া কৰিব পাৰে। Omiflux গ্ৰহণ কৰাৰ পিছত যদি আপুনি যদি অচিনাকি লক্ষণ দেখা পায়, তান্তে ইয়াক পুনৰ ব্যৱহাৰ নকৰিব আৰু আপোনাৰ চিকিতসকক লগে লগে কল কৰিব। আপোনাৰ চিকিতসকে আপোনাক সঠিক বিকল্পটো কব।\nবৃক্কত Omiflux কি প্ৰভাৱ দেখা গৈছে?\nবৃক্ক ৰ বাবে Omiflux কেতিয়াবাহে ক্ষতিকাৰক।\nযকৃতত Omiflux কি প্ৰভাৱ দেখা গৈছে?\nOmifluxৰ পাৰ্শ্ব-প্ৰতিক্ৰিয়াই কেতিয়াবাহে কলিজা ক প্ৰভাবিত কৰে।\nহৃদযন্ত্ৰৰ ক্ষেত্ৰত Omiflux ৰ কি প্ৰভাৱ দেখা গৈছে?\nহৃদয় ৰ বাবে Omiflux কেতিয়াবাহে ক্ষতিকাৰক।\nঅইন দৰৱৰ সৈতে Omifluxৰ গুৰুতৰ ক্ৰিয়া-প্ৰতিক্ৰিয়া - Severe Interaction of Omiflux with Other Drugs in Assamese\nOmiflux তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nOmiflux মতভেদসমূহ - Omiflux Contraindications in Assamese\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Omiflux লোৱা অনুচিত যাতে -\nOmiflux ৰ বিষয়ে সততে সোধা প্ৰশ্নসমূহ - Frequently asked Questions about Omiflux in Assamese\nএই Omiflux-এ অভ্য়াস বা নিচাৰ সৃষ্টি কৰে নেকি?\nOmifluxৰে অভ্যাস গঠনৰ কোনো কথাৰ প্ৰতিবেদন পোৱা নাই।\nনহয়, Omiflux লোৱাৰ পিছত, আপুনি গাড়ী চলাব নালাগে বা গধুৰ মেচিনপাতি চলাব নালাগে, কিয়নো আপোনাৰ টোপনি ভাৱ আহিব পাৰে।\nহয়, কিন্তু আপুনি ডাক্তৰৰ পৰামৰ্শ অনুসাৰেহে Omiflux লোৱা উচিত।\nমানসিক ৰোগৰ চিকিত্সাৰ বাবে Omiflux লৈ কোনো লাভ নাই।\nখাদ্য আৰু মদৰ সৈতে Omiflux ক্ৰিয়া-প্ৰতিক্ৰিয়া - Omiflux Interactions with Food and Alcohol in Assamese\nখাদ্য আৰু Omifluxৰ ক্ৰিয়া-প্ৰতিক্ৰিয়া\nখাদ্যৰ সৈতে Omiflux লোৱাটোৱে একো সমস্যাৰ সৃষ্টি নকৰে।\nমদ আৰু Omifluxৰ মাজৰ প্ৰতিক্ৰিয়া\nমদ আৰু Omiflux একেলগে সেৱন কৰাটোৱে আপোনাৰ স্বাস্থ্যত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে।\nOmiflux ৰ অনুকল্প - Substitutes for Omiflux in Assamese\nআপুনি বা আপোনাৰ পৰিয়ালৰ কোনোবাই Omiflux লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Omiflux ব্যৱহাৰ কৰিছিল নেকি?\nআপুনি কিমান পৰিমাণে Omiflux সেৱন কৰিছিল?\nআপুনি Omiflux ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Omiflux সেৱন কৰে?


জয় শ্ৰী কৃষ্ণ: ঈশান জ্যোতি বৰা - সাহিত্য ডট অৰ্গ\nজয় শ্ৰী কৃষ্ণ: ঈশান জ্যোতি বৰা\nজয় শ্ৰী কৃষ্ণ\n(উচৰ্গা:মোৰ নিম্নমানৰ লেখাবোৰক সদায় উচ্চ প্ৰশংসা কৰি মোৰ মন ভাল লগাই অহা সুস্মিতা বা, ইন্দ্ৰনীল দা আৰু ভাষ্কৰজ্যোতিদাৰ হাতত)\n:ভীম ব্ৰ’, আপোনাৰ এই প্ৰেমৰ কথা দ্ৰৌপদীয়ে যদি গম পায়,তেন্তে পৰিণাম কেনে ভয়াবহ হ’ব আপুনি ভাবি চাইছেনে?-পৰম তৃপ্তিৰে বিড়ি হুপি বটগছৰ ডালত বহি থকা অৰ্জুনে গছৰ ছাঁত বহি হিৰিম্বালৈ চিঠি লিখি থকা ভীমলৈ চালে৷\n:গম পালে পাব৷ হু কেয়াৰছ! পুৰুষ-স্বাধীনতা বুলিয়ো কথা এষাৰ আছে৷ নাৰীয়ে কেৱল নিজৰ স্বাধীনতা বিচাৰিলেই নহ’বতো৷ তদুপৰি তই সমীকৰণটো চাইছনে নাই? পাঁচটা বান্দৰ আৰু এটা কল৷ এনেকৈ মানুহ জীয়াই থাকিব পাৰি নেকি?ধুৰৰ! থৈ দে তোৰ ভয়াবহ পৰিণাম৷ মই এইবোৰ কেয়াৰ-ফেয়াৰ নকৰোঁ-ভীমে গপচত ক’লে৷ হুপি শেষ হোৱা বিড়িটো কাষৰ হাবিয়নি ডৰালৈ নিক্ষেপ কৰি অৰ্জুন গছৰ পৰা নামি আহিল৷\n:মই বুজিছো যে কেয়াৰ-ফেয়াৰ বোলা বস্তুদুটা আপোনাৰ অভিধানত নাই,কিন্তু যদি কেনেবাকে যুধিষ্ঠিৰ ভ্ৰাতাই কথাটোৰ উমান পায়,তেতিয়া কি হ’ব! ভাবি চাইছেনে? আপোনাৰতো জিনা একদম হাৰাম হৈ যাব৷-ভীমৰ কাষত বহি লৈ অৰ্জুনে ভীমে লিখি থকা চিঠিখনলৈ চালে৷ কি লিখিছে একো মনিব পৰা নাই৷\n:একো কৰিব নোৱাৰে সি৷ এনে সত্যবাদীতো ওলাইছে দেখা নাই! ব’ম ধুৰ্ত সি এটা৷সাপ হৈ খুটে আৰু বেজ হৈ জাৰে৷কালি কি হ’ল শুন৷ দ্ৰৌপদী আৰু মই দুপৰীয়া ভাত খাই এনেই পালেংখনত বাগৰ দি আছোঁ৷ ঘৰত তেতিয়া কোনো নাই৷ তহঁত সকলো চিকাৰলৈ গৈছিলি৷ কালি তাই মূৰত নাৰিকলৰ পানী সানিছিল হ’বলা৷ইমান ধুনীয়া গোন্ধাইছিল বাপৰে! আৰু সোণত সুঁৱগা চৰাই তাই একেবাৰে মোৰ গাতে গা ঘঁহাই আছিল৷ আৰু ভাই চা,ময়ো মানুহৰে পোৱালি৷ তেনে ৰোমান্টিক মূহুৰ্তত কিবা-কিবি অদ্ভুত অনুভৱ অহাটো একো অস্বাভাৱিক নহয়৷ তাইক জোৰেৰে সাৱটি চুমা কেইটামান খাবলৈ ধৰিছিলোহে,তেনেতে ওলালহি নহয় তোৰ কুলক্ষণীয়া ককায়েৰটো৷ আহিছেও আহিছে,এনে বেয়া সময়ত আহিছে..\n:তাৰ পিছত কি হ’ল?চুমা খালানে নাই?-উৎসুক হৈ অৰ্জুনে সুধিলে৷\n:শুন না৷ সি আৰু কথা নাই বতৰা নাই , আমাৰ কাষলৈ আহি দ্ৰৌপদীলৈ চাই ক’লেহি:জান,তোমালৈ মই হৰিণৰ শিঙেৰে বনোৱা নেকলেচ আনিছো ৷ চাই যোৱাহি আহা৷\n:তাৰপিছত আৰু কি হ’ব!নাৰীবোৰৰ কথা জানই দেখোন৷মোৰ মেলা মুখ মেলাতেই থাকিল৷ বিচনাৰ পৰা জাঁপ মাৰি তাই একেকোবে তাৰ কোলাত উঠিলগৈ৷ সিয়ো মোলৈ চকুৰ টিপ এটা মাৰি আঁতৰি গ’ল৷দেখিলি তোৰ ককায়েৰে কেনেকৈ আমাৰ লগত চোৰ-পুলিচ খেলি আছে?\n:অ’হ মাই গ’ড!ইমানবোৰ কথাতো মই গমেই পোৱা নাছিলো৷\n:মেইন কথাটো তই গমেই পোৱা নাই৷ এইবোৰ সব মেৰেজ-ফিক্সিং৷ কথাটো মই স্বয়ম্বৰৰ দিনাই মন কৰিছিলো৷ তই যেতিয়া পুৰা এইম কৰি পানীত মাছ বিচাৰি ফুৰিছিলি,তেতিয়া তোৰ মৰমৰ ককায়েৰে ঘনে ঘনে দ্ৰৌপদীলৈ চাই সাংঘাটিক হাঁহি মাৰি আছিল৷ মোৰ মাঠা গৰম হৈ গ’ল যেতিয়া মই দেখিলো দ্ৰৌপদীয়ে তালৈ এটা ফ্লায়িং কিছ দলিয়াই দিছে৷ সব দুই-নম্বৰী বুজিছ! তই বহুত সৰু হৈ আছ৷ বুজি নাপাবি৷সব দুই-নম্বৰী এইবোৰ৷\n:ছিট!ছিট!!ছিট!!!তুমি ইমানবোৰ কথা গম পোৱা অথচ,মোক তেতিয়াই কিয় ইংগিত দি নিদিলা?মই তেতিয়াই ধনু-কাড় এৰি গুচি আহিলোহেতেন!\n:ভুল হ’ল ব্ৰাডাৰ৷ ভুল হ’ল৷ কথাটো মই বৰ কেছুৱেলি লৈছিলো৷মিছামিছি তোৰ কষ্ট হ’ল৷ আৰু তোৰ কষ্টৰ ফল তয়েই এতিয়া ভোগ কৰিবলৈ নাপালি৷ দেখিছ,দেখিছনে কাৰবাৰটো! কষ্ট কৰিলে ফল পায় বুলি তোৰ সেই কথাচহকী মাৰে এনেই কৈ থাকে৷ তোৰ কষ্টৰ ফল এতিয়া উপভোগ কৰি আছে যুধিষ্ঠিৰে৷ দিজ ইজ টুটেল আইফেয়াৰ!!\n:নেহি!!!!এইছা নেহি হ’ ছকটা৷ কোৱা,কি কৰোঁ এতিয়া মই৷ কি কৰোঁ?মোক তুমিয়েই উদ্ধাৰ কৰা৷-অৰ্জুনৰ চকুত চকুপানী৷ক্ৰমাৎ বৈ আহি মাটিৰ লগত মিহলি হৈ গৈছে৷\n:চা,চা৷ইমান টেনচন লৈ লাভ নাই৷ যি হৈ গ’ল,সেইয়া হৈ গ’ল৷ ডিপ্ৰেচড্ নহ’বি৷ কৃষ্ণলৈ মিছকল এটা দে৷ তোৰ ভাল বন্ধু৷ নিশ্চয় হেল্প কৰিব৷-ভীমে সান্ত্বনা দিলে৷\n:কি হ’ল হে ডেকাল’ৰা!ইমান কান্দিছা কিয়!\nআকাশত উৰি ফুৰা গৰুড় পক্ষীটো কোনমুহূৰ্তত আহি বটগছজোপাৰ সমুখতে নামিলহি দুয়ো তৰ্কিবই নোৱাৰিলে৷ সিহঁত দুয়োটাকে আচৰিত কৰি গৰুড় পক্ষীৰ আসনৰ পৰা হাতত কফিৰ মাগ লৈ কৃষ্ণ নামি আহিল৷অৰ্জুনৰ কাষ পায়েই কৃষ্ণই ফেলেকা-ফেলেককে হাঁহিব ধৰিলে৷\n:কি হ’ল সুধিছা?কি হোৱা নাই সেইয়া সোধা৷ দ্ৰৌপদীয়ে কেলেংকাৰি কৰি ফুৰিছে যুধিষ্ঠিৰৰ লগত৷ আমাক পাত্তাই নিদিয়ে এতিয়া তাই৷ ধনুত কাড় থৈ মাছ মাৰিলো মই,এতিয়া পৰম আনন্দেৰে দিনে-ৰাতিয়ে মাছ খাইছে যুধিষ্ঠিৰে৷ তাকো ধনু-কাড় নোহোৱাকৈ৷-হতাশাগ্ৰস্ত হৈ অৰ্জুনে ক’লে৷\n:হা:হা:হা: জাষ্ট চিল ব্ৰ’৷ সকলো কথা ইতিমধ্যে মই গম পাইছো৷ বাৰু অৰ্জুন কোৱাচোন,মোৰ পত্নী কেইজনী?-কৃষ্ণই হাঁহি-হাঁহি সুধিলে৷\n:লিগেল তিনিজনী৷ আৰু ইলিগেল ষোল্লহাজাৰ কোটি৷-আঙুলিত লেখি লেখি অৰ্জুনে ক’লে৷ ভীমেও হয়ভৰ দিলে৷\n:একদম কাৰেক্ট৷ আৰু মহাদেৱ শিৱৰ কেইজনী?\n:হমম,এজনী৷-ভীমে তপৰাই ক’লে এইবাৰ৷কৃষ্ণই ৰস পাই এটা খোলা হাঁহি মাৰিলে৷\n:এতিয়া কোৱা,এই দুজনৰ ভিতৰত কোনজন আটাইতকৈ সুখী?কোনজন বেছি পপুলাৰ? আৰু কোনজনে চৌবিশ ঘণ্টাই হাঁহি থাকে?\n:আপুনি প্ৰভু৷ আপুনি-এইবাৰ অৰ্জুনে ক’লে৷\n:গতিকে,তুমি ইয়াৰ পৰা কি শিকিলা?\n:যি মানুহৰ বেছি পত্নী থাকে,সেইজন মানুহ সদায় সুখী হয়৷-বিজ্ঞৰ দৰে ভীমে ক’লে৷ মুখত এমোকোৰা হাঁহি৷\n: ইউ আৰ পাৰছিয়েলি কাৰেক্ট৷ ভীম আৰু অৰ্জুন,পৃথিৱীত চলি থকা সেই দুচকীয়া বাহনটোলৈ চোৱাচোন৷ – এইবুলি কৈ কৃষ্ণই মাটিত বাঁহীৰ আগটোৰে কিবা এটা আঁক মাৰি দিলে৷ লগে লগে ঠাইখণ্ড সলনি হ’ল এখন বিশাল স্ক্ৰীণলৈ৷ দেখা গ’ল এটা ব্যস্ত ৰাজপথ৷ পথত অলেখ মানুহৰ অহা-যোৱা৷ অহা আহিছে,যোৱা গৈছে৷ ভীম আৰু অৰ্জুনে আচৰিত হৈ চাবলৈ ধৰিলে৷\n:দেখিছা নে নাই?-কৃষ্ণই আকৌ সুধিলে৷\n:অ’ অ’ দেখিছো৷ সেই যে ৰঙা চোলা পিন্ধা মানুহটো! দুচকীয়া বাহনৰ ওপৰত!\n:ভালকৈ লক্ষ্য কৰা৷ তাৰ পিছফালে এটা এক্সট্ৰা চকা আছে৷ দেখিছা?\n:কিয় আছে বাৰু?\nকৃষ্ণই হাঁহি এটা মাৰি স্ক্ৰীণৰ সেই বিশেষ স্কুটাৰ-আৰোহীজনলৈ চাই মুখেৰে ভোৰভোৰাই কিবা এটা মাতিলে৷লগে লগে এটা আচৰিত ঘটনা ঘটিল৷ বাহন চলাই গৈ থকা মানুহজনে হঠাতে বাহনখন ৰখালে৷ আৰু পিছচকাটোক দুটামান প্ৰচণ্ড গোৰ সোধাই কেইটামান অশ্লীল গালি-গালাজ পাৰিলে৷ গুৱালগালি পাৰি শেষ হোৱাৰ পিচত পলম নকৰি যন্ত্ৰ-পাতি কিছুমান উলিয়াই পিচচকাটো খুলি স্পেয়াৰ-চকাটো তাত লগাই দিলে৷ তাৰপিছত ফুটা চকাটো পুনৰ এক বিশেষ স্থানত থৈ দিলে৷ এইবাৰ হাতদুখন মচি বাহনত উঠি মানুহজনে নিজৰ গন্তব্যস্থান অভিমুখে গতি কৰিলে৷ এইখিনিলৈকে দেখুৱাই কৃষ্ণই স্ক্ৰীণখন অদৃশ্য কৰি পেলালে৷\n:এতিয়া কোৱা,কি বুজিলা এই সমগ্ৰ ঘটনাক্ৰম চাই?\n:বিপদৰ পৰা বাচিবলৈ প্ৰতিজন মানুহেই নিজৰ লগত স্পেয়াৰ পাৰ্ট ৰাখিব লাগে৷ লাগিলে সেইয়া স্কুটাৰৰ চকাই হওক বা আন কিবায়েই হওক৷-বুদ্ধিমত্তাৰ পৰিচয় দি ভীমে কৈ উঠিল৷ অৰ্জুন আচৰিত হ’ল৷ কথাবোৰ ভালকৈ বুজি পোৱা নাই এতিয়ালৈকে সি৷\n: একচিলেন্ট ভীম! আই এম প্ৰাউড অৱ ইউ! বাৰু,তুমি বুজিলা নে কিবা ?-কৃষ্ণই এইবাৰ অৰ্জুনলৈ চালে৷\n:অলপ অলপহে বুজিছো- কনচেপ্ট ইজ ন’ট ক্লিয়েৰ-অৰ্জুন নিৰাশ ৷\n:শুনা,তোমালোক চাৰিটাই যে এজনী পত্নীক লৈ হেতা-ওপৰা কৰি মৰি আছা,আৰু তাৰপৰা যে কোনো লাভ হোৱা নাই৷ অথচ লাভ হৈছে তোমালোকৰ ককায়েৰৰহে৷ কষ্ট কৰি তুমি সম্পদটো ঘটিলা,আৰু তাক উপভোগ কৰিছে যুধিষ্ঠিৰে৷ক’বলৈ গ’লে এইয়া তোমাৰ চৰম বিপদ৷ এই বিপদৰ সময়ত তুমি কি কৰিবা? সিহঁতৰ প্ৰেম-লীলা চোৱাৰ বাহিৰে তুমি আন কি কৰিবা! মৰ্ত্যৰ সেই মানুহজনলৈ চোৱা৷ বিপদৰ সময়ত কেনেকৈ বুদ্ধিমত্তাৰ পৰিচয় দি বিপদৰ পৰা ৰক্ষা পৰিল দেখিলা?বিপদৰ পৰা বাচিল এইকাৰণেই যে তেওঁ আগতীয়াকৈ এটা স্পেয়াৰ চকা ৰাখি থৈছিল৷ যাতে পুৰণি চকাটো ফুটিলে নতুন চকাটোৰে কাম চলাব পাৰে৷ এতিয়া কোৱা,তোমাৰ জানো,স্পেয়াৰ চকা আছে?\n:মানে?-বিপাঙত পৰা অৰ্জুনে সুধিলে৷\n:মানে স্পেয়াৰ পত্নী আছে জানো?-কৃষ্ণই কথাবোৰ পৰিষ্কাৰ কৰি দিলে৷\n:তেন্তে তোমাৰ বিপদ নহৈ কাৰ হ’ব?বিপদৰ সময়ত এনেকৈ কান্দি নাথাকি যদি তুমি মোক এজ এ চ’ৰ্চ অৱ ইন্সপাইৰেশ্যন লৈ নতুন স্পেয়াৰৰ যা-যোগাৰ কৰিলাহেতেন,মোৰ ভাল লাগিলহেতেন৷ কিন্তু তুমিতো বাচ্চাৰ দৰে পেনপেনাব লাগিছা৷তুমি মৰ্দ নে না-মৰ্দ-হাঁহিমুখীয়া কৃষ্ণ ক্ৰমাৎ খঙাল হৈ পৰিল৷\n: একদম ঠিক কথা ক’লে দাদা৷ সি আকৌ মোকহে লেছন দিয়ে হিৰিম্বালৈ চিঠি লিখি থকা বাবে৷ ই এটা কাপুৰুষ বুজিছে ,’কা’ যোগ ‘পুৰুষ’=কাপুৰুষ-এইবাৰ ভীমে উভটি ধৰিলে৷\n:তেনেকৈ উপলুঙা নকৰিবা দেই৷ তোমালোক আটাইকেইটাৰ ভিতৰত ময়েই আটাইতকৈ হেণ্ডছাম ৷ মোৰ বাবে এই দুনীয়াত ষ্পেয়াৰ-পাৰ্ট নোলাবনে!নিশ্চয় ওলাব৷ –হেৰোৱা আত্মবিশ্বাস পুনৰ ঘূৰাই আনি অৰ্জুন ক’লে৷\n:ডেটছ্ দ্যা স্পিৰিট!!মোৰ শুভেচ্ছ থাকিল৷যোৱা,নিজৰ কৰ্মত সফল হোৱা৷-কৃষ্ণই কফি এঢোকা গিলিলে৷\n:এইখিনিতে এটা প্ৰশ্ন৷ মহাপ্ৰভু!অদূৰ ভৱিষ্যতে আমাৰ দৰে কোনো হতভগীয়াৰ এই একেই সমস্যা হ’ব পাৰে,তেতিয়া সেই বিপদৰ পৰা পৰিত্ৰাণ পাবনে?কাৰণ এইবোৰ হৈছে- এভাৰলাষ্টিং সমস্যা৷ ক’বতো নোৱাৰি কোন,কেতিয়া ক’ত বিপদত পৰে৷তুমি তেতিয়া কি কৰিবা?তেওঁক বিপদৰ সময়ত এৰি থৈ আহিবা?-দুৰদৰ্শী অৰ্জুনে কৃষ্ণৰ ওচৰ চাপি সুধিলে৷\n:কদাপি নাহো৷ কিন্তু অৰ্জুন, তোমালোকৰ দৰে সকলো ভাগ্যৱান নহয়৷ অদূৰ ভৱিষ্যতে নাৰীসমাজ অতি শক্তিশালী হৈ উঠিব৷ পুৰুষক দমন কৰিব৷ তেতিয়া কথাবোৰ ওলোটা হ’ব৷ এণ্ড এট ডেট ছিটুৱেশ্যন,আই এম হেল্পলেছ৷\n:কৃষ্ণ!! ইমান পাৱাৰফুল হ’ব সিহঁতমখা!\n:অকল ইয়াকেই নহয়৷ কেইটামান পুৰুষটো হেণ্ডপেকড্ হৈ যাব৷-কৃষ্ণই ভাবি ভাবি ক’লে৷\n:সেইটো কি আকৌ?-ভীমে সুধিলে৷অৰ্জুনৰ চকুত আশ্চৰ্য৷\n:পত্নী বা প্ৰেমিকাই হাঁহৰ দৰে পেকপেকাই থাকিলে চকু-কাণ মেলি শুনি থাকিব লাগিব,যি কয় তাকে কৰিব লাগিব৷ উঠ বুলিলে উঠ আৰু বহ বুলিলে বহ৷ মাজে মাজে মাৰ খাবও লাগিব৷ এই ধৰা,হেতাৰ কোব,চেন্দেলৰ চৰ,পেটত ভুকু৷ মানে অকথ্য নিৰ্যাতন৷ ইহঁত এটা নিৰ্লজ প্ৰজাতি৷ আই মিন, এই হেণ্ডপেকড্ জাতিটো৷ ইয়াৰ দৰে দ্বিতীয় এটা জাতি এই দুনীয়াত নাথাকিব,সেইয়াও জানিবা৷ ইহঁত পুৰুষৰ নামত কলংক৷তোমালোক কিন্তু তেনেকুৱা নহ’বা৷\nকৃষ্ণৰ বচনসমূহ একান্তমনে শুনি দুয়ো তধা লাগিল৷\n:প্লিজ,এটা কাম কৰানা! আমাৰ সেই যুধিষ্ঠিৰ ডালকো তেনেকুৱা বনাই দিয়ানা৷ সি খুব প্ৰিন্সিপালৰ\nকথা কৈ থাকে নহয়! এথিক্সৰ কথা কয়৷ পাওক মজাটো সি !-\nকিছুপৰ আকাশ-পাতাল ভাবি ভীম আৰু অৰ্জুনে কৃষ্ণক ক’লে৷ তাতেই ক্ষান্ত নাথাকি দুয়ো ফেঁকুৰি ফেঁকুৰি তাৰপিছত কৃষ্ণৰ ভৰিত পৰিলগৈ৷\n:তোমালোকৰ পৰা নহ’ব আৰু!উঠা,উঠা৷-কৃষ্ণই দুয়োটাকে উঠাই দিলে৷\n:প্লিজ,কৰি দিয়ানা৷ কৰি দিয়ানা৷-দুয়োটায়ে কাকূতি কৰিবলৈ ধৰিলে৷ সিহঁতোএৰি দিয়া ভকত নহয় ৷\n:অ’কে বাব অ’কে! তোমালোকৰ ইচ্ছা পূৰণ হওক৷ তথাস্তু!!!\nদুৰ্দান্ত প্ৰাচীন হাঁহিটো মাৰি কৃষ্ণই ভীম আৰু অৰ্জুনক অৱশেষত আৰ্শীবাদ দিলে৷ কৃষ্ণৰ পৰা আশ্বাসবাণী লৈ ভীম আৰু অৰ্জুনে বান্দৰে জপিওৱাৰ দৰে জপিয়াবলৈ ধৰিলে৷ আৰ্শীবাদ দি উঠি মুখত মিচিকীয়া হাঁহি লৈ তিনি লোকৰ অধিপতি কৃষ্ণ গৰুড় পক্ষীত উঠিছিলগৈহে৷ তেনেতে কুন্তীদেৱীৰ পাকঘৰৰ দিশৰ পৰা উফৰি অহা এটা প্ৰকাণ্ড কেৰাহীয়ে কৃষ্ণক পুনৰাই মাটিত বগৰাই দিলে৷ কৃষ্ণই একো তৰ্কিবই নোৱাৰিলে৷ ভেলেকা লাগি ইফালে চাইছে,সিফালে চাইছে৷\nপিছে,কৃষ্ণৰ এই দুৰ্দশা দেখি ভীম আৰু অৰ্জুনে হাঁহি ৰখাব নোৱাৰিলে৷ দুয়োৰে জোৰদাৰ হাঁহিত গছৰ পাত সৰো সৰো হ’ল৷\nবিশাল পাখিকেইখন জোকাৰি সিফালে গৰুড় পক্ষীয়েও গলগলীয়া কণ্ঠেৰে বচন মাতিলে- ” দ্ৰৌপদীৰ কেৰাহীৰ কোবত আক্ৰান্ত হৈয়া ত্ৰিলোকৰ মহাপ্ৰভু কৃষ্ণ মাটিত বাগৰি পৰিলহ৷ তাকে সবে মিলি দেখহ,শুনহ,তথা নিৰন্তৰে হৰি বোল হৰি!!!জয় শ্ৰী কৃষ্ণ!!\n← পানীয়েই প্রাণ: নাং দীপালী দুৱৰা\nপৰীক্ষিত পুনৰবাৰ: ৰুদ্ৰ নাৰায়ণ বৰকাকতি →\nহেপ্পী অসম বন্ধ (উৎপল খাটনিয়াৰ)


গল্প :: লংকাম --- ৰাজীৱ কায়স্থ\nSubmitted by ৰাজীৱ কায়স্থ on Tue, 03/25/2014 - 04:19\nমানৱ নহা দেখি চাকিটো নুমুৱাই থলে নীলিমাই । হঠাৎ কোঠাটো বুৰ গ'ল নিসংগ এন্ধাৰত দুনয়নত অপেক্ষাৰ উজাগৰী জোনটি, লৈ ভাবৰ তন্ময়তাত ক্ৰমশক গহীন হৈ পৰিল নীলিমা । মানৱৰ কথাষাৰি মনত দুলি থাকিল কেৱলঃ ''তই মোৰ বুকুৰ ৰজনীগন্ধা ।"বিছনাত বাগৰৰ উচপিচনি ঢৌ খলাওতেই অশৰীৰী নিশাটো তাইৰ বুকুৰ তিলফুলত অদৃশ্য হৈ গ'ল । বাহিৰত কুকুৰাৰ ডাক শুনি খপজপাই সাৰ পাই উঠিল নীলিমা ।\nখিৰিকীখন খুলি দিলে তাই । লগে লগে এছাটি শীতল বতাহে তাইৰ গা-মন চুই গ'ল । পাছৰাতি টোপনিহীনতাৰ বাবে অৱসন্নতা অনুভব কৰিলে তাই বাহি বিছনাখন পৰিপাটি কৰি তাই গা-ধোৱা ঘৰত সোমাল ।\nগোলাঘাটৰ ৰেংমা পথাৰৰ সৰুধন, মিলি, কছাৰী, লংফাকাইহঁতক খবৰটো দিয়ে ৰাতিটো 'জেংপাটাত' কটাই পুনশ্চ আপোন ঠাই লংকামগাঁওলৈ উভতি আহিল মানৱ _ নীলিমা তেতিয়া হোৰাত খৰি কেইটামান ভৰাই ঘৰলৈ বুলি আহি আছিল । বাটত হঠাৎ মানৱক দেখি তাই ৰই দিলে । তাইৰ চকুত, চকু থৈ কথা ক'বলৈ অপ্ৰস্তুত মানৱ । কি ক'ব ? তাইক সি কেনেকৈ বুজাব ? তিনিদিন, তিনিৰাতি সি কিয় তাইক দেখা কৰিবলৈ অহা নাছিল । ক্ষণিক নীৰৱতা ভাঙি নীলিমাই তাইৰ হোৰাৰ পৰা আটে ফল কেইটামান উলিয়াই মানৱৰ হাতত দিলেঃ "হো বাবু, এইকেইটা খাবি মই যাং" । সি একো ক'ব নোৱাৰিলে তাইক । তাই যোৱা লুংলুঙীয়া বাটতোলৈ তন্ময় হৈ চাই ৰ'ল মানৱ ।\nগাঁৱত সোমায়ে মানবে সোনোৱাল মাষ্টাৰৰ অকাল মৃত্যুৰ বতৰাটো পাই শোকত ভাগি পৰিল _ লংকামগাঁও বুলিলৈ এইখন আৰু তাহানিৰ...সেই নদন-বদন গাঁও হৈ থকা নাই আৰু । অমানৱীয় গোষ্ঠী সংঘৰ্ষৰ লেলিহান শিখাই গাঁওখনক ইতিমধ্যে জামৰি ধৰিছে । মানৱহঁতক আদৰ্শৰ আদিপাঠ শিকাওতা সোণোৱাল মাষ্টাৰ আৰু নাই, সিহঁতৰ মাজত । মানৱ, পিয়ন হলিৰামৰ পুতেক । গাঁওখনত সিয়ে বেছি পঢ়া-শুনা আৰু জনা বুজা ল'ৰা । সেই দেখি সোণোৱাল মাষ্টৰে তাক বৰ মৰম কৰিছিল ।\n_"হাথিয়াৰে সমস্যা সমাধান নকৰে, আমি অহিংসাৰে বিল্পৱ কৰিম এদিন আমি জয়ী হমেই"-সোণোৱাল মাষ্টাৰৰ এইষাৰ যথোক্তি তেঁওৰ সতে যেন গুচি গ'ল । সোণোৱাল মাষ্টাৰৰ মৃত্যুৱে লংকামগাঁওখনক কিছুদিন শোকৰ আৱৰ্তত নিৰ্বিকাৰ কৰি ৰাখিলে ।\n"তই মোক বেয়া পাই আছ, হয়নে নীলুঃ" মানৱৰ প্ৰশ্নৰ একো সমিধান নিদি তালৈ এবাতি লাওপানী আগবঢ়াই দিলে তাই । মানৱে তাইৰ হাতখন ধৰিব খোজোতেই তাই উচুপি উঠিল ।\n"তই কান্দিছ কিয় ভেদেলি এইজনী ; কোনোৱে কিবা ক'লে নেকি ?"\n"মোৰ দৰে ডাইনী এজনী তোৰ লগত থাকিলে তোৰ অপকাৰ হ'ব বাবু, সোণোৱাল মাষ্টাৰক ময়ে কিবা দোষ লগাই খালো বুলি বু বু- বা বা, চলিছে গাঁওখনত । কেনেবাকৈ তোৰ কিবা অমংগল হ'লে মানুহ মখাই মোক জ্বলাই মাৰিব ।\n" বাবু তই.........."\n"নীলু এইসৱ আপদীয়া কথা তই চিন্তিব নেলাগে ।"\nকুসংষ্কাৰ আৰু অন্ধবিশ্বাসে মানৱহঁতৰ গাওঁখনক বন পোৰা জুইৰ দৰে বেৰি ধৰিছে । নীলিমা ঘাতমাউৰা ছোৱালী, পৈতৃক সম্পত্তি বুলিবলৈ একমাত্ৰ ঘৰটো আছিল তাকো পেহাক এজনে চক্ৰান্ত কৰি কাঢ়ি নিলে । লোকৰ ঘৰত বান্দি খাটি থাকোঁতে শেহত গৈ ডাইনীৰ কলংক । ডাইনী সন্দেহত গাওঁবাসী তাইক জুলুম কৰি আহিছিল । মানৱ নথকা হ'লে তাই জী নেথাকিলেহেঁতেন ।\nনীলিমাৰ প্ৰতি মানৱৰ আন্তৰিক টানৰ কথা এতিয়ালৈকে সি তাইক খুলি ক'ব পৰা নাই, সি যে তাইক ভাল পায় ।তাইক ৰক্ষণা-বেক্ষণ দিয়াৰ বাবে গাওখনে এতিয়া তাক চকুৰ কুটাৰেও দেখিব নোৱাৰা হ'ল\n_"নীলু কেইদিন মানৰ কাৰণে মই তোৰ ওচৰলৈ হয়তো আহিব নোৱাৰিম, পুলিচে আমাৰ সংগঠনটোৰ বিষয়ে ইতিমধ্যে গ'ম পাইছে ।সোণোৱাল মাষ্টাৰৰ হত্যাকাণ্ডত আমাৰ গাৱৰে কোনোবা জড়িত হৈ আছে; নীলু তই সাৱধান হৈ থাকিবি" মানৱৰ কথা শুনি নীলুৱে বুজি পালে মানৱ অবিহনে যে তাইৰ জীৱন অসাৰ "বাবু তোৰ বাহিৰে মোৰ কোনো নাই । তোৰ মংগল চিন্তি বুঢ়া বাথৌৰ থানত ফুলৰ মালা দিওঁ ।\n" নীলুৰ অন্তৰৰ ভাৱ মানৱে উপলৱ্ধি কৰে যদিও, পৰিস্তিতিৰ ধামখুমীয়াত পৰি তাৰ অন্তৰপ্ৰাণ নিৰ্বিকাৰ… ।" সেইদিনা লংফাকাইহঁতক পুলিচ অহাৰ খবৰটো দি আহিলো বিপদ কেতিয়া কোনপিনেৰে আহে ঠিক নাই, তই ভালকৈ থাকিবি নীলু ,মই আহিলো "\nসেই ৰাতিয়ে মিলি, সৰুধনৰ, লগত মানৱ জেংপাটালৈ গ'ল, মানৱহঁতৰ সংগঠনটোৱে জনজাতীয় লোকৰ প্ৰাপ্যত্ব, অধিকাৰ আদিৰ বাবে অহিংস সংগ্ৰাম কৰি আহিছে বৰদামুক, দেনগাঁও, চাৰহেদ, ফাংচোগাঁও আদিৰ, লোকসকলে মানৱহঁতৰ "জিন্দাবাদ" সংগঠনটোৰ লগত পৰোক্ষভাৱে জড়িত জেংপাটাত সংগঠনৰ জৰুৰী সভা এখন পৰিচালনা কৰি পিছদিনাই লংকামলৈ উভতি আহিল মানৱ ।\nলংকামত সোমায়ে মানৱৰ চকুৱে প্ৰথমতে যি দৃশ্য দেখিলে মানৱ আচম্বিত হৈ ৰ'ল । চকুৰ আগত যেন ঘুপঘুপীয়া এন্ধাৰ, এখন মৰিশালী । কানাই স্কুলঘৰৰ চালৰ পৰা তেতিয়াও পোৰা কাঠৰ ধোঁৱা অহৰৰ ওলায় আছিল । কানাই পথাৰৰ জুপুৰী ঘৰবোৰৰ ভস্মীভূত ছাইবোৰ পৰি আছে তেনেকৈ ।লংকামত একো বাচি থকা নাই জাহ যোৱা একুৰা ঠাই লংকাম । বুঢ়া বাথৌৰ থানৰ ভগ্নস্তূপ দেখি নীলু নীলু বুলি চিঞঁৰি উঠিল মানৱ …


xukhdukh.com February 22, 2015 CHINTAN, DIPANKAR MALLA BARUAH, চিন্তন, দীপাংকৰ মল্ল বৰুৱা,\n"মন কী বাত" আৰু আকাশবাণীলৈ সঞ্জীৱনী সুধা\n“এয়া আকাশবাণী, বাতৰি কৈছোঁ লিলি দাস মালিকে”। ৰেডিঅ’ৰ কথা মনত পৰিলে প্ৰায়ে নষ্টালজিক হৈ পৰোঁ। আমাৰ শৈশৱৰ জীৱন যাত্ৰাত ৰেডিঅ’ আছিল অতি আদৰৰ সহচৰ। ৰাতিপুৱা “বন্দে মাতৰম”গোৱাৰ লগে লগে দেউতাই জগাই দিছিল। আকাসবাণী গুৱাহাটী কেন্দ্ৰৰ ‘বন্দনা’ অনুস্থানত লোকগীত, বৰগীত, জিকিৰ শুনি ৰাতিপুৱাৰ আহাৰ কৰিছিলোঁ। গীতিমালিকা আৰম্ভ হ’লেই গা ধুবলৈ গৈছিলোঁ আৰু পুৱাৰ আঞ্চলিক বাতৰি শেষ হোৱা আছিল বিদ্যালয়লৈ ওলোৱা সংকেত। ঘড়ীতকৈ ৰেডিঅ’ আছিল সময়ৰ সাৰথি।\nযুগৰ পৰিৱৰ্তনৰ লগে লগে ৰেডিঅ’ৰ আদৰ কমি আহিল। দুৰদৰ্শনত ঘৰতে বহি চিনেমা চাব পৰা হ’ল, দেশ বিদেশৰ বাতৰিৰ ঘৰত বহিয়েই চলন্ত বিৱৰণী পাব পৰা হ’ল, বিশ্ব কাপ ফুটবল, ক্ৰিকেট, অলিম্পিক চাই ঘৰতে জঁপিয়াই থাকিব পৰা হ’ল। তেনে স্থলত ৰেডিঅ’ আৰু কোন কূটা। ৰেডিঅ’ই লাহে লাহে হেৰুৱাই পেলাইছিল নিজৰ গুৰুত্ব আৰু মানুহৰ আকৰ্ষণ। মানুহে ৰেডিঅ’ শুনিবলৈ বাদ দিয়াৰ দৰেই হ’ল। গাৱেঁ ভূঞেহে, য’ত বিজূলী ব্যৱস্থা নাই, দুৰদৰ্শনত ছিগনেল নাই সেইবোৰ ঠাইত ৰেডিঅ’ চলি থাকিল।\nৰেডিঅ’ত প্ৰাণ সঞ্চাৰ হ’ল যেতিয়া এফ এম চেনেল সমূহৰ আৱিৰ্ভাৱ হ’ল। ব্যৱসায়িক ভিত্তিত গঢ় লৈ উঠা বাবে এফ এম চেনেল সমূহত শ্ৰোতাক আকৰ্ষিত কৰিব পৰা বহুতো অনুস্থান আগবঢ়োৱা হ’ল। অলপ দিনৰ ভিতৰতে ৰেডিঅ’ পুনৰ জনপ্ৰিয় হৈ উঠিবলৈ ধৰিলে। কিন্তু এফ এম চেনেল সমূহ চহৰ কেন্দ্ৰিক আৰু বচা বচা কেইখনমান চহৰত হে উপলব্ধ হোৱা বাবে এফ এম ৰেডিঅ’ই সৰহ সংখ্যক লোকক স্পৰ্শ কৰিব নোৱাৰিলে। পশ্চিমীয়া দেশ সমূহত ৰেডিঅ’ৰ আদৰ এতিয়াও আছে। BBC, Public News, talksport আদি ৰেডিঅ’ ষ্টেচন সমূহ আজিও অতি জনপ্ৰিয়। ৰেডিঅ’ মানুহৰ ভাৱ প্ৰকাশৰ আৰু অৱসৰ বিনোদনৰ মাধ্যম হিচাপে এতিয়াও আকৰ্ষণীয় হৈ আছে। কাম কৰি থকাৰ সময়তো ৰেডিঅ’ বজাই ৰখাটো বহুতো পশ্চিমীয়া দেশৰ এটা সংস্কৃতি।\nশেহতীয়াকৈ প্ৰধানমন্ত্ৰী নৰেন্দ্ৰ মোদীয়ে ৰেডিঅ’ত আৰম্ভ কৰা “মন কি বাত” অনুস্থানে সাধাৰণ ভাৱে সকলো ঠাইতে ঊপলব্ধ ৰেডিঅ’ৰ হৃত জনপ্ৰিয়তাক পুনৰ উদ্ধাৰ কৰিবলৈ সক্ষম হৈছে। এই অনুস্থানটো অতি জনপ্ৰিয় হোৱাৰ বাবে ডাঙৰ ডাঙৰ কৰ্প’ৰেট গোষ্ঠীয়ে বিজ্ঞাপন দিছে। "মন কি বাত" অনুস্থানৰ বিজ্ঞাপনৰ দৰে অলপতে হৈ যোৱা ভাৰত পাকিস্তানৰ মাজত হোৱা বিশ্বকাপ ক্ৰিকেট খেল খনৰ বিৱৰণীত দিয়া বিজ্ঞাপনৰ দৰকো চেৰ পেলাবলৈ সক্ষম হৈছে।\nৰেডিঅ’ৰ বাবে প্ৰধান মন্ত্ৰীৰ “মন কি বাত” অনুস্থানে আটাইতকৈ বেছি উপাৰ্জন কঢ়িয়াই আনিছে বুলি খোদ ইকনমিক টাইমছ কাকতে প্ৰতিবেদন প্ৰকাশ কৰিছে। অলপতে আমেৰিকাৰ ৰাষ্ট্ৰপতি বাৰাক ওবামাৰ লগত যুটীয়া ভাৱে প্ৰধানমন্ত্ৰী নৰেন্দ্ৰ মোডীয়ে “মন কি বাত” অনুস্থানত অংশগ্ৰহণ কৰিছিল। ২৭ জানুৱাৰীত প্ৰচাৰিত এই ৩৫ মিনিটৰ অনুস্থানটো ১৪৭ নিযুত মানুহে ৰেডিঅ’ যোগে শুনিছিল। উল্লেখযোগ্য যে এই অনুষ্ঠানৰ দ্বাৰা আকাশবাণীয়ে অভূতপূৰ্ব ৰাজহ সংগ্ৰহ কৰিবলৈ সক্ষম হৈছে। সাধাৰণতে ১০ছেকেণ্ডৰ বিজ্ঞাপনৰ বাবে নিৰ্ধাৰিত নিৰিখ ৫০০টকাৰ পৰা ১৫০০টকা। তাৰ বিপৰীতে প্ৰধানমন্ত্ৰীৰ এই বক্তৃতা অনুষ্ঠানটোৰ আগে-আগে আৰু পিছৰ সময়ত দিব লগা বিজ্ঞাপনৰ বাবে প্ৰতি ১০ছেকেণ্ডৰ বিজ্ঞাপনৰ বাবে নিৰ্ধাৰিত নিৰিখ হৈছে ২লাখ টকা! এই অনুষ্ঠানটোৰ বাবে আকাশবাণীয়ে ইতিমধ্যে ১০৫ ছেকেণ্ড বিজ্ঞাপনৰ সময় বিক্ৰী কৰি ২৫লাখ টকা উপাৰ্জন কৰিবলৈ সক্ষম হৈছে। দূৰদৰ্শনৰ দৰে জনপ্ৰিয় মাধ্যমৰ ঠাইত ৰেডিঅ’ৰ দৰে মাধ্যম বাচনি কৰি নৰেন্দ্ৰ মোদীয়ে ৰেডিঅ’ৰ জনপ্ৰিয়তা বৃদ্ধি কৰাৰ লগতে অধিক সংখ্যক জনতাক স্পৰ্শ কৰিবলৈ সক্ষম হৈছে। আকাশবাণীলে যেন নতুন প্ৰাণৰ সঞ্চাৰ কৰিলে এই জোৱাৰে!\nৰেডিঅ’ৰ মোল মানুহে আকৌ বুজিবলৈ লৈছে। ৰেডিঅ’ৰ এই নতুন জয়যাত্ৰা যেন অবিৰত হৈ থাকে আৰু আমাৰ ভৱিষ্যৎ প্ৰজন্মৰো দিন একোটা আৰম্ভ হয় ৰেডিঅ’ৰ ঘোষণাৰে, “এয়া আকাশবাণী, বাতৰি কৈছোঁ……..”\nBy xukhdukh.com on February 22, 2015


৭ জুলাইৰ ৰাশিফল, সাফল্য আনিব পাৰে এনে ভাগ্যৱান চিহ্নই\nজন্মদিনত জানক, কি কি বিলাসী গাড়ীৰ গৰাকী এম এছ ধোনী ?\nহোজাইত ড্ৰাগছসহ আৰক্ষীৰ জালত পৰিল এটা সৰবৰাহকাৰী\nএলন মাস্ক ৯টা সন্তানৰ পিতৃ হ'ল, যমজ পুত্ৰ জন্ম দিয়া মহিলাগৰাকী কোন জানেনে?\nপাটনাৰ পৰা বিমানেৰে নিয়াৰ পিছত দিল্লী এইমছত ভৰ্তি কৰা হৈছে লালু প্ৰসাদক\nৰোণাল্ড’ৰ দেশলৈ ফুটবল খেলিবলৈ যাব বৰপেটাৰ মেহবুব


নুৰ জাহান - অসমীয়া ৱিকিপিডিয়া\n'জীন্নত' (১৯৪৫) ছবিত নুৰ জাহান\n২১ চেপ্তেম্বৰ ১৯২৭\nকাচুৰ, পঞ্জাব প্ৰদেশ, ব্ৰিটিছ ভাৰত (বৰ্তমান পাকিস্তানত)\n২৩ ডিচেম্বৰ ২০০০\nজীন্নত (১৯৪৫), আনমোল ঘড়ী (১৯৪৬), আনাৰকলী (১৯৫৮)\nচৌকত হুছেইন ৰিজৱী (১৯৪২- বি.১৯৫৩)\nইজাজ দুৰানী (১৯৫৯-বি.১৯৭০)\nনুৰ জাহান (ইংৰাজী: Noor Jehan; জন্ম নাম: আল্লাহ ৱাচাই; ২১ চেপ্তেম্বৰ ১৯২৬–২৩ ডিচেম্বৰ ২০০০) এগৰাকী পাকিস্তানী নেপথ্য কণ্ঠশিল্পী তথা অভিনেত্ৰী আছিল। তেওঁৰ কৰ্মজীৱনৰ আৰম্ভণি হৈছিল ব্ৰিটিছ ভাৰতত। ১৯৪৭ চনত দেশ বিভাজনৰ সময়ত তেওঁ পাকিস্তানলৈ গুছি গৈছিল। সুদীৰ্ঘ ছয় দশকৰ কৰ্মজীৱন (১৯৩০-৯০) অতিক্ৰম কৰা নুৰ জাহানক এগৰাকী অন্যতম মহান আৰু দক্ষিণ এছিয়াৰ প্ৰভাৱশালী সঙ্গীত শিল্পী বুলি গণ্য কৰা হয়। পাকিস্তানত তেওঁক সন্মানীয় 'মালিকা-ই-তৰন্নুম' (সুৰৰ ৰাণী) উপাধি দিয়া হৈছিল। হিন্দুস্তানী শাস্ত্ৰীয় সঙ্গীতৰ লগতে সঙ্গীতৰ অন্যান্য শৈলীতো তেওঁৰ দখল আছিল।\nআহমেদ ৰুচদীৰ সৈতে তেৱেঁ পাকিস্তানী চলচ্চিত্ৰৰ ইতিহাসত আটাইতকৈ বেছি ছবিত গীত গোৱাৰ ৰেকৰ্ডৰ অধিকাৰী। তেওঁৰ কৰ্মজীৱনত চল্লিশখনতকৈও অধিক চলচ্চিত্ৰ নিৰ্মাণ কৰিছিল আৰু প্ৰায় বিশ হাজাৰ গীত গাইছিল। তেওঁক পাকিস্তানী চলচ্চিত্ৰৰ প্ৰথম মহিলা পৰিচালক বুলি গণ্য কৰা হয়।\n১৯৪৬ চনৰ চলচ্চিত্ৰ 'হমজোলী'ত নুৰ জাহান\nব্ৰিটিছ ভাৰতৰ পঞ্জাব প্ৰদেশৰ এখন সৰু গাঁও- কোত মুৰাদ খান, কসুৰত (বৰ্তমান পাকিস্তানত) নুৰ জাহানৰ জন্ম হয়। তেওঁৰ দেউতাকৰ নাম আছিল মদদ আলি আৰু মাকৰ নাম ফটেহ বিবি। মাক-দেউতাকে তেওঁৰ আল্লাহ ৱাচাই নাম দিছিল। তেওঁৰ জন্ম তাৰিখটোক লৈ অলপ খেলি-মেলি আছে। কাৰো মতে ১৯২৬ চনৰ আৰু কাৰো মতে ১৯২৯ চনৰ ২১ চেপ্তেম্বৰত তেওঁৰ জন্ম। নুৰ জাহানৰ পাঁচজন ভায়েক আৰু পাঁচজনী ভনীয়েক আছিল। তেওঁ যে এক সুৰীয়া কণ্ঠৰ অধিকাৰী, তাৰ প্ৰকাশ শৈশৱতে দেখা গৈছিল। মাকে নুৰ জাহানৰ গীত আৰু নৃত্যৰ প্ৰশিক্ষণৰ ব্যৱস্থা কৰিছিল।\nকৰ্মজীৱন: ব্ৰিটিছ ভাৰত[সম্পাদনা কৰক]\nমাত্ৰ সাত বছৰ বয়সতে নুৰ জাহানে বায়েক ঐদন বাঈ আৰু হাইদৰ বান্দীৰ সৈতে 'টাকা থিয়েটাৰ' নামেৰে জনাজাত গ্ৰাম্য থিয়েটাৰ কোম্পানীৰ মঞ্চত গীত পৰিবেশন কৰে। এক উন্নত সুযোগৰ সন্ধানত বায়েকহঁতৰ সৈতে তেওঁ লাহোৰলৈ আহে আৰু 'জিন্দা নাচ-গানা'ৰ দলত অংশ লয়। জিন্দা নাচ-গান দৰাচলতে চিত্ৰগৃহত মূল চলচ্চিত্ৰ আৰম্ভ হোৱাৰ আগেআগে প্ৰদৰ্শিত হোৱা গীত-নাচৰ অনুষ্ঠান। অৱশেষত এখন ডাঙৰ মঞ্চ পোৱাৰ আশাৰে তেওঁলোক তিনি ভনী ১৯৩৪-৩৫ চনমানত কলকাতালৈ গুছি আহে আৰু তাত মঞ্চৰ সঙ্গীত তাৰকা মুখতাৰ বেগমে তেওঁলোকক বহু কেইজন প্ৰযোজকৰ সৈতে চিনাকি কৰাই দিয়ে। পিছৰ জীৱনত নুৰ জাহানে মুখতাৰ বেগমৰ সঙ্গীত পৰিবেশন শৈলী গ্ৰহণ কৰাৰ উপৰিও বেগমৰ দৰে শাৰী পিন্ধিবলৈ লৈছিল।\nতিনি ভনীয়ে ইন্দিৰা মোভীটোনত স্থায়ী কাম পায়। তেওঁলোকৰ জনপ্ৰিয়তা ইমানে বৃদ্ধি পাইছিল যে তেওঁলোক 'পঞ্জাব মেইল' নামে পৰিচিত হয়। পৰিচালক কে.ডি. মেহতাই নিৰ্মাণ কৰিবলৈ লোৱা 'পিণ্ড দি কুৰী'ত (১৯৩৫) নুৰ জাহানক অভিনয় কৰাৰ সুযোগ দিয়ে। এনেকৈয়ে বেবী নুৰ জাহান নামেৰে তেওঁৰ অভিনয় জীৱন আৰম্ভ হয়। ইয়াৰ পিছত তেওঁ একে কোম্পানীৰ ছবি 'মিছৰ কী চিতাৰা'ত (১৯৩৬) অভিনয় কৰাৰ উপৰিও দামোদৰ শৰ্মাৰ সঙ্গীত পৰিচালনাত গীতো গায়। পাঁচখন ছবি কৰাৰ পিছত তেওঁ 'হীৰ চায়্যাল'ৰ (১৯৩৭) সুৰ হীৰ চৰিত্ৰত অভিনয় কৰে।\n১৯৪৫ চনত বোম্বেত তেওঁৰ প্ৰথম চুপাৰহিট ছবি 'জীন্নত' মুক্তি পায়। ১৯৪৬ চনত অভিনয় কৰে 'অনমোল ঘড়ী'ত। এই ছবিখনত তেওঁ এগৰাকী কবিৰ চৰিত্ৰত সেই যুগৰ দুগৰাকী সঙ্গীত তাৰকা সুৰাইয়া আৰু সুৰেন্দ্ৰ নাথৰ সৈতে অভিনয় কৰিছিল। সেই বছৰতে তেওঁৰ আৰু দুখন ছবিয়ে মুক্তি পাইছিল- 'দিল' আৰু 'হমজোলী'। ব্ৰিটিছ ভাৰতত নুৰ জাহানৰ শেষ ছবি 'মিৰ্জা চাহিবা' (১৯৪৭); য'ত নায়কৰ চৰিত্ৰত আছিল পৃথ্বীৰাজ কাপুৰ।\n↑ Firoze Rangoonwalla, 'Indian Filmography,' publisher: J. Udeshi, Bombay, August 1970, 'passim'.\n↑ 2.0 2.1 Ashish Rajadhyaksha and Paul Willemen, 'Encyclopaedia of Indian Cinema,' British Film Institute, Oxford University Press, New Delhi, 2002, pp. 166.\n↑ Azad, Arif (5 January 2001). "Obituary: Noor Jehan" (en ভাষাত). the Guardian. https://www.theguardian.com/news/2001/jan/05/guardianobituaries.filmnews। আহৰণ কৰা হৈছে: 8 April 2018.\n↑ 4.0 4.1 4.2 4.3 "Noor Jehan's Biography".4June 2008. http://freespace.virgin.net/jamal.akbar/noorbiog1.htm। আহৰণ কৰা হৈছে: 25 November 2017.\n↑ "Noor Jahan Biography". http://freespace.virgin.net/jamal.akbar/noorbiog1.htm। আহৰণ কৰা হৈছে: 29 May 2008. , Retrieved7July 2015\n↑ "Noor Jehan : Marsiya Meer Anis". Hamaraforums.com. http://www.hamaraforums.com/index.php?showtopic=33048। আহৰণ কৰা হৈছে: 25 November 2017.\n"https://as.wikipedia.org/w/index.php?title=নুৰ_জাহান&oldid=266329"ৰ পৰা অনা হৈছে\nএই পৃষ্ঠাখন ০৫ মাৰ্চ, ২০২১ তাৰিখে ১৯:০৮ বজাত অন্তিম সংশোধন কৰা হৈছিল।


B.Ed. Lesson Plan - পাঠ পৰিকল্পনা Archives - Assam Bed Help\nB.Ed. Lesson Plan – পাঠ পৰিকল্পনা\nAre you searching foraready-made science lesson plan in the Assamese language for B.Ed.? Here I am providingaready-made science lesson plan on… Read More »বায়ু প্ৰদূষণ | Science Lesson Plan in Assamese\nI am giving youascience lesson plan on the topic “Stars and Moon” in the Assamese language for B.Ed. pursuing students or trainees. This… Read More »তৰা আৰু চন্দ্ৰ | B.Ed. বিজ্ঞান পাঠ পৰিকল্পনা\nইয়াত বি এড প্ৰশিক্ষাৰ্থী সকলৰ বাবে অসমীয়া মধ্যমত বিজ্ঞানৰ এটা পাঠ পৰিকল্পনা দিয়া হৈছে। এই পাঠ পৰিকল্পনাটোৰ বীষয়বস্তু হৈছে – শিখা । To help you… Read More »শিখা (Flame) | B.Ed. বিজ্ঞান পাঠ পৰিকল্পনা\nIn this post, I will teach how to makeascience lesson plan for B.Ed. course. I will give youasample science lesson plan… Read More »দহন | B.Ed. পাঠ পৰিকল্পনা – Class 8\nAre you searching forascience lesson plan in the Assamese language? Here I am giving youascience lesson plan in the Assamese language… Read More »উদ্ভিদ কলা পাঠ পৰিকল্পনা | For B.Ed.\nউদ্ভিদৰ পৰিপুষ্টি | বিজ্ঞানৰ পাঠ পৰিকল্পনা B.Ed.\nএই Post টোত বি এড প্ৰশিক্ষাৰ্থী সকলৰ বাবে অসমীয়া মাধ্যমত বিজ্ঞানৰ পাঠ পৰিকল্পনা এটা দিয়া হৈছে। পাঠ পৰিকল্পনাটোৰ বিসয়বস্তু হৈছে – উদ্ভিদৰ পৰিপুষ্টি (অষ্টম শ্ৰেণী)।… Read More »উদ্ভিদৰ পৰিপুষ্টি | বিজ্ঞানৰ পাঠ পৰিকল্পনা B.Ed.\nকোষৰ গঠন আৰু অংশসমূহ | বিজ্ঞান পাঠ পৰিকল্পনা\nইয়াত বি এড প্ৰশিক্ষাৰ্থী সকলৰ বাবে অসমীয়া মাধ্যমত বিজ্ঞানৰ পাঠ পৰিকল্পনা দিয়া হৈছে। এই বিজ্ঞানৰ পাঠ পৰিকল্পনাটোৰ বিষয়বস্তু হৈছে – কোষৰ গঠন আৰু অংশসমূহ ।… Read More »কোষৰ গঠন আৰু অংশসমূহ | বিজ্ঞান পাঠ পৰিকল্পনা\nজীৱিত প্ৰাণীৰ বৈশিষ্ট্য | বিজ্ঞান পাঠ পৰিকল্পনা\nIn this post, you will getascience lesson plan for B.Ed. in the Assamese language. The topic of this science lesson plan is “Characteristics… Read More »জীৱিত প্ৰাণীৰ বৈশিষ্ট্য | বিজ্ঞান পাঠ পৰিকল্পনা\nপাঠ পৰিকল্পনা | উদ্ভিদৰ বিষয়ে জানো আহা\nIn this post, I have postedascience lesson plan on the topic Getting to Know Plants for B.Ed. trainee/student in the Assamese language. ইয়াত… Read More »পাঠ পৰিকল্পনা | উদ্ভিদৰ বিষয়ে জানো আহা\n20 Science Lesson Plan in Assamese | বিজ্ঞানৰ পাঠ পৰিকল্পনা\nIn this post, you will get 20+ science lesson plans for B.Ed. in the Assamese language. This science lesson plan which is in the Assamese… Read More »20 Science Lesson Plan in Assamese | বিজ্ঞানৰ পাঠ পৰিকল্পনা


সিদ্ধান্ত (চন্দামিতা দেৱী) - সাহিত্য ডট অৰ্গ\n: অই, তোক যে কৈছিলোঁ কথাটো, কি কৰিবি ? যাবি নে নাই এবাৰ ক’বলে ?\n: ভাবি আছো কি কৰোঁ ।\n: কিমান দিন ভাবি কটাবি ? সবে মিলি দিন-বাৰ ঠিকহে কৰিব আৰু । থাক তই ভাবি ।\n: – – – – – – –\n: কি হ’ল ? চুপ হৈ গলি যে ? আৰে তই এবাৰ আহিবি তো আমাৰ ঘৰলে । বাকীখিনি আমি দুয়ো মিলি জুলি কম দে । তই এবাৰ মাত্ৰ আহি ঘৰৰ সবৰে আগত আমাৰ কথাটো ক । তাৰ পিছত মোক কোনে কালৈ বিয়া দিয়ে চাই থাক ।\n: কথাবোৰ আচলতে তই ভবাৰ দৰে সহজ নহয় অ । মোৰ এতিয়াও পঢ়া শেষেই হোৱা নাই । পঢ়া শেষ হ’লেও যে লগে লগে কিবা এটা চাকৰি-বাকৰি পাম তাৰো ঠিকনা নাই । তইয়ো নো কিমান দিন ৰবি মোলৈ ?\n: মই কিমান দিন ৰম সেইটো তই ভাবিব নালাগে । মই জানো মই কিমান দিন ৰম । তই নিজৰ কথা ক । কেতিয়া আহিবি আমাৰ ঘৰলে ? আহিবিনে নাই ?\n: চা, তই ছোৱালী মানুহ । ভাল ল’ৰা পাইছ, বিয়া হৈ ল । ঘৰৰ মানুহে তোৰ বেয়াটো নাভাৱে নহয় । আৰু চা, পিছলে যদি তোৰ মোক ভাল নলগা হয় তেতিয়া ?\n: মোৰ আকৌ তোক কিয় ভাল নালাগিব ? পিছৰটো পিছত ভাবিবি দে । এতিয়াৰটো ক ভালকে ।\n: মোৰো যদি দুবছৰমান পিছত তোক ভাল নলগা হয় তেতিয়া ? মানুহৰ মনৰ কি ঠিকনা আছে ?\n— কিমান দিন আগৰ বাৰু কথাবোৰৰ ? সাত বছৰ হ’ল । অথচ ৰূপালীৰ কিছুদিনৰ আগৰ কথা যেনেই লাগি থাকে । দিন কাৰো বাবে ৰৈ নাথাকে । ভাল বেয়া সকলো দিন পাৰ হৈ যায় । বিয়াৰ তিনি বছৰমান পিছত কাৰোবাৰ পৰা তাইৰ মোবাইল নম্বৰ লৈ সি ফোন কৰিছিল কেইদিনমান । তেতিয়ালৈকে সকলো ঢাকিব জনা হৈ গৈছিল তাই । শিকি লৈছিল । খুব সাধাৰণভাবে কথা পাতিছিল তাই । এদিন সি কৈছিল, ” কিয় নৰলি মোলৈ ?” তাই একো কোৱা নাছিল । কিছুদিন পিছতে সলাই পেলাইছিল তাইৰ মোবাইল নম্বৰটো । ৰূপালীয়ে ৰশ্মিৰ পৰা গম পাইছিল সি পিছত ভাল পোৱা ছোৱালীজনী অইন এজনৰ লগত পলাই যোৱাৰ কথাটো । দুখ পাইছিল হেনো সি । মুখেৰে একো কোৱা নাছিল যদিও কথাটো শুনি খুব সুখী হৈছিল তাই । কিবা যেন এক বুজাব নোৱাৰা তৃপ্তি পাইছিল । ভালপোৱাজনৰ মন সলনি হোৱাৰ বেদনা যে কি সেইটো সি অনুভব কৰাটোৰ বাবে যেন তাই সদায়েই বাট চাই আছিল । বিবেকে তাইক নিষ্ঠুৰ বুলি কৈছিল । তথাপি তাই নিজকে সুখী অনুভব কৰাৰ পৰা ৰখাব পৰা নাছিল ।\n— কম্পিউটাৰত ফেচবুক খুলি লোৱাৰ লগে লগে পোৱা বিশেষ ফ্ৰেইণ্ড ৰিকুৱেষ্টটোৱে পাহৰিব খোজা সকলো স্মৃতি আকৌ মেলি ধৰিলে ৰূপালীৰ সন্মুখত । নাচাও বুলি ভাবিও খুলি ললে তাৰ প্ৰফাইলটো । ফটোখন চাই ভাবিলে, “অলপ শকত হৈছে সি । আগতকে বেছি ভাল লগা হৈছে দেখিব। কভাৰ ফটোত এইজনী তাৰ ঘৈণী আৰু কেঁচুৱাটো চাগে । ৰশ্মিয়ে কৈছিল তাৰ বিয়াৰ কথাটো । তাৰ মুখখনেই পাইছে কেঁচুৱাটোৱে । বৰ মৰমলগা হৈছে । ইশ্বৰে তোক কুশলে ৰাখক বাচা ।” খন্তেক ৰৈ ভাবি চালে কি কৰিব তাই । এক্চেপ্ট কৰিবনে নকৰে ৰুবুল নামৰ বহুদিন আগতে চিনি পোৱা আৰু অচিনাকী হৈ যোৱা মানুহজনৰ ফ্ৰেইণ্ড ৰিকুৱেষ্ট ? একদম অচিনাকী হ’লে তথাপি চিনাকী হ’ব পাৰি, বন্ধুত্ব কৰিব পাৰি । কিন্তু এনেকুৱা হ’লে কি ধৰণৰ হ’বগৈ পাৰে তাইৰ ধাৰণাৰ বাহিৰত ।\n— শোৱাৰূমৰ পৰা অহা মোবাইলৰ ৰিংটোৱে চিন্তাত যতি পেলালে তাইৰ । বিজয়ৰ ফোন । ৰূপালীৰ স্বামী । দুপৰীয়া সদায়ে লান্স ব্ৰেকত এবাৰ ফোন কৰি তাই ভাত খালেনে নাই খবৰ লোৱাটো তেওঁৰ এটা অভ্যাসেই । কথা পাতি উঠি তাই ভাবিলে, “কোনে কয় বিয়া হ’বলে হ’লে আগতে প্ৰেম কৰিবই লাগিব ? প্ৰেম কৰি বিয়া হৈ পিছত প্ৰেমক হত্যা কৰি গোটেই জীৱন প্ৰেমৰ শৱ কঢ়িওৱাতকে হাজাৰ গুণে ভাল এই পূৰ্বপ্ৰেমবিহীনভৱে আৰম্ভ হোৱা বুজা-বুজি, মৰম-ভালপোৱা, সন্মানেৰে ভৰি পৰা এই সৰু ঘৰখনি ।”\n— কম্পিউটাৰৰ ওচৰলে আহি দিলিট ৰিকুৱেষ্টটোত ক্লিক কৰিবলে তাইৰ এবাৰো ভাবিবলগীয়া নহল । কিছুমান সিদ্ধান্ত জীৱনে বহু আগতেই লৈ থয় । মাত্ৰ আমি মানি লব জানিলেই সহজ হৈ পৰে । মনটো তাইৰ পাতল পাতল লাগিল । এই মাত্ৰ ঘৰৰ ভিতৰত ওলমি থকা মকৰা জালবোৰ নমাই ঘৰৰ চুক-কোণৰ পৰা এসোপা জাবৰ সাৰি-পুচি উলিয়াই ডাষ্টবিনত পেলাই ঘৰটো পৰিস্কাৰ কৰি উঠা যেন লাগিল তাইৰ ।\n← ভুল নুবুজিবা.. মালবিকা ( ৰূপাংকৰ চৌধুৰী )\nৰংমিলিৰ হাঁহি’ : এক মূল্যায়নভিত্তিক অৱলোকন ( আব্দুছ ছাজিদ ) →


ত্ৰিপুৰাৰ বাগমাৰ বাদুলি ভিউপইণ্ট\nby শংখ শুভ্ৰ দেববৰ্মন\nMay 29, 2020 8:40 pm\nছবি সৌজন্য-- লেখক।\nযোৱা বছৰৰ ডিচেম্বৰত অভূতপূৰ্ব কৰ’নাভাইৰাছ ৰোগ বা ক’ভিড-১৯ বিশ্বজুৰি বিয়পি পৰাৰ পৰাই সন্দেহৰ আঙুলি উঠি আছে এটা জন্তু প্ৰজাতিলৈকে: বাদুলি।\nডেউকা লগা নিশাচৰ জন্তু, উৰিব পৰা একমাত্ৰ স্তন্যপায়ীবিধে কেতিয়াও সঁচাকৈ প্ৰশংসা পোৱা নাই, ব্যতিক্ৰম, ধৰক বেটমেন!\nতথাপি, ক’ভিড-১৯এ বাদুলিৰ প্ৰতি মানুহৰ নিকৃষ্টতমখিনি উলিয়াই আনিছে।\nক’ভিড-১৯ৰ কাৰণ SARS-COV-2ৰ বাহক বুলি সন্দেহ কৰি বহুতে বাদুলিৰ বাঁহবোৰ আঁতৰোৱা আৰু আনকি সিহঁতক মাৰি পেলোৱাৰ পৰামৰ্শ দিছে।\nযেতিয়া মানুহ এবিধ কৰ’নাভাইৰাছৰ সংস্পৰ্শলৈ আহে, ই সাধাৰণতে সংক্ৰমিত জন্তুৰ সৈতে সম্পৰ্কৰ পৰা ঘটে।\nআটাইতকৈ সাধাৰণ বাহক কিছুমান হ’ল বাদুলিবোৰ, যদিও সিহঁতে সাধাৰণতে মানুহলৈ পোনপটীয়াকৈ কৰ’নাভাইৰাছ সঞ্চাৰিত নকৰে।\nতাৰ পৰিৱৰ্তে এই সংক্ৰমণ মধ্যৱৰ্তী এক জন্তুৰ জৰিয়তে সংঘটিত হ’ব পাৰে, যিটো সাধাৰণতে, কিন্তু সদায় নহয়, হয়গৈ এক ঘৰচীয়া জন্তু।\nকিছুমান বিজ্ঞানীয়ে অনুমান কৰে যে ক’ভিড-১৯ মানুহলৈ বিয়পিল মধ্যৱৰ্তী বনৰৌৰ জৰিয়তে।\nনতুন কৰ’নাভাইৰাছটোৰ ক্ষেত্ৰত চীনৰ প্ৰাৰম্ভিক প্ৰতিবেদনসমূহে এই প্ৰাদুৰ্ভাৱক মধ্য ৱুহানৰ সাগৰীয় খাদ্যৰ বজাৰৰ সৈতে সাঙুৰিছিল।\nফলস্বৰূপে, স্থানীয় কৰ্তৃপক্ষই বজাৰখন ২০২০ চনৰ ১ জানুৱাৰিত বন্ধ কৰি দিছিল।\nঅৱশ্যে, পিছৰ মূল্যায়নে প্ৰকাশ কৰিলে যে বাদুলিবোৰ কৰ’নাভাইৰাছৰ প্ৰাদুৰ্ভাৱৰ মূল উৎস হোৱাৰ সম্ভাৱনা নাই, কাৰণ প্ৰথম অৱস্থাত এই ভাইৰাছ থকা কিছুমান মানুহৰ ইয়াৰ সৈতে একো সম্পৰ্ক নাছিল।\nবিশেষজ্ঞসকলে এতিয়াও ভাইৰাছবিধৰ সঠিক উৎস নিৰ্ধাৰণ কৰিব পৰা নাই বা ইয়াৰ এক একমাত্ৰ মূল আধাৰ আছিল নেকি আনকি এইটোও নিশ্চিত কৰিব পৰা নাই।\nসেয়ে বিশ্বজুৰি ক’ভিড-১৯ৰ প্ৰাদুৰ্ভাৱৰ বাবে অপ্ৰয়োজনীয় বাদুলিসমূহ আমাৰ ঘৃণাৰ লক্ষ্য হ’ব নালাগে!\nবাদুলিক শতিকাজুৰি অশুভ আৰু পিশাচসদৃশ বুলি কৈ অহা হৈছে, সম্ভৱতঃ সিহঁতৰ গোল, উজ্জ্বল চকু আৰু ক্ষুৰসদৃশ চোকা দাঁতৰ বাবে।\nপ্ৰত্যেকখন আতংকময় হৰ’ৰ চিনেমা বা উপন্যাসতে বাদুলি সেয়ে ভয় আৰু ভীতিৰ প্ৰতীক হৈ আহিছে।\nকিন্তু চকুৰে দেখাতকৈয়ো আকৰ্ষণীয় দিশ আছে এই নিশাচৰ প্ৰাণীবিধৰ।\nপৃথিৱীত বাদুলিৰ ১৩০০তকৈয়ো অধিক প্ৰজাতি আছে, যিটোৱে ইয়াক এন্দুৰজাতীয় প্ৰাণীৰ পিছতে দ্বিতীয় আটাইতকৈ সুলভ স্তন্যপায়ীত পৰিণত কৰিছে।\nকিছুমানৰ ওজন এক পেনিতকৈয়ো কম, আন কিছুমানৰ আকৌ ডেউকাৰ পৰিধি ছফুট, কিন্তু সকলোবোৰেই চিত্তাকৰ্ষক আৰু সিহঁতৰ পৰিস্থিতি তন্ত্ৰৰ অত্যাৱশ্যকীয় সদস্য।\nপ্ৰধানতঃ দুই ধৰণৰ বাদুলি আছে: মাইক্ৰ’বেটছ আৰু মেগাবেটছ। বেছিভাগ বাদুলিয়েই মাইক্ৰ’বেটছ, সিহঁতে কীট-পতংগ খায়, ৰাতি ওলায়।\nভেম্পায়াৰ বাদুলিয়ে একমাত্ৰ মাইক্ৰ’বেটছ যি কীট-পতংগৰ বাহিৰেও তেজো খায়।\nকিন্তু উদ্বিগ্নতাৰ কাৰণ নাই— সিহঁতে মানুহ নহয়, গৰু, ম’হ আৰু ঘোঁৰাৰ পৰাহে খাবলৈ পচন্দ কৰে।\nবাদুলিক লৈ ইমান ভুল ধাৰণা থকা সত্ত্বেও সিহঁত মানুহ আৰু পৰিৱেশৰ বাবে খুবেই গুৰুত্বপূৰ্ণ।\nপতংগ খোৱা মাইক্ৰ’বেটছে এৰাতিতে নিযুত কীট ভক্ষণ কৰে।\nএটা বাদুলিয়ে এঘণ্টাত ৬০০লৈকে মহ খাব পাৰে। উদ্ভিদৰ ক্ষেত্ৰত বাদুলিয়ে প্ৰাকৃতিক কীট নিয়ন্ত্ৰকৰ কাম কৰে।\nবাদুলিক ধন্যবাদ, খেতিয়কসকলে বিষাক্ত কীটনাশকৰ ওপৰত কমকৈ নিৰ্ভৰ কৰিলেও চলে, প্ৰতি বছৰে যাৰ বাবে তেওঁলোকে নিযুত ডলাৰ ভৰিব লগা হয়।\nফুলৰ ৰেণু খোৱা বাদুলিয়ে উদ্ভিদৰ পৰাগ-সংযোগত সহায় কৰে যাতে সিহঁতে ফলমূল উৎপাদন কৰিব পাৰে।\nবাস্তৱত আম, কল আৰু এভ’কেড’কে ধৰি ৫০০তকৈয়ো উদ্ভিদ প্ৰজাতিয়ে পৰাগ-সংযোগৰ কাৰণে বাদুলিৰ ওপৰত নিৰ্ভৰ কৰে।\nশেষত, বহুল বনধ্বংসৰ প্ৰভাৱ মোকাবিলাত সহায়েৰে ফল খোৱা বাদুলিয়ে বীজ বিস্তাৰিত হোৱাত সহায় কৰে যাতে বৰ্ষাৰণ্যসমূহৰ বৃদ্ধি হ’ব পাৰে।\nসিহঁতে পৰাগ-সংযোগকাৰী, বীজ বিস্তাৰক আৰু কীট নিয়ন্ত্ৰক হিচাপে বিলিয়ন ডলাৰ মূল্যৰ গুৰুত্বপূৰ্ণ ভূমিকা পালন কৰে।\nদক্ষিণ এছিয়াত সিহঁত mahua (Mahduca latifolia), kapok (Ceiba pentandra), Indian trumpet flower (Oroxylum indicum), chiuri (Dipoloknema buyracea) আৰু petai Parkia sppৰ মূল পৰাগ-সংযোগকাৰী।\nইটালি, স্পেইন, মাদাগাস্কাৰ, থাইলেণ্ড আৰু ফিলিপাইনছত হোৱা অধ্যয়নত প্ৰমাণিত হৈছে যে ধানৰ কীট গোগ্ৰাসে খোৱা কীট ভক্ষণকাৰী বাদুলি কীট নিয়ন্ত্ৰণৰ মূল্যৱান এজেণ্ট।\nসন্দেহ নাই, সিহঁতে ভাৰত আৰু দক্ষিণ এছিয়াতো একেই কামেই কৰে!\nএতিয়া এই অন্ধকাৰৰ উৰন্ত স্তন্যপায়ীসমূহে এখন উদ্যান লাভ কৰিছে।\nঅন্যতম সৰ্বাধিক আকৰ্ষণীয় এই প্ৰজাতিৰ সংৰক্ষণৰ বাবে এনে এক অনন্য উদ্যান পৃথিৱীৰ আন ক’তো দেখিবলৈ পাবলৈ নাই আৰু সেই উদ্যানখন আছে ত্ৰিপুৰাত—ভাৰতৰ তৃতীয় ক্ষুদ্ৰ ৰাজ্যখনত।\nহয়, আপুনি ঠিকেই শুনিছে; ৰাজ্যখনলৈ অধিক পৰ্য্যটকক আকৰ্ষণ কৰাৰ এক পদক্ষেপ হিচাপে ত্ৰিপুৰাৰ পৰ্য্যটন বিভাগ আৰু ৰাজ্যিক বন বিভাগে ৰাজধানী আগৰতলাৰ পৰা প্ৰায় ৫৫ কি.মি. দূৰত গোমাতি জিলাৰ বাগমাত এক “বেট ভিউপইণ্ট” স্থাপন কৰিছে।\nঅঞ্চলটোত অন্যথা স্থানীয়ভাৱে নোপোৱা বহু Andaman padauk (Pterocarpus dalbergioides) গছ বাগমাত আছে।\nএই গছবোৰ অত্যন্ত ওখ আৰু স্তন্যপায়ীৰ জিৰণিৰ বাবে আদৰ্শ স্থান।\nবাদুলিবোৰ পৰিস্থিতিতন্ত্ৰৰ সন্তুলন আৰু পৰিৱেশ ধৰি ৰখাৰ বাবে খুব গুৰুত্বপূৰ্ণ হোৱাৰ বাবে ৰাজ্য চৰকাৰে এই বাদুলিবোৰ বচোৱা আৰু এক পৰ্য্যটকস্থলীৰূপে এই স্থানক বিকাশ কৰাৰ বাবেও উদ্যোগ লৈছে।\nএই ভিউপইণ্টটো ২০১৯ চনৰ মে’ত স্থাপন কৰা হৈছিল।\nবৰ্তমান প্ৰায় ৪০-৫০ জোপা Andaman padauk গছত প্ৰায় ৫০০০ বাদুলিয়ে আশ্ৰয় লৈ আছে।\nএই উদ্যানত থকা বেছিভাগ বাদুলিয়ে ‘Indian flying foxes’ৰূপে জনাজাত।\nএই বাদুলিবোৰক গ্ৰেটাৰ ইণ্ডিয়ান ফ্ৰুট বেট বুলিও জনা যায় আৰু এইবোৰ বিশ্বৰ ভিতৰত অন্যতম ডাঙৰ বাদুলি।\nফলমূলৰ বাগানৰ প্ৰতি ইয়াৰ ধ্বংসকাৰী প্ৰৱণতাৰ বাবে এই প্ৰজাতিক শস্যনষ্টকাৰী বুলি প্ৰায়ে গণ্য কৰা হয়, কিন্তু ইয়াৰ পৰাগ-সংযোগ আৰু বীজ প্ৰসাৰণৰ উপকাৰিতাই ফল ভক্ষণৰ প্ৰভাৱক চেৰাই যায়।\nতাৰোপৰি, এইটোও ইয়াত উল্লেখ কৰা দৰকাৰ যে ভাৰতকে ধৰি বাংলাদেশ, ভুটান, চীন, তিব্বত, মালদ্বীপ, ম্যানমাৰ, নেপাল, পাকিস্তান আৰু শ্ৰী লংকাৰ দৰে বিভিন্ন এছীয় দেশজুৰি ইণ্ডিয়ান ফ্লায়িং ফক্স পোৱা যায়।\nবিশেষকৈ নগৰ অঞ্চল আৰু মন্দিৰৰ মুকলি গছৰ ডালত ই ডাঙৰ, প্ৰতিষ্ঠাপিত আৱাস স্থাপন কৰে।\nই কম ব্যাসৰ ওখ গছত বাঁহ সাজিবলৈ আৰু জলজ অঞ্চল, মানুহৰ আৱাস আৰু কৃষিভূমিৰ সমীপত থাকিবলৈ পচন্দ কৰে।\nএই আৱাস বাচনি খাদ্যৰ উপলব্ধতাৰ ওপৰত অতি নিৰ্ভৰশীল।\nতাৎপৰ্য্যপূৰ্ণভাৱে, যুক্তিৰ ফালৰ পৰা এতিয়াও উপলব্ধ ক্ষুদ্ৰতম স্তন্যপায়ী Kitti’s hog-nosed বাদুলিবিধো ত্ৰিপুৰাত আছে, যাৰ দৈৰ্ঘ্য ২৯-৩৪ মি.মি. (১.১৪ ইঞ্চি—১.৩৪ ইঞ্চি), ডেউকাজুৰি ১৫ ছে. মি. (৫.৯১ ইঞ্চি) আৰু ভৰ হৈছে ২—২.৬ গ্ৰাম (০.০৭—০.০৯ oz)।\nভিউপইণ্টটোত চালি আৰু খুটা আদি প্ৰাকৃতিক সমলেৰে এখন চালি নিৰ্মাণ কৰি দিয়া হৈছে আৰু ৰাইজে বাদুলি দৰ্শন কৰিব পৰাকৈ তাত দূৰৱীণো স্থাপন কৰা হ’ব।\nতথ্যৰ উত্তম প্ৰসাৰৰ বাবে এলেকাটোৰ আশেপাশে প্ৰজাতিবিধৰ সম্পৰ্কে ডিছপ্লে ছাইনৰো প্ৰয়োজন হ’ব।\nএলেকাটোত বেৰা দিয়া আছে যিহেতু স্থানডোখৰ যথেষ্ঠ জনাজাত আৰু ৰাষ্ট্ৰীয় ঘাইপথৰ কাষতে অৱস্থিত।\nএলেকাটো ৰাজ্যখনৰ ইক’-টুৰিজম বৰ্তনীৰ ভাল অংশ হ’ব পাৰে।\nশুনা গৈছে যে ত্ৰিপুৰাৰ বন বিভাগে ৰাজ্যজুৰি আৰু দুটা বা তিনিটা বেট ভিউপইণ্ট স্থাপনৰ বাবেও পৰিকল্পনা কৰিছে।\nউত্তৰ, দক্ষিণ আৰু পশ্চিম দিশে বাংলাদেশে আগুৰি থকা ৰাজ্যখনৰ অসম আৰু মিজোৰামৰ সৈতে আছে পূবসীমা।\nআধুনিক ত্ৰিপুৰা হৈছে স্বাধীন ত্ৰিপুৰী ৰাজ শাসনৰ অংশ যিসকলে ইয়াত কেইবাশতিকাজুৰি শাসন কৰিছিল।\nত্ৰিপুৰা ইয়াৰ অনন্য সংস্কৃতি, সুন্দৰ দৃশ্যৰ বাবে পৰ্য্যটকৰ মাজত বিখ্যাত।\nস্থানীয় ত্ৰিপুৰীসকল বন আৰু জীৱ-জন্তুৰ সৈতে নিৰৱচ্ছিন্ন সংস্পৰ্শত থাকে, বাদুলিৰ দৰে প্ৰজাতিসমূহো তেওঁলোকে সংৰক্ষণ কৰি আহিছে।\nবাদুলিয়ে পৰিস্থিতিতন্ত্ৰৰ জাল শিকলিৰ এক এৰাব নোৱাৰা আৰু গুৰুত্বপূৰ্ণ অংশৰূপে কাম কৰে, আৰু বাদুলিৰ সুৰক্ষা আৰু সংৰক্ষণ সন্দেহাতীতভাৱে অত্যন্ত জৰুৰী।\nকিন্তু কিছুমান বাদুলি প্ৰজাতি আজিকালি হয় ভাবুকিৰ মুখত নহয় বিপন্ন।\nভক্ষণকাৰীবোৰৰ ভিতৰত আছে সাপ, চিলনী, ফেঁচা আদি।\nআৰু দুৰ্ভাগ্যজনকভাৱে বন ধ্বংস, দ্ৰুত নগৰীকৰণ বৃদ্ধিৰো বাদুলিৰ সংখ্যাৰ ওপৰত আটাইতকৈ হানিকাৰক প্ৰভাৱ আছে।\nএই ৰহস্যজনক উৰন্ত স্তন্যপায়ীবোৰ সঁচাকৈয়ে অমূল্য আৰু প্ৰশংসা আৰু সংৰক্ষণ দুয়োটাৰে যোগ্য।\nসেইবাবেই ত্ৰিপুৰাৰ বাগমাস্থিত বেট ভিউপইণ্টটো ইমান গুৰুত্বপূৰ্ণ আৰু সন্দেহাতীতভাৱে দৰ্শনৰ যোগ্য।\nশংখ শুভ্ৰ দেববৰ্মন আঞ্চলিক সঞ্চালক, উত্তৰ-পূব ভাৰত, পৰ্য্যটন বিভাগ, ভাৰত চৰকাৰ


চুনীহঁতৰ সপোন-(অমিতাভ মহন্ত) - মুক্ত চিন্তা\nচুনীহঁতৰ সপোন-(অমিতাভ মহন্ত)\n(আগকথা- প্ৰথমতেই কৈ থওঁ, এই লেখাটোৰ তথ্যবোৰহে সংগ্ৰহ কৰা৷ বাকী চৰিত্ৰবোৰৰ মাজত হোৱা কথা বাৰ্তাবোৰত কল্পনাৰ ৰহণ সনা হৈছে৷ অফিচৰ কামত প্ৰায়েই কলকতালৈ গৈ থকা হয়৷ কলকতা মানেই কলেজ ষ্ট্ৰীট্৷ গ'লেই স্বপনদাৰ দোকানত এপাক মৰা হয়৷ খেলৰ বিষয়ে কিবা বিশেষ কিতাপ পালেই স্বপনদাই মোৰ বাবে ৰাখি থয়৷ তেৱেই এদিন চিনাকী কৰাই দিছিল বিমোচন দা আৰু সুমিত দাৰ সৈতে৷ আড্ডা বহিছিল খেলৰ, ফুটবলৰ, এছিয়াডৰ৷ মোৰ বাবে ফুটবল মানে আছিল ৰবাৰ্ট বেজ্জিঅ' আৰু তাৰ পৰৱৰ্তী যুগ৷ বিমোচনদাহঁতে মোক লৈ গ'ল চুনী, পিকে, জাৰ্নেলহঁতৰ যুগলৈ৷ ভাৰতীয় ফুটবলৰ সেই সোণালী যুগৰ কথা ক'বলৈ লৈ তেওঁলোকৰ গৰ্ব সেইদিনা অনুভৱ কৰিছিলোঁ৷ তেওঁলোকৰ পৰা সেইদিনা লৈ আহিছিলোঁ ভাৰতীয় ফুটবলৰ সপোন সপোন লগা কিছু মূহুৰ্ত৷ পৰৱৰ্তী পৰ্য্যায়ত গুগল, পুৰণি কিতাপ খুচৰিলোঁ৷ স্বপনদাই পিছত এনে এজন ব্যক্তিৰ সৈতে কথা পতাই দিলে যিয়ে এই খেলুৱৈ সকলক ওচৰৰ পৰা পাইছিল৷ এই সকলোকে সাৰথি কৰি কিবা অলপ লিখিবলৈ চেষ্টা কৰিছো৷ এছিয়াডত ভাৰতীয় ফুটবল দল এতিয়ালৈ দুবাৰ চেম্পিয়ন হৈছে৷ প্ৰথমবাৰ দিল্লীত আৰু দ্বিতীয়বাৰ জাকাৰ্টাত৷ এয়া হৈছে জাকাৰ্টাত ভাৰতৰ শেষ এছিয়াড জয়ৰ কাহিনী৷)\n- টোপনি অহা নাই?\n- নাই অ'৷\n- কাইলৈ কি হ'ব ধৰিবই পৰা নাই৷ এই ৰাতিখনো টোপনি নাই৷ কাইলৈ কেনেকৈ খেলিম একো ধৰিবই পৰা নাই৷\n- এবাৰ বাহিৰৰ পৰা হাৱা খাই আহো ব'ল৷ কেইটা বাজিছেনো?\n- অই! তহঁত দুটা এই ৰাতি ইয়াত?\n- টোপনি অহা নাই কেপ্টেইন৷ সেইবাবেই জাৰ্নেল ভাইৰ লগত এনেই অলপ… বলৰামো আছে ইয়াতে৷\n- কি বলৰামবাবু, টেনচন?\nবলৰামে মুখত আঙুলি দি চুনীক চুপ হ'বলৈ ইঙ্গিত দি দুৰলৈ আঙুলিয়াই দিলে৷ দুৰত কোনোবা এজনে চিগাৰেট হুপিছে৷ মাজে মাজে চিগাৰেটটো উজ্বল হৈছে, মাজে মাজে স্তিমিত৷\n- ৰহিম চাব৷\nইতিমধ্যে আহি থিয় প্ৰদীপে অস্ফুট স্বৰত ক'লে৷\nভাৰতীয় ফুটবল দলৰ উজাগৰী সদস্যৰ দল আগুৱাই গ'ল কোচৰ ওচৰলৈ৷\n- গোটেইবোৰ ইয়াত যে? কি ঘটনা? কাইলৈ ফাইনেল৷ চিৰিয়াচনেচ্ বুলি কিবা আছেনে নাই?\nজাৰ্নেল আগুৱাই গ'ল৷\n- আপুনিওঁটো শোৱা নাই ছাৰ৷\n- ক্যা কৰে, চালা নিন্দ হি নহী আ ৰহা৷ লগতা হ্যে ফিৰ চে মোহাব্বত হো গয়া হ্যে৷\nপৰিবেশটো পাতল হৈ পৰিল৷ কৰবাৰ পৰা ৰামবাহাদুৰো আহি ওলাল৷\n- কাইলৈ কি হ'ব কোচ্?\n- কি হ'ব? তহঁতক কিবা এটা খুজিব পাৰো?\n- কাইলৈ তহঁতে মোক গ'ল্ড মেডেলটো আনি দে৷ প্লিজ্৷ জানই তহঁতে মোৰ হাতত সময় কম৷\nক'বলৈ একো নাছিল কাৰো৷ লাং কেনচাৰত আক্ৰান্ত ৰহিম চাহাবৰ হাতত সঁচাকৈ বহুত বেছি সময় নাই৷\n- কি হ'ব কব নোৱাৰিছো৷ গোটেই দেশখন দেখোন আমাৰ বিপক্ষে৷\n- হয় অ'৷ এই টেনচনত হকী টীমটো পাকিস্থানৰ লগত হাৰি থাকিল৷ ইন্দোনেচিয়াৰ সকলোঁ মানুহ কিয় এনেদৰে এন্টি ইণ্ডিয়ান হৈ গৈছে বুজিবই পৰা নাই৷\n- চৰকাৰী মামলা ভাই৷ তোৰ মোৰ হাতত নাই৷ খেলিমলি চলি আছিল কিবা কাশ্মীৰ ইছ্যু লৈ৷ আমাৰ কোনোবাই এই লৈ এন্টি ইন্দোনেচিয়ান কমেন্ট মাৰি দিছে৷ বছ্! ইয়াৰ মানুহ গৰম৷ পাৰিলে ইন্দিয়ানক ফাঁচীয়েই দি দিব৷ কালি হোটেলৰ পৰা ওলাই মৰিবলৈ লৈছিলোঁ৷\n- তই বাহিৰ ওলাইছিলি? মানা কৰি থৈছে দেখোন৷\n- ভুল হৈ গ'ল৷ বাছখনৰ পৰা 'ইন্দিয়া' ষ্টিকাৰটো গুছাই দিওঁতেই বুজা উচিত আছিল, খেলিমেলি ডাঙৰেই৷\n- মাত্ৰ সেয়াইনে? জাৰ্নেলক পাগুৰি খুলিবলৈয়ো কোৱা হৈছে, কোনেওঁ যাতে চিনি নাপায়৷\n- তেনেহ'লে বেয়া হোৱা নাই দে৷ মোক এৰি খাবলৈ গৈছিলি তই৷\n- ধেই, তোক এৰি মই খাম নেকি? শুনচোন কি হ'ল৷\n- কাবাব কিনি উভটিছো৷ হঠাৎ সন্মুখত দেখো এক বিৰাট সমদল৷ প্ৰায় সকলোৰে হাতত প্লে-কাৰ্ড৷ গোটেইবোৰ ভাৰত বিৰোধী শ্লোগান৷\n- মই ৰাস্তা পাৰ হ'বলৈ চেষ্টা কৰি আছো৷ পৰা নাই৷ হঠাৎ মন কৰিলোঁ এজনে মোৰ ফালে আঙুলিয়াই লগৰ কেইজনক কিবাকিবি কৈ আছে৷ দেখি মোৰ উশাহ প্ৰায় বন্ধ৷\n- কি কৈছ?\n- এইফালে মোৰ ফাটি আছে৷ তথাপি একদম নৰমেল এক্সপ্ৰেছন দিবলৈ চেষ্টা কৰি আছো৷ এটা এটাকৈ কাবাববোৰ মুখৰ ভিতৰলৈ চালান দিছো আৰু গিলিছো৷ তিনিজনমান মানুহ মোৰ ওচৰলৈ আহি সুধিয়েই দিলে নহয়, "ইউ ইন্দিয়ান, নো?"\n- তই কি কলি?\n- ক'লো কোনেমতে, "ফ্ৰম পাকিস্থান, আক্ৰামুল্লা খান৷ এছিয়াড্ লেইটলিফ্টিং৷"\n- সিহঁতে বিশ্বাস কৰিলে?\n- আৰু কাবাবখিনি?\n- বিশ্বাস কৰ ভাই৷ তোৰ বাবে তিনি পিচ্ আছিল৷ টেনচনতেই…\n- বল, কোচে মাতিছিল৷ তোক এনেই এটা কথা কৈ থওঁ, আজি ষ্টেডিয়ামৰ দৰ্শক বাদ দে, গোটেই পৃথিৱী আমাৰ বিৰুদ্ধে গ'লেওঁ সেই কোৰিয়ান কেইটাক জিকিব নিদিওঁ৷\n- সময় নষ্ট কৰি লাভ নাই৷ ফাইনেল ইলেভেনটো ঠিক কৰো৷ গোলকীপাৰ হ'ব পিটাৰ থঙ্গৰাজ৷\n- পিটাৰ? সি দেখোন সিদিনা হস্পিটেলৰ পৰা ৰিলিজ লৈ আহিলহে৷ এতিয়াওঁ দুৰ্বল৷ তাৰোপৰি তাৰ ঠাইত প্ৰদ্যোতে ইমান ভাল খেলি আছে৷ এইফালে গ্ৰুপৰ খেলত সি কোৰিয়াৰ বিৰুদ্ধে দুই গ'ল হজম কৰি থৈছে৷ পুৰা ডিমৰেলাইজড্ হৈ থাকিব৷\n- মই এইবোৰ নাজানো? হাই কমিচনৰ পৰা চিক্ৰেট্ অৰ্ডাৰ আহিছে৷ দুবছৰ আগতে পিটাৰে ইয়াতেই দুৰ্দান্ত খেলি গৈছে৷ পিটাৰৰ ইয়াতে ভাল ফেন বেচ এটা আছে৷ এই পৰিবেশত পিটাৰেই বেষ্ট অপচন্৷\nপ্রদীপে কিবা এটা ক'বলৈ ওলাইছিল৷ চুনীয়ে ইঙ্গিতেৰে ৰখাই দিলে৷\n- আমিটো তিনি দুই পাঁচ ফৰ্মেচনতেই খেলিম?\n- অ', একেই থাকিব৷ পিছে এইবাৰ অৰুময় ফৰৱাৰ্ডত নেখেলে৷ জাৰ্নেলক ফৰৱাৰ্ডত খেলাম৷\n- জার্নেল? সি দেখোন ডিফেণ্ডাৰ?\n- হয় নেকি? মই গমেই পোৱা নাছিলোঁ৷\nৰহিম চাহাবক কন্ঠত ব্যঙ্গ ফুটি উঠিছিল৷ পি কেই পৰিস্থিতি চম্ভালি ল'লে৷\n- বঢ়িয়া ষ্ট্ৰেটেজী৷ কোৰিয়ানবোৰ চেদেলি ভেদেলি হৈ যাব৷\n- তেন্তে এয়া ফাইনেল৷ ফৰৱাৰ্ডত চুনী, প্ৰদীপ, বলৰাম, ইউচুফ আৰু জাৰ্নেল৷ হাফবেকত প্ৰশান্ত সিনহা আৰু ফ্ৰেংকো৷ বেকত চন্দ্ৰশেখৰ, ত্ৰিলোক সিং আৰু অৰুণ ঘোষ৷\nবাহিৰলৈ ওলাই আহি চুনীয়ে টীম ঘোষণা কৰিলে৷ নিজৰ নাম নেদেখি কান্দোনত ভাগি পৰিল গ'লকীপাৰ প্ৰদ্যোত৷ গোটেই টুৰ্নামেন্টত ইমান চমকপ্ৰদ পাৰফৰ্মেন্স দি অৱশেষত ফাইনেলত বাহিৰ? পিটাৰে আহি প্ৰদ্যোতক সাৱটি ধৰিলে৷\n- নাকান্দিবি৷ মই ৰহিম চাৰৰ লগত কথা পাতো৷ তয়েই খেলিবি৷\nচুনীয়ে মাজত মাত মাতিলে৷ সকলোকে ঘটনাটো বুজাই কোৱা হ'ল৷ ১০০% সহমত নহলেওঁ শেষত সকলোৱেই প্ৰদ্যোতক দলৰ পৰা বাদ দিয়াটো মানি ল'লে৷\n- কোচে ঠিকেই কৈছে৷ পিটাৰেই খেলা ভাল হ'ব৷\n- সময় বেছি নাই৷ গোটেইবোৰে মিলি ষ্ট্ৰেটেজীখিনি সাঁজু কৰাহে কথা৷ চাজেচন্ ফ্ৰম অল আৰ এনকাৰেজড্৷\n- কেপ্টেইন৷ প্ৰথম দহ মিনিটমান অলপ ডিফেন্সিভ খেলা ভাল হ'ব৷ তাৰপিছত…\n- মই কিবা এটা কওঁ?\n- তোক মানা কৰিলে যেন নোকোৱাকৈ থাকিবিহে৷\n- মই ভাবো আমি প্ৰথমৰ পৰাই অল আউট্ এটেক্ কৰো৷\n- কি কৈছে দাদা৷ যোৱাবাৰ কোৰিয়াৰ লগত দুগলত হাৰিছো৷ এইবোৰ কৰিবলৈ গ'লে হিতে বিপৰীত হ'ব৷\nঅৰুণ ঘোষৰ কথাত বাকীবোৰেওঁ সন্মতি দিলে৷ প্ৰদীপে বুজাবলৈ চেষ্টা কৰিলে৷\n- সেইবাবেই কৈছো৷ কোৰিয়ানবোৰে সপোনতো ভবা নাই যে আমি এনেকৈ খেলিম৷ সিহঁতৰ স্বাভাৱিক খেল নষ্ট কৰিবলৈ ইয়াতকৈ ভাল উপায় নাই৷\nচুনীয়ে লাহেকৈ মাত দিলে৷\n- ঠিকেই কৈছ যেন লাগিছে৷\n- মোৰ আৰু এটা কথা ক'বলৈ আছে৷\n- আমাৰ মেইন ষ্ট্ৰাইকাৰ হ'ব জাৰ্নেল৷\n- অ' জাৰ্নেল৷ য'তেই ব'ল পাম তাৰে পৰাই জাৰ্নেল আৰু মই পাঞ্চ মাৰিম৷ সময় নষ্ট কৰাৰ কাৰবাৰ নাই৷\n- জো হুকুম মেৰে আকা!\nকৈয়েই চুনী কোচৰ ওচৰলৈ গ'ল৷ মুখত চিগাৰেট লৈ চিন্তিত মনে ৰহিম চাহাব বহি আছিল৷\n- চুনী, কি ভাবিছ৷\n- প্ৰদীপৰ লগত কথা হৈছিল৷ সি অল্ আউট্ এটেকৰ কথা কৈছে৷\n- সি কৈছে? চাব্বাছ্৷ ময়ো সেয়াই ভাবি আছিলোঁ৷ মই আৰু এটা কথা ভাবিছো৷ জাৰ্নেল আমাৰ মেইন ষ্ট্ৰাইকাৰ হ'ব৷\n- আচৰিত! প্ৰদীপেওঁ তাকেই কৈছে৷\n- কি? মই ঠিকেই কৈছিলোঁ৷ ই প্ৰদীপ পুৰা কোচ্ মেটেৰিয়েল৷ চাবি পিছলৈ গৈ সি ভাল কোচ হ'ব পাৰিব৷ আৰু শুন৷\n- আজি তোৰ দিন হ'ব লাগিব৷ তই যে বিগ্ মেটচ্ প্লেয়াৰ দেখুৱাই দিয়াৰ দিন আহি পৰিছে৷\nচুনীয়ে মুৰ দুপিয়ালে৷ বিগ্ মেটচ্ প্লেয়াৰ! সি আজি ভাল খেলিবই লাগিব৷ কাজিয়া কৰি মেলি সি এইবাৰ কেপ্টেইন হৈছে৷ বিফল হ'লে তাৰ সমালোচনাৰে শেষ কৰি দিয়া মানুহ ভাৰতত ৰৈ আছে৷\nজাকাৰ্টা নেচনেল্ ষ্টেডিয়াম৷ এছিয়াড্ ফাইনেল, ৪/৯/১৯৬২। গোটেই ষ্টেডিয়ামত 'কোৰিয়া-কোৰিয়া' চিঞৰ৷ গোটেই ইন্দোনেছিয়া আজি ভাৰতৰ বিৰুদ্ধে৷ সকলোৱে ভাৰতৰ পৰাজয় বিছাৰিছে, লজ্জাজনক পৰাজয়৷\nখেল আৰম্ভ৷ আৰম্ভণিতেই ওলোটা পুৰাণ৷ মাত্ৰ তিনিটা পাছতেই ভাৰত কোৰিয়াৰ পেনাল্টী বক্সৰ বাহিৰত৷ নতুন ফৰৱাৰ্ডজনে এপলকো নোৰাৱাকৈ গ'ললৈ শ্বট্ ল'লে৷\nবুৰুম!! বাৰপোষ্ট কঁপাই ব'ল চিটিকি পৰিল৷\n- কেপ্টেইন৷ এইটো ফৰৱাৰ্ড ইণ্ডিয়াই কৰপৰা ধৰি আনিছে! ওখ পাখ, মজবুত৷ ইমানদিনে এইজনক কিয় বা খেলোৱা নাছিল! আজি আহিয়েই ফালি দিছে৷\n- ভালকৈ চা৷ এইটো পাঞ্জাৱীটো৷ আজি পাগুৰি খুলি আহিছে!\nডিফেণ্ডাৰে অবাক হৈ জাৰ্নেললৈ চাই ৰ'ল৷\nবিপক্ষৰ ব'ল কাঢ়ি লৈ ইউচুফে বেক পাছ দিলে চুনীক৷ চুনীয়ে দ্ৰুতবেগত দুজন মিডফিল্ডাৰক পাৰ কৰি বলৰামলৈ বল আগুৱাই দিলে, বলৰামে জাৰ্নেলক৷ জাৰ্নেলৰ জোৰদাৰ শ্বট্৷ গলপষ্টৰ সামান্য বাহিৰেৰে বল পাৰ হৈ গ'ল৷\nকোৰিয়ান দল হতচকিত হৈ পৰিছে৷ এনেকুৱা কিবা হ'ব বুলি তেওঁলোকে মুঠেওঁ আশা কৰা নাছিল৷ ফৰোৱাৰ্ডৰ পঞ্চ পাণ্ডৱক তেওঁলোকে কোনোমতে চম্ভালিব পৰা নাই৷\nইমান তীব্ৰবেগী ড্ৰিবলিং তেওঁলোকে আগতে কেতিয়াওঁ দেখা নাই৷ তাৰোপৰি দেখিলেই সন্মোহিত হৈ যোৱা দৌৰৰ ভঙ্গী৷ প্ৰচণ্ড স্পীড্, বল এবাৰ সো ভৰিত- এবাৰ বাওঁ ভৰিত, শৰীৰৰ ওপৰচোৱাত এটা মৃদু ম'ভমেন্ট্৷ যেন সেউজীয়া পথাৰৰ মাজেৰে আগুৱাইছে এক কিং কোব্ৰা৷\nচুনীৰ এটা অদ্ভুত বিশেষত্ব হল যে বল লৈ ইমান জোৰত দৌৰিলেওঁ এবাৰো মুৰ তল কৰি বলটোৰ পিনে নাচায়৷ আৰু লগতে মুখত ভাঁহি থাকে এক মৃদু তাচ্ছিল্যৰ হাঁহি৷ চুনীৰ যোগ্য সহযোগী হ'ল প্ৰদীপ… ওৰফে পি কে৷ চুনীৰ হিচাপত পিকেৰ শৰীৰ গধুৰ, কিন্তু পথাৰত দৌৰাৰ বেগ সমানেই৷ কিছুক্ষেত্ৰত বেছি বুলিহে ক'ব পাৰি৷ পিকেৰ বিশেষত্ব হ'ল তীব্ৰগতিৰ দৌৰৰ মাজতে হঠাৎ ৰৈ গৈ গুলীৰ গতিত লোৱা শ্বট্৷ দুই বন্ধুৰ যুগলবন্দীত কোৰিয়ান হতবাক, মন্ত্ৰমুগ্ধ৷ গোটেইকেইজন ফৰৱাৰ্ডেই ভয়ঙ্কৰ ফৰ্মত৷\nসোতৰ মিনিট, বিশ ছেকেণ্ড৷ কোৰিয়ান ফৰৱাৰ্ডৰপৰা বল কাঢ়ি নিলে অৰুণে৷ ফ্ৰেংকোলৈ বল আগুৱাই দিলে, সুন্দৰ পাছ৷ ফ্ৰেংকোৱে দীঘলীয়া শ্বট ল'লে বলৰামৰ ভৰিলৈ৷ কিন্তু বল গৈ পৰিল কোৰিয়ান ডিফেন্ডাৰৰ ভৰিত৷ কিবা শ্বট্ লোৱাৰ আগতেই চুনীয়ে বল কাঢ়ি লৈ তীব্ৰ বেগত আগুৱালে৷ তাৰপাছত তিনিজন ডিফেন্ডাৰক অনায়াসে অতিক্ৰমী গললৈ শ্বট্ ল'বলৈ সাঁজু হ'ল চুনী৷ হঠাৎ এটা স্মুথ পুছ প্ৰদীপলৈ, সহজেই গ'ল কৰি দিলে প্ৰদীপে৷\nগোটেই ষ্টেডিয়ামত মৰিশালীৰ নীৰৱতা৷ কোনেওঁ বিশ্বাসেই কৰিব পৰা নাই, ভাৰতেওঁ এনেকৈ খেলিব পাৰে৷ লাহে লাহে কোৰিয়ান গলে ধৈৰ্য্য হেৰাবলৈ ধৰিলে, ফাউল কৰাত নামি পৰিল তেওঁলোক৷ পেনাল্টী বক্সৰ বাহিৰত চুনীক লেং মাৰি দিলে এজনে৷ ফ্ৰী কিক!\nফ্ৰী কিক বিশেষজ্ঞ ফ্ৰেংকো আগুৱাই আহিল৷ বহু দুৰৰ পৰা ধেনুভিৰীয়া শ্বট লোৱাত নাম আছে ফ্ৰেংকোৰ৷ কিন্তু সেইদিনা নিজৰ ট্ৰেডমাৰ্ক শ্বট্ নললে ফ্ৰেংকোৱে৷ লাহেকৈ বলটো ঠেলি দিলে জাৰ্নেললৈ৷ বুৰুম! জাৰ্নেলৰ বাওঁভৰিৰ শক্তিশালী শ্বট্৷ ভাৰত ২: কোৰিয়া ০৷\nকোচে তিনি ডিফেন্ডাৰ ক্ৰমে চন্দ্ৰশেখৰ, ত্ৰিলোক সিং আৰু অৰুণ ঘোষক মাতি পঠিয়ালে৷\n- ৱেল ডান বয়জ্৷ কিন্তু মনত ৰাখিবা, এইবাৰ বিপক্ষই প্ৰচুৰ ফাউল কৰা আৰম্ভ কৰিব৷ মনে কৈছে তোমালোককে মেইন টাৰগেট্ কৰিব৷ সাৱধানে খেলিবা৷\nঘূৰি লৈ কোচে আকৌ মাত দিলে৷\n- বাকী তোমালোকে কি ভাবিছা?\nবলৰামে লগে লগে মাত দিলে,\n- ভাবিবলৈ একো নাই৷ এটেকিং মোড্ চলি থাকিব৷\n- গুড্৷ অলপো ঢিলা নিদিবা৷\nদ্বিতীয়াৰ্ধৰ খেল আৰম্ভ হ'ল। প্ৰথমৰ পৰাই কোৰিয়ান টীমে ফাউল কৰিবলৈ আৰম্ভ কৰিলে৷ খেলত আজি ভাৰতক পিছ পেলোৱা অসম্ভৱ, কোৰিয়ান টীমে এয়া অনুভৱ কৰি পাৱাৰ গেইমত মন দিলে৷ মাৰধৰ কৰি ভাৰতীয় দলৰ দুজনমান খেলুৱৈ কমাব নোৱাৰিলে আজি জয় অসম্ভৱ৷ উল্লেখযোগ্য যে সেই সময়ত পৰিবৰ্ত খেলুৱৈক পথাৰত নমোৱা ব্যৱস্থাৰ প্ৰচলন নাছিল৷ খেল আৰম্ভ হোৱাৰ পোন্ধৰ মিনিটৰ ভিতৰতেই অৰুণ ঘোষ ৰক্তাক্ত হৈ পৰিল৷ অৰুণৰ বাওঁ কাণ আৰু সোঁফালৰ গাল ফাটি গৈছিল৷ প্ৰশান্ত সিনহাওঁ আঘাতপ্ৰাপ্ত হৈ পৰিল৷ ৰেফাৰীয়ে দৃষ্টিকটূভাৱে কোৰিয়াৰ পক্ষ লৈছে৷ তাৰোপৰি গোটেই ষ্টেডিয়াম ভাৰতৰ বিপক্ষে৷ তাৰ মাজতে ভাৰতৰ প্ৰতিজন খেলুৱৈয়ে জান প্ৰাণ দি খেলিছে৷ মগজু ঠাণ্ডা ৰাখিব পাৰিলেই আজি বিজয় নিশ্চিত, এয়া ভাৰতীয় দলে বুজি উঠিছিল৷\nতেতিয়াই লাগিল নহয় গণ্ডগোল৷ বাওঁফালৰ উইঙত চুনীয়ে বল পালে৷ তাৰপিছত চুনীৰ টিপিকেল কোব্ৰা মুভমেন্ট৷ বল ওপৰলৈ মৰাৰ দৰে ভাওঁ ধৰি লাহেকৈ পেনাল্টী বক্সৰ সোঁফালে থকা পিকেক পাছ দি দিলে৷ পাছটো ইমানেই নিয়ন্ত্ৰিত আছিল যে দুজন কোৰিয়ান ডিফেন্ডাৰে আপ্ৰাণ চেষ্টা কৰিওঁ বলটো ঢুকি নাপালে, অথচ বল গৈ পৰিল পিকেৰ কিকিং ফুটৰ ঠিক সন্মুখত৷ এনে অৱস্থাত গ'ল দিয়া পিকেৰ বাবে ভাতৰ লগত পানী খোৱাৰ দৰে কথা৷ দেহৰ সৰ্বশক্তি প্ৰয়োগ কৰি পিকেই গললৈ শ্বট্ ল'লে, কিন্তু গ'ল নহ'ল৷ কাৰণ? পিছফালৰ পৰা অহা এক কোৰিয়ান ডিফেন্ডাৰে পিকেৰ আনখন ভৰিত লঠিয়াই পিকেক বগৰাই দিলে৷\nৰেফাৰীয়ে ফাউল নিদিলে৷\nকোৰিয়ান টীম তাতো সন্তুষ্ট নহ'ল৷ পৰা থকা পিকেক অন্য এজন খেলুৱৈ আহি আৰু এক লাঠ দিলে৷ তথাপি ৰেফাৰীয়ে ফাউল নিদিলে৷ পিকে খঙত জ্বলি উঠিল, খেদি গ'ল কোৰিয়ান ডিফেন্ডাৰক৷ চুনীয়ে দেখিলে সৰ্বনাশ! এতিয়া এনেকৈ কাজিয়া লাগিবলৈ গৈ এতিয়া ৰেড কাৰ্ড হজম কৰিব লাগিলে বিপদ হ'ব৷ পিছে পিছে খেদি গৈ কোনোমতে পিকেক বুজাই বঢ়াইহে ৰক্ষা৷\nআকৌ খেল আৰম্ভ হ'ল৷ সময় লাহে লাহে কমি আহিছে৷ এইবাৰ ভাৰতীয় দলে শূণ্যত বল উৰোৱাবলৈ আৰম্ভ কৰিলে৷ তাতেওঁ এটা প্ৰায় গ'ল হৈছিলেই৷ পিটাৰ থঙ্গৰাজে মৰা এটা লং শ্বট্ কোৰিয়ান পেনাল্টী বক্সত গৈ পৰিল৷ বল গৈ প্ৰায় গ'লপোষ্ট পাইছিলেই৷ গলকীপাৰে কোনোমতে সেইবাৰলৈ দলক ৰক্ষা কৰিলে৷\nনিস্প্ৰভ হৈ পৰিছিল কোৰিয়ান বাহিনী৷ একেবাৰে শেষৰ ফালে তেওঁলোকে এটা গ'ল শোধ কৰিবলৈ সক্ষম হলেওঁ সেয়া যথেষ্ট নাছিল৷ প্ৰায় ছয় মিনিট অতিৰিক্ত খেল চলাৰ পিছত ফাইনেল হুইচেল বাজি উঠিল৷\nভাৰত ২, দক্ষিণ কোৰিয়া ১৷\nসমগ্ৰ খেলপথাৰত পিন ড্ৰপ চাইলেঞ্চ৷\nপথাৰৰ এটা কোণৰ পৰা দুই বন্ধুৱে দেখিলে জাৰ্নেলৰ কোলাত উঠি ৰহিম চাহাবে প্ৰায় কান্দি আছে৷\n- তই আজি বঢ়িয়া খেলিছ৷ কেপ্টেইনৰ খেল এয়াহে৷\n- তোৰ গ'লটো বঢ়িয়া হৈছিল৷ একেবাৰে স্মুথ৷\n- ধেই! মইটো মাত্ৰ বলটো চুই দিছো৷ প্লেমেকাৰ গোটেইটো তয়েই৷ তোক এনেকৈ খেলা মই আগতে কেতিয়াওঁ দেখা নাই৷ ছেমিফাইনেলখনো তই বঢ়িয়া খেলিছ৷ কিন্তু তোৰ আজিৰ খেল লাজৱাব৷\n- আজি সকলোৱে জান প্ৰাণ দি খেলিছে অ'৷ অৰুণক লৈহে মোৰ চিন্তা হৈছে৷ তাক সোনকালে হস্পিতেললৈ নিব লাগিব৷\n- ধুৰ, কৰ হস্পিতেল৷ সৌৱা চা ফূৰ্তিত জপিয়াব লাগিছে৷\n- ময়ো এটা গ'ল দিব পাৰিব লাগিছিল অ' পিকে৷\n- আৰে, তই এনে কৰিছ কিয়? গ'ল দিয়া নাই বুলি মন বেয়া কৰিবলৈ কি হ'ল৷ আজিৰ খেলৰ তয়েই হিৰ'৷ বাৰু এটা কথা সোধো তোক?\n- টুৰ্ণামেন্টৰ আগে আগে তই হেনো খুব হাল্লা কৰিছিলি? তোক কেপ্টেইন নাপাতিলে নেখেলো বুলি কৈ আহিছিলি৷ হয় নেকি?\n- তই সেইটো বেয়া কাম কৰিছ৷ সকলোৱে তোক স্বাৰ্থপৰ বুলি ভাবিছে৷\n- জানো৷ আচলতে মই আৰু বেছিদিন ফুটবল নেখেলোঁ৷ ভাৰতৰ হৈ এইখনেই মোৰ শেষ ডাঙৰ খেল৷\n- নেখেলো মানে? পাগল নেকি? তোৰ ৰিটায়াৰমেন্টৰ বয়স হৈছে নেকি?\n- মই কেৰিয়াৰৰ টপত থাকোতেই আতৰিব খুজিছো৷ মই বেলেগ খেল খেলিম৷ আৰু ভালকৈ খেলিম৷\n- বেলেগ খেল, মানে?\n- আৰে এইবাৰ ক্ৰিকেট খেলিম৷ বেঙ্গল ৰঞ্জী টীমত চাঞ্চ পাইছো৷\nইতিমধ্যে জাৰ্নেলহঁতে দৌৰি আহি দুয়োকে ডাঙি ধৰিলে৷ জাৰ্নেলৰ কান্ধত চুনী৷ আতৰ হৈ যোৱা চুনীৰ ফালে চকু দি পিকে অস্ফুট স্বৰত বিৰবিৰালে,\n- পাগল কৰবাৰ!\nNo Comments : "চুনীহঁতৰ সপোন-(অমিতাভ মহন্ত)"


দনকুপাৰ ৰয়ৰ মৃত্যু: ৩দিনীয়া ৰাজ্যিক শোক ঘোষণা, সোমবাৰে শ্বিলঙলৈ মৃতদেহ\nদনকুপাৰ ৰয়ৰ মৃত্যু: সোমবাৰে শ্বিলং পাবহি মৃতদেহ, তিনিদিনীয়া ৰাজ্যিক শোক ঘোষণা\nদনকুপাৰ ৰয়। ছবি সৌজন্য-- WeTheNagas\nমেঘালয় বিধান সভাৰ অধ্যক্ষ তথা প্ৰাক্তন মুখ্য মন্ত্ৰী দনকুপাৰ ৰয়ৰ মৃতদেহ সোমবাৰে শ্বিলঙলৈ অনা হ’ব।\nপুৱাই নতুন দিল্লীৰ পৰা তেওঁৰ নশ্বৰ দেহ বিমানযোগে শ্বিলংস্থিত বাসগৃহলৈ অনা হ’ব।\nৰাজহুৱা শ্ৰদ্ধাঞ্জলিৰ উদ্দেশ্যে সোমবাৰে তেওঁৰ নশ্বৰ দেহ ৰাজধানীস্থিত আৱাসতে ৰখা হ’ব।\nপ্ৰবীণ ৰাজনীতিকজনৰ মৃত্যুত মেঘালয় চৰকাৰে তিনিদিনীয়া ৰাজ্যিক শোক ঘোষণা কৰিছে।\n২৯ৰ পৰা ৩১ জুলাইলৈ এই সময়চোৱাত সকলো চৰকাৰী কাৰ্য্যালয়তে ৰাষ্ট্ৰীয় পতাকা অৰ্ধনমিত কৰি ৰখা হ’ব।\nএই সময়চোৱাত চৰকাৰী কোনোধৰণৰ মনোৰঞ্জন কাৰ্য্যসূচী অনুষ্ঠিত নহ’ব।\nৰয়ৰ মৃত্যুত শোক প্ৰকাশৰ বাবে ৩১ জুলাইত ৰাজ্যখনৰ সকলো চৰকাৰী কাৰ্য্যালয়, শিক্ষানুষ্ঠান আৰু ৰাজহ আৰু ন্যায়িক আদালত বন্ধ ৰখা হ’ব।\nসেইদিনাই নিজ সমষ্টি ছেলাত তেওঁৰ অন্তিম সৎকাৰ হ’ব।\n৩০ জুলাইত শ্বিলঙৰ পৰা তেওঁৰ দেহ চ’হৰালৈ লৈ যোৱা হ’ব আৰু তাতে ৰাজ্যিক মৰ্য্যাদাৰে অভিবাদন জনোৱা হ’ব।\nমেঘালয়ৰ মুখ্য সচিবে দেওবাৰে এই সম্পৰ্কীয় জাননী (MEMO NO. GAA.78/93/127-A) জাৰি কৰিছে।\nদেওবাৰে আবেলি ২.৫০ বজাত গুৰুগ্ৰামৰ মেদান্তা মেদিচিতি হস্পিটেলত ৬৫ বছৰীয়া ৰাজনীতিকজনৰ মৃত্যু হৈছিল।\nচিকিৎসাধীন অৱস্থাতে মৃত্যুক আঁকোৱালি লোৱা ৰয় পেটৰ অসুখৰ বাবে যোৱা ১৮ জুলাইৰ পৰা হস্পিটেলখনত ভৰ্তি হৈ আছিল।\nকনৰাদ চাংমা চৰকাৰৰ অন্যতম গুৰুত্বপূৰ্ণ অংশীদাৰ ইউনাইটেদ দে’মক্ৰেতিক পাৰ্টিৰ মুৰব্বী দনকুপাৰ ৰয় ৰাজ্যখনৰ সৰ্বাধিক কালৰ বিধায়ক আছিল।\n১৯৮৮ চনত ইষ্ট খাছি হিলছৰ ছেলা সমষ্টিক নিৰ্দলীয়ৰূপে প্ৰতিনিধিত্ব কৰা দনকুপাৰ ৰয় মেঘালয় বিধান সভালৈ মৃত্যুৰ সময়লৈকে একেৰাহে বিধায়কৰূপে নিৰ্বাচিত হৈ আহিছিল।\n২০১৮ চনৰ নিৰ্বাচনৰ পিছত ৰয় মেঘালয় বিধান সভাৰ অধ্যক্ষৰ পদত অধিস্থিত হৈছিল।\nমেঘালয় বিধান সভাত বৰ্তমান ইউ দি পিৰ ৬গৰাকী বিধায়ক আছে। তাৰে তিনিগৰাকীয়ে কনৰাদ চাংমা চৰকাৰৰ মন্ত্ৰীৰ দায়িত্ব লাভ কৰিছে।\n২০০৮ত ওলোমা বিধান সভা নিৰ্বাচনী ফলাফলৰ পিছত আন কিছু দলৰ সমৰ্থনত মেঘালয় প্ৰগ্ৰেছিভ এলায়েন্স গঠন কৰি দনকুপাৰ ৰয় মুখ্য মন্ত্ৰীৰ আসনত বহিছিল।\n২০০৮ চনৰ ১৯ মাৰ্চৰ পৰা পৰৱৰ্তী বছৰৰ ১৮ মাৰ্চলৈকে তেওঁ সম্পূৰ্ণ এবছৰ ৰাজ্যখনৰ মুখ্য মন্ত্ৰীৰ পদত আছিল।\nউত্তৰ-পূবত বিতৰ্কিত নাগৰিকত্ব বিধেয়কৰ বিৰুদ্ধে হোৱা প্ৰতিবাদৰ সময়ত যোৱা ফেব্ৰুৱাৰিত বিধেয়কখনৰ বিৰোধ কৰি দনকুপাৰ ৰয়ৰ দল ইউ দি পিয়ে বিজেপি নেতৃত্বাধীন নেদা (North East Democratic Alliance) ত্যাগ কৰিছিল।\nঅভিজ্ঞ ৰাজনীতিকজনৰ মৃত্যুত মেঘালয়ৰ মুখ্য মন্ত্ৰী কনৰাদ চাংমা, প্ৰাক্তন মুখ্য মন্ত্ৰী মুকুল চাংমাৰ লগতে অসমৰ মুখ্য মন্ত্ৰী সৰ্বানন্দ সোণোৱাল, মণিপুৰৰ মুখ্য মন্ত্ৰী এন বীৰেন সিং আদিয়ে গভীৰ শোক প্ৰকাশ কৰিছে।\nDeeply saddened by the untimely demise of Speaker of Meghalaya Assembly Dr Donkupar Roy. We have lostaleader,amentor, who had dedicated his life for the service of the people. May Almighty provide strength to his family in this hour of grief. May his soul RIP ?


সুনীতি ছলোমন - অসমীয়া ৱিকিপিডিয়া\nসুনীতি ছলোমন (ইংৰাজী: Suniti Solomon; ১৯৩৮ বা ১৯৩৯ – ২৮ জুলাই, ২০১৫) এগৰাকী ভাৰতীয় চিকিৎসক আৰু অণুজীৱ বিজ্ঞানী আছিল যিয়ে এইড্‌ছ গৱেষক আৰু ১৯৮৫ চনত ভাৰতৰ চেন্নাইত প্ৰথম ভাৰতীয়ৰ এইড্‌ছ ৰোগ পোহৰলৈ অহাৰ পিছত এইড্‌ছ প্ৰতিৰোধৰ পথিকৃৎ। তেওঁ চেন্নাইত ৱাই আৰ গেচনেড চেণ্টাৰ ফৰ এইড্‌ছ গৱেষণা আৰু শিক্ষা প্ৰতিষ্ঠান প্ৰতিষ্ঠা কৰে। ভাৰত চৰকাৰ তেওঁক ৰাষ্ট্ৰীয় নাৰী বায়ো-বিজ্ঞানী বটাঁৰে সম্মানিত কৰে। ২৫ জানুৱাৰী ২০১৭ তাৰিখে ভাৰত চৰকাৰে তেওঁক এইচআইভি ৰোগ নিৰ্ণয় আৰু চিকিৎসাৰ বাবে তেওঁৰ অৱদানৰ বাবে পদ্মশ্ৰী সন্মান প্ৰদান কৰে।\n1 প্ৰাথমিক জীৱন আৰু শিক্ষা\nপ্ৰাথমিক জীৱন আৰু শিক্ষা[সম্পাদনা কৰক]\nসুনীতি ছলোমন বা সুনীতি গেচনেড (তেওঁৰ বিবাহৰ আগৰ নাম) চেন্নাইৰ পেচাত চামৰ ব্যৱসায়ী, এটা মৰাঠী হিন্দু পৰিয়ালত জন্ম হয়। তেওঁৰ পৰিয়ালৰ আঠ সন্তানৰ মাজত সপ্তমজন আৰু একমাত্ৰ কইনা আছিল। ২০০৯ চনত এটা সাক্ষাৎকাৰত তেওঁ কৈছিল যে, তেখেত স্বাস্থ্য কৰ্মীসকলোৰ টিকা দিয়াৰ বাবে বাৰ্ষিক ভিত্তিত ৰোগীসকলোৰ ঘৰত যোৱাৰ বিষয়টোৰ পৰা তেওঁ ঔষুধৰ বিষয়ত আগ্ৰহী হৈ উঠে।\nতেখেত মাদ্ৰাজ মেডিকেল কলেজত মেডিচিনৰ বিষয়ত পঢ়া-শুনা কৰে আৰু তাৰ পিছত যুক্তৰাজ্য, আমেৰিকা যুক্তৰাষ্ট্ৰ আৰু অষ্ট্ৰেলিয়াত প্যাথোলজিত প্ৰশিক্ষিত হয়। ১৯৭৩ চনত, তেওঁ আৰু তেওঁৰ স্বামী ভিক্টৰ ছলোমন চেন্নাইত উভতি আহে। সুনীতি ভাবিছিল ভাৰতত তেওঁৰ সেৱাৰ বেছি প্ৰয়োজন। তেওঁ মাইক্ৰোবায়োলজিত ডক্টৰেট কৰে আৰু মাদ্ৰাজ মেডিকেল কলেজৰ, ইনষ্টিটিউট অব মাইক্ৰোবায়োলজিত যোগদান কৰে।\nছলোমন তেওঁৰ কৰ্মজীৱনৰ আৰম্ভণিত বিদেশত, লণ্ডনৰ কিংচ কলেজ হস্পিতালত এজন জুনিওৰ চিকিৎসক হিচাপে কাম কৰে। ভাৰত উভতি অহাৰ পিছত, ছলোমন, মাদ্ৰাজ মেডিকেল কলেজত অণুজীৱ বিজ্ঞানী হিচাপে কাম কৰে আৰু পদোন্নতি হৈ অধ্যাপক হয়। তেওঁ ১৯৮১ চনত এইচআইভি আৱিষ্কাৰ আৰু এইড্‌ছৰ ক্লিনিক্যাল বিষয়ক গ্ৰন্থবিলাক পঢ়িছিল আৰু ১৯৮৬ চনত ১০০জন মহিলা যৌনকৰ্মীক পৰীক্ষা কৰাৰ সিদ্ধান্ত লয়, যিহেতু ভাৰতত কোনো প্ৰকাশ্য সমকামী সম্প্ৰদায় নাছিল। এশজনৰ তেজৰ নমুনাৰ মাজত ছয়টা নমুনা এইচআইভি পজিটিভ পোৱা গ'ল। ছলোমন পিছত বাল্টিমোৰৰ জনচ হপকিঞ্চ বিশ্ববিদ্যালয়ত নমুনা আকৌ পৰীক্ষাৰ বাবে পঠিয়াই দিয়ে, যি ভাইৰছটোৰ উপস্থিতি নিশ্চিত কৰা হয়। ভাৰতত এই আৱিষ্কাৰটো এইচআইভিৰ প্ৰথম ডকুমেণ্টচন। ইয়াৰ পিছৰ পাৰা, ছলোমন তেওঁৰ জীৱন আৰু কৰ্মক্ষেত্ৰ, এইচআইভি/এইড্‌ছ গৱেষণা, চিকিত্সা আৰু সচেতনতা প্ৰসাৰত সমৰ্পণ কৰাৰ সিদ্ধান্ত লয়। তেওঁ বৰ্ণনা কৰিছিল কেনেকৈ মানুহ এইচআইভি সংক্ৰামিত ব্যক্তিসকলোৰ পৰিত্যাগ কৰিছিল; আনকি তেওঁৰ স্বামীও বিচৰা নাই, যে তেওঁ এইচআইভি পজিটিভ ৰোগীসকলোৰ লগত কাম কৰক যিসকলোৰ অধিকাংশই আছিল সমকামী যিহঁত নিজেই ইনজেকচনৰ মাধ্যমত ড্ৰাগ লৈছিল আৰু যৌন কৰ্মী আছিল। ছলোমন উত্তৰ দিয়ে,"আপুনি সিহঁতৰ লগত কথা পাতিলে, এইটো কথা নকব।" ছলোমন আছিল প্ৰথম মানুহ যিয়ে এইচআইভি আৰু তাৰ লগত অপযশৰ কথা প্ৰকাশ্যে আলোচনা কৰে, তেওঁ এবাৰ কৈছিল, "অপযশ আৰু বৈষম্য এইড্‌ছ আক্ৰান্ত মানুহবিাল্কক বেছি হত্যা কৰিছে।"\n১৯৮৮-ৰ পৰা ১৯৯৩ লৈকে, ছলোমন মাদ্ৰাজ মেডিকেল কলেজত ভাৰতৰ প্ৰথম এইড্‌ছ সহায়ক দল প্ৰতিষ্ঠা কৰে আৰু বিভিন্ন এইড্‌ছ গৱেষণা আৰু সামাজিক সেৱা আৰম্ভ কৰে। ভাৰতত কোনো প্ৰাইভেট আৰু পাবলিক ছেক্টৰৰ দ্বাৰা এইচআইভি/এইড্‌ছ সুবিধা প্ৰদানৰ আগত, এই দলটো আছিল প্ৰথম। ১৯৯৩ চনত ছলোমন তেওঁৰ দেউতাকৰ নামত 'ৱাই আৰ জি চেণ্টাৰ ফৰ এইড্‌ছ ৰিচাৰ্চ অ্যাণ্ড এডুকেচন' (ৱাই আৰ জি ক্যয়াৰ) প্ৰতিষ্ঠা কৰে। এইটো আছিল ভাৰতৰ স্বেচ্ছামূলক এইচআইভি কাউঞ্চেলিচ আৰু টেষ্টিংৰ অন্যতম প্ৰথম স্থান। ২০১৫ চন অনুযায়ী, তাত দৈনিক ১০০জন ৰোগী বহিৰ্বিভাগে চোৱা হৈছে আৰু ১৫০০০ ৰোগীসকলোৰ নিয়মিত ভাবে ফলো-আপ কৰ হৈছে। তেওঁৰ কেন্দ্ৰটো আৰু তেওঁৰ কামক"এইচআইভি মহামাৰীক মন্থৰ কৰাৰ উল্লেখযোগ্য কাৰণ হিচাপে বৰ্ণনা কৰা হয়।" তেওঁ বেলেগ ডাক্তৰ আৰু ছাত্ৰসকলোকও এইচআইভি আৰু তেওঁৰ চিকিত্সা সম্পৰ্কত শিক্ষা প্ৰদান কৰিছিল। ছলোমন চেন্নাইৰ এইড্‌ছৰ ডাক্তৰ হিচাপে পৰিচিত আছিল। তেওঁ ভাৰতৰ এইড্‌ছ চ'চাইটিৰ সভাপতি হিচাপে দায়িত্ব পালন কৰে।\nছলোমন আমেৰিকা যুক্তৰাষ্ট্ৰৰ ন্যাচনাল ইনষ্টিটিউট অফ মেণ্টাল হেলথত, এটা বহুদেশীয় এইচআইভি/এচটিডি প্ৰতিৰোধ পৰীক্ষা, আমেৰিকান ন্যাচনাল ইনষ্টিটিউট অফ অ্যালাৰ্জি অ্যাণ্ড ইনফেকচাচ ডিজিজেচ দ্বাৰা পৰিচালিত এইচআইভি দমন পৰীক্ষাৰ নেটৱৰ্ক, দক্ষিণ ভাৰতত স্বাস্থ্যপৰিসেৱা স্থাপনাত, এইচআইভিৰ দূৰ্নাম বিষয়ক NIH ৰ এটা সমীক্ষা আৰু ৬% চি এচ জেল (CONRAD সংস্থাৰ এটা মাইক্ৰোবিচাইড) বিষয়ত তৃতীয় দফাৰ অধ্যয়ন সহ আন্তৰ্জাতিক গৱেষণায় সহযোগিতা কৰে।\nছলোমন মাদ্ৰাজ কলেজত মেডিচিন লৈ পঢ়াৰ সময় তেওঁৰ স্বামী ভিক্টৰ ছলোমন যিয়ে এজন হৃদৰোগৰ চিকিৎসক, তেওঁৰ লগত সাক্ষাৎ হয়। তেওঁৰ স্বামীৰ লগত যুক্তৰাজ্য, আমেৰিকা যুক্তৰাষ্ট্ৰ আৰু অষ্ট্ৰেলিয়াত যায়। ভিক্টৰ ছলোমন ২০০৬ চনত মৃত্যু বৰণ কৰে। সিহঁতৰ পুতেক ছুনীল ছলোমন বাল্টিমোৰত জনচ হপকিঞ্চ বিশ্ববিদ্যালয়ত এজন মহামাৰী বিশেষজ্ঞ। ছলোমন জুলাই ২৮, ২০১৫ ত ৭৬ বছৰ বয়দত চেন্নাইত তেওঁৰ ঘৰত ইহলীলা ত্যাগ কৰে, মৃত্যুৰ দুমাহমান আগত তেওঁৰ অগ্ন্যাশয়ৰ ক্যাঞ্চাৰ ধৰা পৰিছিল।\nছলোমন নিম্নলিখিত পুৰস্কাৰবিলাক পাইছিল:\n২০০১ চনত ৰাজ্য চৰকাৰ পৰিচালিত মেডিক্যাল বিশ্ববিদ্যালয় দ্বাৰা এইচআইভি/এইড্‌ছত অগ্ৰগামী কৰ্মৰ বাবে প্ৰথম লাইফ টাইম অ্যাচিভমেণ্ট পুৰস্কাৰ পায়।\n২০০৫ চনত তেওঁৰ এইচআইভি বিষয়ত অবদানৰ বাবে তামিলনাডু ৰাজ্য এইড্‌ছ কণ্ট্ৰোল চ'চাইটি দ্বাৰা দ্বিতীয় লাইফ টাইম অ্যাচিভমেণ্ট পুৰস্কাৰ পায়।\n২০০৬ চনত আমেৰিকা যুক্তৰাষ্ট্ৰৰ ব্ৰাউন বিশ্ববিদ্যালয় দ্বাৰা DMS (Honoris Cusa) পায়।\n২০০৯ চনত ভাৰতীয় বিজ্ঞান আৰু প্ৰযুক্তি মন্ত্ৰণালয়ৰ 'ৰাষ্ট্ৰীয় নাৰী বায়ো-ছাইণ্টিষ্ট বঁটা' পায়।\n২০১০ চনত ফেলোচিপ অফ দ্য নেশ্বনেল একাদেমি অফ মেডিকেল ছাইঞ্চচ পায়।\n২০১২ চনত ৰাজ্য চৰকাৰ পৰিচালিত ডক্টৰ এমজিআৰ মেডিকেল বিশ্ববিদ্যালয় চেন্নাই দ্বাৰা 'লাইফটাইম অ্যাচিভমেণ্ট বঁটা ফৰ চাৰ্ভিচ অন এইচআইভি/এইড্‌ছ' পুৰস্কাৰ পায়।\nআৰু বিভিন্ন অন্যান্য পুৰস্কাৰ যথা, শিক্ষা ও মানৱিক সেৱাৰ বাবে 'মাদাৰ ট্ৰেছা মেমোৰিয়াল বঁটা'\n↑ Sania Farooqui (29 July 2015).\n↑ 2.0 2.1 2.2 "Suniti Solomon, who woke India up to HIV threat, dies at 76".\n↑ 3.0 3.1 3.2 "Dr Suniti Solomon, who pioneered HIV research and treatment in India, passes away".\n↑ 4.0 4.1 "Dr Suniti Solomon, part of team who detected HIV, passes away".\n↑ "Suniti Solomon, Doctor Who Awakened India To HIV, Passes Away".\n↑ "In 2017, Padma Awards to honour unsung heroes of healthcare". Medical Dialogues. 27 January 2017. http://medicaldialogues.in/in-2017-padma-awards-to-honour-unsung-heroes-of-healthcare/.\n↑ 8.0 8.1 8.2 Anupama Chandrasekaran (14 August 2009).\n↑ 9.0 9.1 9.2 9.3 9.4 Jeremy Laurance (7 November 2015).\n↑ "About Us/Our Founder".\n↑ 11.0 11.1 11.2 11.3 11.4 Gaitonde, Vishwas.\n↑ 12.0 12.1 "About Us/The History".\n↑ "List of Fellows - NAMS" (PDF).\n"https://as.wikipedia.org/w/index.php?title=সুনীতি_ছলোমন&oldid=266055"ৰ পৰা অনা হৈছে\nএই পৃষ্ঠাখন ০৩ মাৰ্চ, ২০২১ তাৰিখে ১৭:৩৭ বজাত অন্তিম সংশোধন কৰা হৈছিল।


যোৰহাট চিকিৎসা মহাবিদ্যালয়ত সংস্থাপন হ’ব ৬২ খন ICU বেডঃ স্বাস্থ্যমন্ত্ৰী ড০ শৰ্মা – নিয়মীয়া বাৰ্তা\nযোৰহাট চিকিৎসা মহাবিদ্যালয়ত ড০ হিমন্ত বিশ্ব শৰ্মা\nনিয়মীয়া বাৰ্তা, ৩ এপ্ৰিলঃ ক’ৰোনাৰ বিৰুদ্ধে তৎপৰতাৰে যুঁজ অব্যাহত ৰাখিছে ৰাজ্যৰ স্বাস্থ্য বিভাগে । তাৰ মাজতে শুকুৰবাৰে যোৰহাট চিকিৎসা মহাবিদ্যালয়ত উপস্থিত হৈ নিয়মীয়া কাম-কাজৰ পৰ্যালোচনা কৰে ড০ হিমন্ত বিশ্ব শৰ্মাই ।\nইয়াৰোপৰি সতীৰ্থ মন্ত্ৰীদ্বয় শ্ৰী অতুল বৰা আৰু শ্ৰী পীযুষ হাজৰিকাৰ সৈতে যোৰহাট চিকিৎসা মহাবিদ্যালয় ভ্ৰমণ কৰি ক’ভিড-১৯ ৰ সংক্ৰমন ৰোধৰ ক্ষেত্ৰত প্ৰস্তুতি সম্পৰ্কে চিকিৎসক, জিলা প্ৰশাসন তথা স্বাস্থ্য বিভাগৰ বিষয়াসকলৰ সৈতে বাৰ্তালাপতো মিলিত হয় ৷\nউল্লেখ্য যে এই ভ্ৰমণ কালতে চিকিৎসা মহাবিদ্যালয়খনত একেবাৰে নতুনকৈ ৫০ টা আই চি ইউৰ সংস্থাপনৰ কথা ঘোষণা কৰে মন্ত্ৰীগৰাকীয়ে । লগতে পূৰ্বৰ আই চি ইউৰ সৈতে পুনৰ ১২ টা আই চি ইউ দুই-এদিনতে সংযোজন ঘটোৱা হ’ব বুলি তেওঁ উল্লেখ কৰে ।\nVisited Jorhat Medical College & Hospital along with MoS Sri @Pijush_hazarika & Min Sri @ATULBORA2. Interacted with doctors, dist admin & health dept officials on #COVID preparedness. Also reviewed ongoing regular operations of the hospital. pic.twitter.com/VqQfdbleRb


চৰ্যাপদ চৰযপদ চৰ্য্যাচৰ্য্য বিনিশ্চয় চৰ্য্যাপদ অসমীয়া ভাষা\nচৰ্যাপদৰ অসমীয়া ৰচকসকল\nচৰ্যাপদ পুথিৰ প্ৰকাশ\nFAQs on চৰ্যাপদ\nবৌদ্ধ ধৰ্মৰ সহজযানী পন্থাৰ ধৰ্ম সাধনাৰ গীত বুলি চৰ্যাপদ সমূহক আখ্যা দিয়া হয়। চৰযপদ\nসহজযানী বৌদ্ধসকলৰ পালন কৰিব লগীয়া নীতি বা আচাৰ আচৰণ সমূহ সমষ্টিয়েই হ’ল চৰ্যাপদ সমূহ।\nচৰ্যাপদ সমূহ ৮ম ৰ পৰা দ্বাদশ শতিকাৰ ভিতৰত ৰচিত বুলি পণ্ডিত সকলে ঠাৱৰ কৰিছে।\nধৰ্ম সাধনৰ বাবে প্ৰয়োজনীয় নিৰ্বাণ লাভ কৰাৰ পথ সমূহ এই চৰ্যাপদত নানান ৰূপক, প্ৰতীক, উপমা আদিৰ সহায়ত দেখুৱাবৰ যত্ন কৰা হৈছে।\nইয়াত ব্যৱহৃত বিষয়সমূহ অতি জটিল আৰু ৰহস্যৰে আবৃত্ত।\nইয়াৰ তত্বসমূহ সাংকেতিক ভাষাৰে পৰিপূৰ্ণ।\nএই সমূহ বুজিবৰ বাবে বা ইয়াৰ অৰ্থ শুদ্ধ ভাৱে অনুধাৱন কৰিবলৈ হ’লে উপযুক্ত গুৰুৰ সহায় অতিশয় প্ৰয়োজনীয়।\nসেই বাবেই পণ্ডিত হৰপ্ৰসাদ শাস্ত্ৰীয়ে ইয়াক ’সন্ধ্যাভাষা‘ বা ‘আলো আঁধাৰি ভাষা‘ বুলি কৈছে।\nড০ মহেশ্বৰ নেওগে চৰ্যাপদৰ ভাষা সম্পৰ্কত কৈছে যে, ‘ইয়াৰ ভাষাতো ইচ্ছাকৃত জটিলতা বৰ্তমান, কাৰণ সেই ভাষা সাংকেতিক, প্ৰতীকী ভাষা যাৰে তাৰে বাবে নহয়; যি বোবা গুৰুৱে কলা শিষ্যক (গুৰু বোব সে সীস কাল) বুজোৱা কিছুমান ইঙ্গিত মাত্ৰ‘।\nচৰ্যাসমূহৰ মাজত সাধাৰণতে তিনিটা প্ৰধান দিশ পোৱা যায় বুলি পণ্ডিতসকলে তেওঁলোকৰ আলোচনাত প্ৰকাশ কৰিছে।\nসেই কেইটা হৈছে, দাৰ্শনিক তত্ব সম্বন্ধীয় দিশ, যোগ সম্বন্ধীয় দিশ আৰু তন্ত্ৰ সম্বন্ধীয় দিশ।\nচৰ্যাপদ সমূহ হৰপ্ৰসাদ শাস্ত্ৰী নামৰ এজন ব্যক্তিৰ জৰিয়তে পোহৰলৈ আহিছিল।\nহৰপ্ৰসাদ শাস্ত্ৰীয়ে কলিকতাৰ এচিয়াটিক চোছাইটিৰ বাবে পুৰণি পুথি সংগ্ৰহৰ কামত নেপাললৈ যোৱাৰ সময়ত নেপাল ৰাজ দৰবাৰৰ গ্ৰন্থাগাৰত সংৰক্ষিত অৱস্থাত থকা কেইখনমান পুথি বিচাৰি পাইছিল।\nএই তিনিখন পুথিৰ লগত ডাকাৰ্ণৱ নামৰ আন এখন পূৰ্বতে উদ্ধাৰ কৰি অনা পুথি লগ লগাই ‘হাজাৰ বছৰেৰ পুৰাণ বাঙ্গালা ভাষায় বৌদ্ধগান ও দোহা‘ নামেৰে ১৯১৬ চনত বঙ্গীয় সাহিত্য পৰিষদে হৰপ্ৰসাদ শাস্ত্ৰীৰ সম্পাদনাত প্ৰকাশ কৰিছিল।\nসেই কেইখন হ‘ল – চৰ্য্যাচৰ্য্য বিনিশ্চয়, সৰোজ বজ্ৰৰ দোহাকোষ আৰু কৃষ্ণাচাৰ্যৰ দোহাকোষ।\nএই খিনিতে উল্লেখ কৰিব পাৰি যে, হৰপ্ৰসাদ উদ্ধাৰ কৰি অনা চৰ্য্যাচৰ্য্য বিনিশ্চয় পুথিখন মূল পুথি নাছিল।\nএই পুথিখন আচাৰ্য মুনিদত্তই লিখা টীকা পুথিহে আছিল।\nমুনিদত্তই লিখা উক্ত টীকা পুথিখনৰ নাম চৰ্যাগীতিকোষ বুলি জনা যায়।\nগতিকে ইয়াৰ পৰা বুজা যায় যে, শাস্ত্ৰীৰ দ্বাৰা সংগ্ৰহিত উক্ত চৰ্যা খিনিৰ মূল নাম আছিল চৰ্যাগীতিকোষ, তেওঁ নাম দিছিল চৰ্যাচৰ্য বিনিশ্চয় আৰু পৰৱৰ্তী সময়ত সংক্ষেপতে ইয়াৰ নাম চৰ্যাপদ বোলা হয়।\nহৰপ্ৰসাদ শাস্ত্ৰীয়ে যিখন পুথি উদ্ধাৰ কৰিছিল সেইখনত কোনো টীকাকাৰ বা মুনিদত্তৰ নামো পোৱা নগৈছিল।\nড০ সুনীতি কুমাৰ চট্টোপাধ্যায়ে চৰ্যাগীতৰ এটা তিব্বতী অনুবাদৰ সন্ধান লাভ কৰিছিল।\nইয়াৰ পিছত ড০ প্ৰবোধ চন্দ্ৰ বাগচী, নীলৰতন সেন, শান্তি ভিক্ষু শাস্ত্ৰী আদি পণ্ডিত সকলে কৰা গৱেষণাৰ ফল স্বৰূপে তিব্বতী অনুবাদটি উদ্ধাৰ হৈছিল।\nউক্ত অনুবাদটিৰ জৰিয়তেই সংস্কৃত টীকাকাৰ গৰাকীযে মুনিদত্ত আছিল সেয়া গম পোৱা গৈছিল।\nহৰপ্ৰসাদ শাস্ত্ৰীয়ে লাভ কৰা পুথিখন এখন খণ্ডিত পুথিহে আছিল।\nড০ পৰীক্ষিত হাজৰিকাই তেখেতৰ ‘চৰ্য্যাপদ‘ নামৰ পুথিখনত উল্লেখ কৰিছে যে, ‘গানবোৰ ৰচনা কৰা তাৰিখ বা লিপিকাৰৰ তাৰিখ নাই, সেইখন এখন খণ্ডিত পুথি মাত্ৰ; তালপাতৰ পুথি, ৬৯ টা পাত আছে, প্ৰতি পাতৰ দুয়োফালে পাঁচোটাকৈ শাৰী, মাজত বিন্ধা আছে। আমাৰ সাঁচিপতীয়া পুথিবোৰ যেনে এইখনো তেনেধৰণৰ পুথি‘।\nহৰপ্ৰসাদ শাস্ত্ৰীৰ চৰ্য্যাচৰ্য্যবিনিশ্চয় পুথিখনত ৪৬ টা সম্পূৰ্ণ আৰু এটা খণ্ডিত গীত সন্নিবিষ্ট আছে।\nচৰ্যাপদ সমূহৰ সৰহ ভাগেই দহশাৰীৰ।\nইয়াৰে ১০, ২৮ আৰু ৫০ নং চৰ্যাপদ খিনি চৌদ্ধ শাৰীৰ।\n৩৯ নং চৰ্যাটি ঊন্নেশ শাৰীৰ।\n২১ আৰু ২২ নং চৰ্যাপদ খিনি বাৰ শাৰীৰ।\n১৪ নং চৰ্যাটি সাত শাৰীৰ।\n২৩ নং চৰ্যাটি ছয় শাৰীৰ।\n২৫ নং চৰ্যাটি চাৰি শাৰীৰ।\nএই সমূহৰ ভিতৰত ২৮ আৰু ৪৮ নং চৰ্যা দুটিৰ মূলৰ লগতে টীকা অংশও বিলুপ্ত।\nতালপাতত লিখা পুথিখনৰ প্ৰতি খিলা পাতত পাঁচটাকৈ শাৰী আছে।\nইয়াৰ প্ৰথম শাৰীটো পাতটোৰ ইমূৰৰ পৰা সিমূৰলৈ লিখা আছে।\nদ্বিতীয়, তৃতীয় আৰু চতুৰ্থ শাৰী কেইটাৰ মাজতে কিছু ঠাই এৰি পুনৰ লিখা আছে।\nমাজৰ এই অংশটিত অসমীয়া সাঁচিপতীয়া পুথিৰ দৰে নাভি অংশ দেখা যায়।\nপুনৰ পঞ্চম তথা শেষৰ শাৰীটো ইমূৰৰ পৰা সিমূৰলৈ লিখা।\nহৰপ্ৰসাদ শাস্ত্ৰীৰ চৰ্য্যাচৰ্য্য বিনিশ্চয় পুথিখনত মুঠতে ২৩ জন সিদ্ধাচাৰ্যৰ নাম পোৱা গৈছে।\nএই ২৩ জন সিদ্ধাচাৰ্য চৌৰাশী তান্ত্ৰিক সিদ্ধাচাৰ্যৰ অন্তভূক্ত।\nএই পুথিত পোৱা ২৩জনৰ সিদ্ধাচাৰ্যৰ নাম হ’ল-\nকাহ্নপাদ, ভুসুকপাদ, সৰহপাদ, কুক্কুৰীপাদ, লুইপাদ, শবৰপাদ, শান্তিপাদ, বিৰুৱাপাদ, গুণ্ডৰীপাদ, চাটিল্লপাদ, কম্বলাম্বৰপাদ, ডোম্বীপাদ, মহীধৰপাদ, বীণাপাদ, আৰ্যদেৱপাদ, ঢেণ্ঢনপাদ, দাৰিকপাদ, ভাদেপাদ, তাড়কপাদ, কংকনপাদ, জয়নন্দীপাদ, ধামপাদ আৰু তন্ত্ৰীপাদ।\nএই সকলৰ বাহিৰেও আৰু আঠজন সিদ্ধাচাৰ্যৰ নাম চৰ্যাপদ সমূহত উল্লেখ থকা দেখা যায়।\nসেইসকল হ‘ল- চৰ্যাপাদ, ইউড়ীপাদ, মীনপাদ, ধোকৰীপাদ, বিৰোপাক্ষপাদ, তিলোপাদ, দড়তীপাদ, আৰু আচাৰ্য বিনাত্তক।\nভাৰতীয় বিভিন্ন ভাষাৰ পণ্ডিতসকলে চৰ্যাপদক তেওঁলোকৰ ভাষাৰ অন্তগৰ্ত বুলি দাবী কৰা দেখা যায়।\nএই ভাষা সমূহৰ ভিতৰত উৰিয়া, মৈথিলী, বঙালী, মণিপুৰী, অসমীয়া আদিয়েই প্ৰধান।\nড০ বাণীকান্ত কাকতিয়ে চৰ্যাপদৰ ধ্বনিতাত্বিক, ৰূপতাত্বিক, আৰু শব্দৰ বৈশিষ্ট্য সমূহ আলোচনা কৰি ইয়াৰ লগত যে অসমীয়া ভাষাৰ মিল আছে সেয়া প্ৰমাণ কৰি গৈছে।\nড০ কাকতিৰ এই আলোচনাৰ সত্যতা মহাপণ্ডিত ৰাহুল সাংকৃত্যায়নে তেওঁৰ দোহাকোশত, ড০ সুকুমাৰ সেনে চৰ্যাগীত পদাবলীত আৰু ড০ সুনীতি কুমাৰ চট্টোপাধ্যায়ে তেওঁৰ ’The Place of Assam in the History and Civilisation of India‘ নামৰ গ্ৰন্থত স্বীকাৰ কৰিছে।\nযি সকল অসমীয়া সিদ্ধ পুৰুষে চৰ্যাপদত তেওঁলোকৰ অৱদান আগবঢ়াইছিল তেওঁলোক হ‘ল-\nকাহ্নপাদ, ভুসুকপাদ, সৰহপাদ, লুইপাদ, শবৰপাদ, শান্তিপাদ, ডোম্বীপাদ, ঢেণ্ঢনপাদ, মহীধৰপাদ আৰু দাৰিকপাদ।\nভাৰতীয় অন্য ভাষাতকৈ অসমীয়া ভাষাৰ লগত চৰ্যাপদৰ অধিক মিল থকা দেখা যায়।\nসেইবাবেই সৰহ সংখ্যক চৰ্যাপদ ৰচক অসমীয়া বুলি পণ্ডিতসকলে ঠাৱৰ কৰিছে আৰু ইয়াত অসমীয়া ভাষা তথা সাহিত্য সংস্কৃতিৰ বৈশিষ্ট্যই প্ৰাধান্য লাভ কৰিছে বুলি প্ৰমাণ কৰিছে।\nহৰপ্ৰসাদ শাস্ত্ৰীয়ে নেপালৰ পৰা উদ্ধাৰ কৰি অনাৰ পিছত চৰ্যাপদ বহু ভাষাত সম্পাদিত হৈ প্ৰকাশ হোৱা দেখা পোৱা যায়।\n১৯১৬ চনত বংগীয় সাহিত্য পৰিষদৰ দ্বাৰা ‘হাজাৰ বছৰেৰ পুৰাণ বাঙ্গালা ভাষায় বৌদ্ধগান ও দোহা‘ নামেৰে পোন প্ৰথমে প্ৰকাশ হয়।\n১৯৩৮ চনত ড০ প্ৰবোধ চন্দ্ৰ বাগচীয়ে ‘Materials foraCritical Edition of the Old Bengali Caryapadas’ ত প্ৰকাশ কৰে।\n১৯৪৫ চনত মণীন্দ্ৰ মোহন বসুৱে ‘চৰ্যাপদ‘ নামেৰে বঙলা ভাষাৰ টীকা সম্বলিত এটি সংকলন প্ৰকাশ কৰে।\n১৯৫৬ চনত ড০ প্ৰবোধ চন্দ্ৰ বাগচী আৰু শান্তি ভিক্ষু শাস্ত্ৰী দুয়োজন মিলি ‘চৰ্য্যাগীতিকোষ‘ নামেৰে প্ৰকাশ কৰে।\n১৯৫৬ চনত ড০ সুকুমাৰ সেনেও ‘চৰ্য্যাগীতিপদাৱলী‘ নামেৰে এটি সংকলন প্ৰকাশ কৰে।\n১৯৫৭ চনত ৰাহুল সাংকৃত্যায়নে ’দোহাকোশ’ নাম দি এটি চৰ্যাপদৰ সংকলন প্ৰকাশ কৰে।\n১৯৫৯ চনত ড০ মহম্মদ শহীদুল্লাই ’Buddhist Mystic Songs’ ও নামেৰে এটি সংকলন প্ৰকাশ কৰে।\n১৯৬৩ চনত তাৰাপদ মুখাৰ্জীয়ে ‘The Old Bangali language and the Text’ নামেৰে চৰ্যাপদৰ এটি ইংৰাজী অনুবাদ প্ৰকাশ কৰে।\n১৯৬৬ চনত শশীভূষণ দাসগুপ্তই ‘বৌদ্ধ ধৰ্ম আৰু চৰ্যা গীতি‘ নাম দি প্ৰকাশ কৰে।\n১৯৬৬ চনত তাৰাপদ মুখাৰ্জীয়ে ‘চৰ্যাগীতি‘ নামেৰে আন এটি সংকলন প্ৰকাশ কৰা দেখা যায়।\nড০ নীলৰতন সেনে ১৯৭৩ আৰু ১৯৭৭ চনত ইংৰাজী আৰু বঙলা ভাষাত চৰ্যাপদ পুথি উলিয়ায়।\n১৯৭৩ চনত ড০ পৰীক্ষিত হাজৰিকাই অসমীয়া ভাষাত চৰ্যাপদ নামেৰে এটি সংকলন প্ৰকাশ কৰে।\nচৰ্যাগীত আৰু বৌদ্ধতন্ত্ৰ নামেৰে ড০ প্ৰণৱ জ্যোতি ডেকাইও এটি অসমীয়া ভাষাত চৰ্যাগীতৰ সংকলন প্ৰকাশ কৰা পোৱা যায়।\nচৰ্যাপদ কি ?\nবৌদ্ধ ধৰ্মৰ সহজযানী পন্থাৰ ধৰ্ম সাধনাৰ গীত বুলি চৰ্যাপদ সমূহক আখ্যা দিয়া হয়। ই হ’ল সহজযানী বৌদ্ধসকলৰ পালন কৰিব লগীয়া নীতি বা আচাৰ আচৰণ সমূহৰ সমষ্টি।\nচর্যাপদ কাক বোলে ?\n৮ম ৰ পৰা দ্বাদশ শতিকাৰ ভিতৰত ৰচিত বুলি পণ্ডিত সকলে ঠাৱৰ কৰা সহজযানী বৌদ্ধসকলৰ পালন কৰিব লগীয়া নীতি বা আচাৰ আচৰণ সমূহকেই চৰ্যাপদ বুলি কোৱা হয়।\nইয়াৰ লগতে পঢ়ক\nCategories প্ৰবন্ধ Tags অসমীয়া, অসমীয়া ভাষা, অসমীয়া ভাষা আৰু সাহিত্যৰ বুৰঞ্জী, অসমীয়া সাঁচিপতীয়া পুথি, অসমীয়া সিদ্ধ পুৰুষ, উপমা, উৰিয়া, কলিকতা এচিয়াটিক চোছাইটি, গুৰু, চৰ্যা, চৰ্যাগীতিকোষ, চৰ্যাপদ, চৰ্যাপদৰ অসমীয়া ৰচকসকল, চৰ্য্যাচৰ্য্য বিনিশ্চয়, চৰ্য্যাপদ, টীকাকাৰ, ড০ মহেশ্বৰ নেওগে, তান্ত্ৰিক, তিব্বতী অনুবাদ, দাৰ্শনিক, দোহাকোষ, ধৰ্ম, নীলৰতন সেন, পৰীক্ষিত হাজৰিকা, প্ৰণৱ জ্যোতি ডেকা, প্ৰতীক, প্ৰবোধ চন্দ্ৰ বাগচী, বঙালী, বঙ্গীয় সাহিত্য পৰিষদ, বাণীকান্ত কাকতি, বৌদ্ধ, মণিপৰী, মুনিদত্ত, মৈথিলী, ৰহস্য, ৰাহুল সাংকৃত্যায়ন, ৰূপক, শান্তি, সন্ধ্যাভাষা, সংস্কৃত, সুকুমাৰ সেন, সুনীতি কুমাৰ, হৰপ্ৰসাদ শাস্ত্ৰী, হাজাৰ বছৰেৰ পুৰাণ বাঙ্গালা ভাষায় বৌদ্ধগান ও দোহা Post navigation


পাকিস্তানী ধনকুবেৰৰ পুত্ৰই ডিঙি কাটি হত্যা কৰিছিল বান্ধৱীক; আদালতে দিলে মৃত্যুদণ্ড\nনিজৰ সৰুকালৰ বান্ধৱী তথা প্ৰাক্তন কূটনীতিকৰ কন্যাক ডিঙি কাটি হত্যা কৰাৰ অভিযোগত পাকিস্তানী ধনকুবেৰৰ পুত্ৰক আদালতে দিলে মৃত্যুদণ্ডৰ ৰায়। পাকিস্তানৰ আদালতে এই ৰায় প্ৰদান কৰিছে।\nইছলামাবাদৰ এখন সত্ৰ ন্যায়াধীশৰ আদালতে বৃহস্পতিবাৰে ৩০বছৰীয়া জাহিৰ জাফৰ নামৰ যুৱকজনক মৃত্যুদণ্ডৰ ৰায় দিয়ে। যোৱা বছৰৰ ২০ জুলাইত জাহিৰৰ বিৰুদ্ধে ২৭ বছৰীয়া নুৰ মুকাদ্দমক হত্যা কৰাৰ অভিযোগ উঠিছিল।\nতদন্তত এই কথা পোহৰলৈ আহে যে নুৰে জাহিৰক বিয়া কৰিবলৈ বিচৰা নাছিল আৰু তাৰ বাবেই নুৰক নৃশংসভাৱে হত্যা কৰাৰ অভিযোগ উঠিছিল। আৰক্ষীয়ে জাহিৰৰ ঘৰত নুৰৰ ডিঙি কটা অৱস্থাত মৃতদেহ উদ্ধাৰ কৰিছিল।\nলগতে পঢ়ক: ইউক্ৰেইনত আৱদ্ধ ভাৰতীয়সকলৰ সুৰক্ষাৰ বাবে কি পদক্ষেপ লৈছে বৈদেশিক মন্ত্ৰ্যালয়ে? চাওক সৱিশেষ\nমৃত নুৰৰ পিতৃ তথা প্ৰাক্তন ৰাষ্ট্ৰদূত চৌকত মুকাদ্দমৰ অভিযোগৰ ভিত্তিত আৰক্ষীয়ে জাহিৰৰ বিৰুদ্ধে ওজাহাৰ দাখিল কৰি তেওঁক গ্ৰেপ্তাৰ কৰিছিল।\nউল্লেখ্য যে যোৱা বছৰ পাকিস্তানত নুৰৰ নৃশংস হত্যাকাণ্ডৰ বিৰুদ্ধে ব্যাপক প্ৰতিবাদ হৈছিল। বিভিন্ন পক্ষই অভিযুক্তৰ কঠোৰ শাস্তি দাবী কৰিছিল। কিন্তু আমেৰিকাৰ নাগৰিক তথা বিখ্যাত উদ্যোগপতিৰ পুত্ৰ জাহিৰক শাস্তি দিয়া হ’ব নে নাই তাক লৈও প্ৰশ্নৰ অৱতাৰণা হৈছিল।\nবাতৰি অনুসৰি, আদালত সূত্ৰই জানিব দিয়ে যে জাহিৰৰ পিতৃ-মাতৃ আৰু তেওঁলোকৰ ব্যক্তিগত ৰান্ধনিজনক এই গোচৰৰ অভিযোগৰ পৰা ৰেহাই দিয়া হৈছে যদিও গোচৰটোৰ অন্যতম অভিযুক্ত ইফতিকাৰ আৰু জামিল নামৰ দুই ভাতৃক ১০বছৰৰ কাৰাদণ্ড বিহা হৈছে।\nলগতে পঢ়ক:টীম ইণ্ডিয়াৰ বেটিং তাণ্ডৱ! টী-২০ ছিৰিজৰ প্ৰথমখন মেচত শ্ৰীলংকাক হৰুৱাই অগ্ৰগতি ভাৰতৰ\nইপিনে, নুৰৰ পিতৃ চৌকত মুকাদ্দমে আদালতৰ এই ৰায়ত সন্তুষ্টি প্ৰকাশ কৰিছে আৰু অৱশেষত ন্যায় পোৱা বুলি জানিবলৈ দিছে।


FACT CHECK: গুৱাহাটী বিশ্ববিদ্যালয়ে ইয়াৰ স্নাতক পৰ্যায়ৰ পৰীক্ষা বাতিল কৰিছে বুলি ভুৱা জাননী ভাইৰেল হৈছে! - Factcrescendo Assamese\nFACT CHECK: গুৱাহাটী বিশ্ববিদ্যালয়ে ইয়াৰ স্নাতক পৰ্যায়ৰ পৰীক্ষা বাতিল কৰিছে বুলি ভুৱা জাননী ভাইৰেল হৈছে!\nApril 22, 2021 April 22, 2021 Manjori BorkotokyLeaveaComment on FACT CHECK: গুৱাহাটী বিশ্ববিদ্যালয়ে ইয়াৰ স্নাতক পৰ্যায়ৰ পৰীক্ষা বাতিল কৰিছে বুলি ভুৱা জাননী ভাইৰেল হৈছে!\nৰাজ্যখনত কোভিড পৰিস্থিতিৰ অৱনতি ঘটাৰ লগে লগে বিভিন্ন শিক্ষানুস্থানে তেওঁলোকৰ বিভিন্ন পৰীক্ষাসমুহ বাতিল কৰিছে বা পিছুৱাই দিছে। শেহতীয়াভাৱে এখন জাননী ছ’চিয়েল মিডিয়াত, বিশেষকৈ হোৱাটছএপত ভাইৰেল হৈ পৰিছে, য’ত কোৱা হৈছে যে গুৱাহাটী বিশ্ববিদ্যালয়ে স্নাতক পৰ্যায়ৰ প্ৰথম, তৃতীয় আৰু পঞ্চম সান্মাসিক পৰীক্ষা বাতিল কৰিছে পৰৱৰ্তী জাননী নহালৈকে। এই জাননীখন ছাত্ৰ-ছাত্ৰীসকলৰ মাজত বিপুলভাৱে প্ৰচাৰ হৈছে আৰু ইয়াৰ বিশ্বাসযোগ্যতাৰ বিষয়ে বিভ্ৰান্তিৰ সৃষ্টি হৈছে ।\nএগৰাকী হোৱাটছএপ ব্যৱহাৰকাৰীয়ে ফেক্ট ক্ৰেছেণ্ডো অসমীয়াৰ 24×7 ফেক্টলাইন নম্বৰ ৯০৪৯০৫৩৭৭০ত সেই জাননীখন প্ৰেৰণ কৰি ইয়াৰ সত্যতা জানিবলৈ বিচাৰিছিল। Archived Link\nসেইহেতু আমি ইয়াৰ সত্যতা নিৰূপনৰ সিদ্ধান্ত গ্ৰহন কৰিলো। আমি অৱশেষত জানিব পাৰিলো যে সেই জাননীখন ভুৱা আৰু এতিয়ালৈ গুৱাহাটী বিশ্ববিদ্যালয়ে তেনেকুৱা কোনোধৰণৰ জাননী জাৰি কৰা নাই।\nআমি গুৱাহাটী বিশ্ববিদ্যালয়ৰ পৰীক্ষা নিয়ন্ত্ৰক ডিজে চৌধুৰীৰ সৈতে যোগাযোগ কৰিলো,যাৰ চহী জাননীখনত থকা যেন দেখা গৈছিল।তেখেতে স্পষ্ট কৰি দিলে যে তেখেতে তেনেকুৱা কোনো জাননীত চহী কৰা নাই আৰু সেই জাননীখন ভূৱা।\nআমি এই সম্পৰ্কত আন এক আনুষ্ঠানিক জাননী পালো,য’ত উল্লেখ কৰা হৈছে যে বিশ্ববিদ্যালয়ে এই বিষয়টো সম্পৰ্কত এতিয়ালৈ কোনো সিদ্ধান্ত গ্ৰহন কৰা নাই আৰু সোনকালে এই সম্পৰ্কৰ জাননী প্ৰকাশ কৰা হ’ব। লগতে ইয়াকো কোৱা হৈছে যে যিসমুহ পৰীক্ষা ইতিমধ্যে আৰম্ভ হৈছে সেইসমুহ কোনো ধৰণ বা পদ্ধতিৰ পৰিৱৰ্তন নোহোৱাকৈ অব্যাহত থাকিব।\nভাইৰেল হোৱা জাননীখন ভুৱা। গুৱাহাটী বিশ্ববিদ্যালয়ে স্নাতক পৰ্যায়ৰ সান্মাসিকৰ কোনো ধৰণৰ পৰীক্ষা বাতিল কৰা নাই। যিসমুহ পৰীক্ষা ইতিমধ্যে আৰম্ভ হৈছে সেইসমুহ কোনো ধৰণ বা পদ্ধতিৰ পৰিৱৰ্তন নোহোৱাকৈ অব্যাহত থাকিব।\nTitle:গুৱাহাটী বিশ্ববিদ্যালয়ে ইয়াৰ স্নাতক পৰ্যায়ৰ পৰীক্ষা বাতিল কৰিছে বুলি ভুৱা জাননী ভাইৰেল হৈছে!\nTagged Fact Crescendo Assameseফেক্ট ক্ৰেছেণ্ডো অসমীয়া\nFACT CHECK: অৱসৰপ্ৰাপ্ত আৰ্মী কেপ্টেইনৰ ফটো আন্দোলনত আহত কৃষকৰ ফটো বুলি ভুলকৈ শ্বেয়াৰ কৰা হৈছে!\nDecember 4, 2020 December 4, 2020 Manjori Borkotoky\nFACT CHECK: থাইলেণ্ডৰ বানাক্ৰান্তৰ বাবে সাজু কৰা সুৰাৰ বটল বিহাৰৰ নিৰ্বাচনী টোপ বুলি প্ৰচাৰ!\nOctober 24, 2020 October 24, 2020 Manjori Borkotoky


ৰাষ্ট্ৰপতি ৰাম নাথ কোবিন্দে ৰাম মন্দিৰলৈ আগবঢ়ালে ৫ লাখ টকা ! Prag News : Best Assamese News Channel, Latest Assam News Live Today , North East Breaking News\nৰাষ্ট্ৰপতি ৰাম নাথ কোবিন্দে ৰাম মন্দিৰলৈ আগবঢ়ালে ৫ লাখ টকা !\nনতুন দিল্লী : দেশৰ ৰাষ্ট্ৰপতি ৰাম নাথ কোবিন্দে শুকুৰবাৰে অযোধ্যাত ৰাম মন্দিৰ নিৰ্মাণ কৰিবৰ বাবে ৫ লাখ ১০০টকা বৰঙণি আগবঢ়ায়৷ ৰাষ্ট্ৰপতিগৰাকীয়ে নিজৰ ব্যক্তিগত একাউণ্টৰ পৰা মন্দিৰ নিৰ্মাণৰ অৰ্থে এই সাহায্য আগবঢ়ায় বুলি জানিব পৰা গৈছে৷\nউল্লেখ্য যে মন্দিৰ নিৰ্মাণত ব্যয় হ’বলগীয়া ধন দেশৰ সাধাৰণ নাগৰিকৰ পৰা সংগ্ৰহ কৰা হ’ব বুলি মন্দিৰ নিৰ্মাণৰ ট্ৰাষ্ট্ৰে জানিবলৈ দিয়ে৷ ৰাষ্ট্ৰপতি কোবিন্দক সাক্ষাৎ কৰে ‘বিশ্ব হিন্দু পৰিষদ’ৰ আন্তঃৰাষ্ট্ৰীয় কাৰ্যবাহী সভাপতি অলক কুমাৰ, ৰাম জন্মভূমি তীৰ্থক্ষেত্ৰৰ ট্ৰেজাৰাৰ গোবিন্দ দেৱগিৰি আৰু প্ৰাক্তন কূটনীতিবিদ নৃপেন্দ্ৰ মিশ্ৰই৷\nআৰু পঢ়িব পাৰিব : ডিফুত চাঞ্চল্যকৰ হত্যাকাণ্ডঃ কেন্দ্ৰীয় বিদ্যালয়ৰ শিক্ষকক হত্যা\nইপিনে গুৱাহাটীৰ উলুবাৰীতো ৰাম মন্দিৰ নিধি সমৰ্পন সমিতি, অসমৰ উদ্যোগত আৰম্ভ নিধি সংগ্ৰহ প্ৰক্ৰিয়া৷ ঘৰে ঘৰে গৈ সংগ্ৰহ কৰিব বৰঙণি। ৰাইজে ইচ্ছা অনুসৰি দান কৰিব পাৰিব৷ শনিবাৰৰ পৰা ৩০ জানুৱাৰী পৰ্যন্ত চলিব এই কাৰ্যসূচী৷


মিজোৰাম, পানী সংকট আৰু কুৰুঙৰ মেলা – কুমাৰ মধু তালুকদাৰ – Mahabahoo\nHome/Archive of Mahabahoo/মিজোৰাম, পানী সংকট আৰু কুৰুঙৰ মেলা – কুমাৰ মধু তালুকদাৰ\nকলিকতা, দিল্লী নাইবা বোম্বাইৰ নিচিনা আধুনিক চহৰবোৰ চাবলৈ ভাৰতবাসীসকল অতি আগ্ৰহী, কিন্তু কম সংখ্যক ভাৰতীয় লোকেহে প্ৰাকৃতিক সৌন্দৰ্যৰে ভৰপুৰ উত্তৰ-পূব অঞ্চলৰ ক্ষুদ্ৰ জাতিৰ ক্ষুদ্ৰ ৰাজ্যবোৰৰ অৱহেলিত ঠাইবোৰ চোৱাৰ আগ্ৰহ দেখুৱায়। চাকৰি আৰু ধন উপাৰ্জনৰ বাবেহে এইবোৰ ঠাইৰ গুৰুত্ব ভাৰতীয়সকলে দিবলৈ বিচাৰে।\nবিশেষ বেংক এটাৰ নতুন শাখা খোলাৰ কাৰণে গুৱাহাটীৰপৰা দুজন কৰ্মচাৰী তিনি মাহৰ কাৰণে মিজোৰামলৈ নিবলৈ বিচৰা হ’ল, বেংকিং বিষয়ত অৰ্হতা সম্পন্ন অভিজ্ঞ কোনো কৰ্মচাৰী মিজোৰামলৈ যাবলৈ খোজা দেখা নগ’ল। মিজোৰাম অশান্ত অঞ্চল, মিজোৰাম বিদ্ৰোহীৰ ঠাই, মিজোসকল বিদ্ৰোহী, অতি নিষ্ঠুৰ, মানুহ হত্যা কৰাটো সিহঁতৰ কাৰণে অতি সহজ কাম, আদি নানা কথা নানাজনৰপৰা শুনিছিলো; মিজোৰামত খাদ্য বস্তুৰ অভাৱ, পানীৰ অভাৱ। বৰ্ষাকালত জমা কৰা পানীৰে গোটেই বছৰ চলাব লগা হয়। সেই পানীত মহে কণী পাৰে, তাকেই মানুহে খোৱা পানী হিচাপে ব্যৱহাৰ কৰে। এই পাহাৰী জংগলী ঠাইখন চোৱাৰ লোভ সামৰিব নোৱাৰিলো। ইচ্ছা কৰিয়ে মিজোৰামলৈ ৰাওনা হ’লো। মিজোৰাম ইমান ওচৰত, কিন্তু ইমান দূৰ যেন লাগে। মানুহে মৰুপ্ৰান্তলৈ যাত্ৰা কৰিলেও হয়তো ইমান চিন্তা নকেৰ। মোৰ বন্ধু কেইজনমানে মোক তাচ্ছিল্য কৰাত কৈছিলো, মানুহ মংগল গ্ৰহলৈ যাবলৈ ওলাইছে, মই মিজোৰামলৈ ওলাইছো; একো ডাঙৰ কাম কৰিবলৈ ওলোৱা নাই। বহুকেইজনে কাশ্মীৰৰপৰা ঘূৰি আহিবলৈকে উপদেশ দিছিল। অসমৰ শিলচৰ চহৰৰ পৰা ১৮০ কিঃ মিটাৰ দূৰত্বত মিজোৰামৰ ৰাজধানী আইজাল চহৰ। শিলচৰ চহৰত ইনাৰ লাইন পাচ দিয়ে মিজোৰামৰ যাত্ৰীৰ বাবে। মিজোৰাম ষ্টেট ট্ৰেন্সপোৰ্ট বাছত উঠিলো। অতি দুখ লগা ৰাস্তা, সুদক্ষ মিজো গাড়ীচালক। দাৰ্জিলিঙৰ ৰে’ল যাত্ৰাৰ বিষয়ে বহুতো ৰচনা পঢ়িছো আৰু নিজেও এই দৃশ্য উপভোগ কৰিছো, কিন্তু মিজোৰামৰ দৃশ্যও যো দাৰ্জিলিঙতকৈ কোনো গুণে কম নহয় এই কথা এতিয়াহে অনুভৱ কৰিলো। ইয়াকে কয় শামুকৰ পেটত মাণিক। উত্তৰ-পূব অঞ্চলৰ অৱহেলিত জাতিবোৰৰ এই ঠাইবোৰৰ প্ৰাকৃতিক সৌন্দৰ্যৰ মূল্য ভাৰতবাসীয়ে এতিয়াও দিব পৰা নাই। ভাৰতবৰ্ষৰ বৃহৎ ৰাজ্যবোৰত এনেকুৱা পৰিবেশ থকাহেঁতেন চুইজাৰলেণ্ড নাইবা টাইগাৰ হিলচতকৈও অধিক আকৰ্ষণীয়ভাৱে বিশ্বৰ মানুহক আকৰ্ষিত কৰিবপৰাকৈ ভাৰত চৰকাৰে যে যত্ন ল’লেহেঁতেন তাৰ অকণো সন্দেহ নাই। কিন্তু জংগলী ঠাইৰ ‘জংগলী’ জাতিৰ প্ৰতি ইমান যত্নপৰ হোৱাটো ভাৰতীয় ৰাজনীতিৰ বাহিৰত! সেইবাবেই দাজিলিঙতকৈও অধিক া-সুবিধা থকা স্বত্বেও আইজল-শিলচৰ চহৰৰ একমাত্ৰ সংযোগ পথৰ অৱস্থা দেখিলে সঁচাকৈয়ে বেয়া লাগে। এই পথচোৱাত মাহে কমেও চাৰিটা মটৰ দুৰ্ঘটনা ঘটে, অনেক মানুহ মৰে। আলিবাটৰ দুয়োকাষে পাহাৰৰ টিলাৰ ওপৰত বেছিভাগেই মিলিটাৰী, চি. আৰ. পি. কেম্প দেখিবলৈ পোৱা যায়। চিৰসেউজ পাহাৰৰ বুকুত মিজোৰাম ৰাজ্য। বাটৰ কাষে কাষে সু-সজ্জিত গীৰ্জাঘৰ আৰু তাৰ লগতে ঠাইয়ে ঠাইয়ে একোটা পাহাৰৰ টিলাত আদা খেতি আৰু মাটিকঁঠাল খেতি দেখিবলৈ পাইছিলো। আদা খেতিৰ কাৰণেও মিজোৰাম বিখ্যাত। ৰং-বিৰঙৰ সাজ-পোছাকেৰে সুন্দৰ সুঠাম দেহৰ ল’ৰা-ছোৱালীবোৰ লক্ষ্য কৰিছিলো। সিহঁতৰ চলন-ফুৰণ জীৱন-ধাৰণৰ প্ৰণালীবোৰ ভাৰতীয় যেন নালাগে, ভাৰতীয় সকলতকৈ বহুত উন্নত যেন লাগে। বাছৰ ৫০ জন যাত্ৰীৰ ভিতৰত মই কেৱল অসমীয়া, ৮ জনমান মিজোলোক আৰু বাকীবোৰ ভাৰতৰ বিভিন্ন ৰাজ্যৰ লোক। প্ৰতিজন যাত্ৰীৰ হাতত খোৱাপানীৰ ফ্লাক্স। যেন এইখিনি পানীৰে তেওঁ মিজোৰামত থকা দিন কেইটা কটাই দি আহিব—এনে এটা ভাব। বহুতো পাহাৰ-পৰ্বত, গাঁও-ভূঁই অতিক্ৰম কৰি ৰাতিপুৱা ৭ বজাৰপৰা আৰম্ভ কৰা যাত্ৰা যেতিয়া শেষ হ’ল, তেতিয়া আইজল চহৰৰ বুকুত সন্ধিয়া নমাৰ আয়োজন। অৰ্থাৎ, পশ্চিম আকাশত পাহাৰৰ বুকুত বেলিটোৱে আমাক আইজল চহৰত প্ৰথমবাৰৰ কাৰণে বিদায় জনোৱাৰ প্ৰস্তুতি। বাছৰ ভিতৰৰ পৰাই এই দৃশ্য উপভোগ কৰিলো। আইজল চহৰ ভূ-পৃষ্ঠৰ পৰা প্ৰায় পাঁচ হেজাৰ ফুট ওখত অৱস্থিত। তেতিয়া ৫-৩০ বাজিছিল। এইখিনি সময়তেই আইজল চহৰৰ দোকান-পোহাৰ বন্ধ হয়। এনেকুৱা লাগিছিল মিজোৰামত যেন যুদ্ধকালীন পৰিৱেশ। হাতত ষ্টেনগান, মেচিনগান লৈ মিলিটাৰী, চি.আৰ.পিএয় ৰাস্তাত টহল দি আছে! বৰ বজাৰা আইজল চহৰৰ প্ৰাণকেন্দ্ৰস্বৰূপ আৰু মূল ব্যৱসায়ীৰ কেন্দ্ৰ স্থল। ইয়াতে অফিচৰ কোঠা এটাত আমি থাকিবলৈ ল’লো। প্ৰথমবাৰৰ কাৰণে পানীৰ অভাৱ অনুভৱ কৰিলো। ৫ লিটাৰ মান পানী মুখ-হাত ধুবলৈ আমাক দিয়া হৈছিল। যিহওক, পৰিৱেশৰ লগত খাপ খাবলৈ একো নামাতিলো। পানীও যে মূল্যৱান সম্পত্তি হ’ব পাৰে প্ৰথমবাৰৰ কাৰণে অনুভৱ কৰিলো। আমি থকা ঘৰৰ মালিকহঁত পানীৰ ফালৰপৰা আইজল চহৰৰ ভিতৰতে আটাইতকৈ বেচি ধনী। তেওঁলোকৰ প্ৰায় ১৫ হেজাৰ লিটাৰ জমা কৰিবপৰা পানীৰ জলাধাৰ আছে। মিজোৰামত যিঘৰ মানুহ সা-সম্পত্তিৰ ফালৰপৰা ধনী, সেইঘৰ মানুহ পানীৰো ধনী। তেওঁলোকে পানীৰ অভাৱ বেছিকৈ অনুভৱ নকৰে। কিন্তু মধ্যবিত্ত লোকৰ পানীৰ কাৰণে হাহাঁকাৰ অৱস্থা।\nমিজোসকলে তিনিটা উপায়েৰে পানী সংগ্ৰহ কৰে। প্ৰথমটো হ’ল মিজোৰামৰ ঘৰৰ চালবোৰৰ পানীপছাৰ ফালে কাষে কাষে চাৰিওফালে কলগছৰ দোনা সদৃশ টিনপাত এছটা ভাঁজ কৰি চালৰ লগত লগোৱা থাকে। এই ভাঁজ লগোৱা টিনপাত পাঁচ ছটা এধলীয়া অৱস্থাত একোটা ডাঙৰ টিনপাতৰ চুপিত লগলগোৱা থাকে আৰু চুপিটোৰ নলীডাল একো একোটা ডাঙৰ পানীৰ পাত্ৰত লগলগোৱা থাকে। বৰষুণ আহিলে ঘৰৰ ছালেৰে পানী বাগৰি আহি ভাঁজ লগোৱা টিনপাত ছটাৰে বাগৰি গৈ চুপিটোত পৰে আৰু চুপিৰপৰা গৈ পানী জমা ৰখা পাত্ৰটিত জমা হয়। তদুপৰি আৰ চি চি ঘৰবোৰৰ ছালবোৰৰ চাৰিওফালে এফুট-দুফুটকৈ পানী সৰকিব নোৱাৰাকৈ বান্ধি লোৱা হয় আৰু তাত বৰষুণৰ পানী জমা কৰা হয়। পাছত নলীৰে এই পানী পাত্ৰত জমা কৰা হয়। পাছত নলীৰে এই পানী পাত্ৰত জমা কৰা হয়। এই প্ৰণালীৰে প্ৰায় সকলো মিজোলোকে পানী সংগ্ৰহ কৰে, সেয়ে বৰষুণৰ ওপৰত সম্পূৰ্ণ নিৰ্ভৰ কৰিবলগীয়া হয়। এদিন অফিচলৈ আহোতে দেখিলো আলিবাটৰ কাষত হাতত পাত্ৰলৈ মানুহে কিউ পাতিছে। ভাবিছিলো কেৰাচিন তেল বিতৰণ কৰিছে। কিন্তু তেলৰ কোনো ডিপো নোহোৱাত পৰিৱেশটোত আৰু অলপ বিসদৃশ যেন দেখি সুধি গম পালো ওচৰতে পানীৰ টেপ আছে, চৰকাৰৰ ফালৰপৰা পানী যোগান ধৰিব! প্ৰতিজনে পৰিয়াল পৰিচয়-পত্ৰ যোগে পানী পাব—একোজনৰ দিনত দহ লিটাৰকৈ। আচৰিত লাগিছিল, পানীৰ কাৰণেও পৰিচয় পত্ৰ! আমাৰ অসমত চাউল, চেনী সুলভমূল্যৰ দোকানৰপৰা পাৰলৈহে পৰিচয় পত্ৰৰ দৰকাৰ হয়। মিজোৰামত জনস্বাস্থ্য বিভাগ এটা আছে। গভীৰ নলীনাদ আদি উপায়েৰে চৰকাৰী কাৰ্যালয়ত আৰু চৰকাৰী বাসভৱন কেইটামানত এই বিভাগৰ যোগেৰে বহু বেছি খৰছত পানী যোগান ধৰা হয় আৰু ৰাজহুৱা বিতৰণো কৰা হয়। আইজল চহৰৰপৰা ১৫ কিঃমিঃ মান দূৰত তৈৰুল নামৰ এখন নদী আছে। সেই নদীৰ পৰা পানী যোগান ধৰাৰ আঁচনি বহুত দিন আগতে কৰা হৈছিল যদিও এতিয়ালৈকে কোনো কাৰ্যকৰী ব্যৱস্থা লোৱা হোৱা নাই। এইয়ে হ’ল—মিজোৰামত জনস্বাস্থ্য বিভাগে পানী যোগানৰ বাবে লোৱা ‘‘ব্যৱস্থা’’!! বহুত দিন ধৰি পানীৰ অভাৱত গা-ধোৱা নাছিলো। চৰকাৰে যোগান ধৰা পানী আমিও পামনে বুলি সোধাত পৰিয়াল পৰিচয় পত্ৰৰ কথা ক’লে। নিজৰেই য’ত পৰিচয় নাই তাত আকৌ পৰিয়াল পৰিচয় পত্ৰ—এই আশা ইমানতে বাদ দিলো। গমপালো আমি থকা ঠাইৰপৰা প্ৰায় দুমাইল মান দূৰত ডাক-তাঁৰ বিভাগৰ কাৰ্যালয়ত এটা পানী সংৰক্ষণ কৰা ডাঙৰ জলাধাৰ আছে, চিনাকি হ’ব পাৰিলে অন্তত সপ্তাহত এবাৰকৈ গা-ধোৱাৰ ব্যৱস্থা কৰিব পাৰি! প্ৰতি দেওবাৰে তিনি সপ্তাহমান তাকে কৰিলো। মিজোৰামৰ হাৱা-পানী ভাল। গ্ৰীষ্ম কালীও বৰ গৰম নহয়। অধিক খোজ কাঢ়িলেও দেহাত ঘাম নোলায়। সেয়ে বেছি দিনলৈ গা-নোধুলেও বৰ বেছি অনুভৱ কৰা নাযায়।তথাপিতো ভৈয়ামত থাকোতে এদিনলৈ গা-নোধুৱাকৈ আহাৰ নোখোৱা মানুহজনে দুসপ্তাহলৈ গা-নোধোৱাকৈ থকাটো কেনেকুৱা হ’ব পাৰে চিন্তাৰ বিষয়। প্ৰতিদিনে আহাৰ খোৱা হোটেলখনৰপৰা বহুত তোষামোদ কৰি পুৱা গধূলি এক লিটাৰকৈ পানী আনো। তাৰে ৰাতিপুৱা মুখ-হাত ধোৱা কামখিনি হৈ যায়। পায়খানাত ব্যৱহাৰৰ কাৰণে মালিকৰ ঘৰৰপৰাই অলপ যোগান ধৰে। পানী কিনিবলৈ পোৱা যায় প্ৰতি ভাৰত তিনি টকাকৈ, কিন্তু সকলো ঠাইতে সকলো সময়তে পোৱাটো বৰ কঠিন। ট্ৰাকেৰে দূৰৰ নদীৰ পৰা পানী আনিও বহুতে কাম চলায়।\nমিজোৰামত পানী সংগ্ৰহ কৰা তৃতীয় বিধ উপায় হ’ল নিজৰা (কুৰুং)। চহৰৰ পৰা তিনি চাৰি মাইলমান দূৰত পাহাৰৰ পাদদেশত এই নিজৰাবোৰ অৱস্থিত। গাত শক্তি নাথাকিলে আৰু পাহাৰ বগোৱা অভ্যাস, নাথাকিলে এই কুৰুঙৰ ওচৰলৈ যোৱাটো বিপজ্জনক। আমাৰ অফিচত পহৰা দিয়া চি.আৰ.পি দলটোৱে সদায় ৰাতিপুৱা চাৰি বজাত গা ধুবলৈ কুৰুঙলৈ যায় আৰু আমি টোপনিৰ পৰা সাৰ নৌ পাওঁতেই আহি ওলায়। আমাকো তালৈকে যাবলৈ বহুত দিন লগ ধৰি কুৰুঙৰ বিষয়ে তেওঁলোকে ইতিমধ্য বহুতো গল্প কৰিছিল। আমাৰো যাবলৈ ইচ্ছা হয়। বহুত দিন ৰাতি আমাক মাতি মাতি সঁহাৰি নাপাই চি. আৰ. পিৰ দলটো গুচি যায়। ডিচেম্বৰ মাহ, হাড়কঁপোৱা টাণ্ডা। কুৰুঙলৈ যাবলৈ ইচছা থাকিলেও লেপৰ তলৰপৰা ওলাবলৈ ইচ্ছা নাযায়। সেয়ে চি.আৰ.পিহঁতে মাতিলেও আমি মনে মনে থাকো। তথাপিতো এদিন মৰসাহস কৰি যাবলৈ ওলালো। ৰাতিপুৱা চাৰি বজাতে নগলে কুৰুঙ পোৱাৰ আগতে পানী শেষ হৈ যায়। পুৱাই পুৱাই অকোৱা-পকোৱা পাহাৰীয়া সুৰ সুৰীয়া ৰাষ্টাৰে আমি একেলগে কুৰুঙলৈ বুলি আগবাঢ়িলো। কেৱল পাহাৰৰ তললৈকে নামিছিলো। আগে আগে চি.আৰ.পিৰ দল, পিছে পিছে আমি দুজন। কেতিয়াবা উজুটি খাই খাই পৰি যাও, পৰি যাও যেন লাগে। চি.আৰ.পিৰ দলে কেৱল ‘বেছি দূৰ নাই, পাই গ’লো’; ‘পাই গ’লো’ কৈ কৈ আছিল। অৱশেষত প্ৰায় ১-৩০ ঘণ্টা খোজ কৰাৰ পাছত আমাৰ লক্ষ্যস্থল আমি পালো। দৃশ্য দেখি চকু থৰ লাগিল। প্ৰায় ১ হাজাৰমান মানুহ গোট খাইছে। বেছিভাগেই ৰূপহী। মিজো গাভৰু, কমসংখ্যক মিজো ডেকা আৰু লামৰিক বাহিনীৰ জোৱানসকল। এখন সুন্দৰ মেলা যেন অনুভৱ হ’ল। কুৰুঙৰ মেলা!! প্ৰায় ৫ মটাৰ বহল, ২০ মিটাৰ দীঘৰ আৰু ১-৩০ মিটাৰমান ওখ ইটাৰে গঁঠা এটা পানীৰ জলাধাৰ। গোটেই ৰাতি নিজৰাৰ পানী অলপ অলপকৈ জমা হৈ এই জলাধাৰত গোট খাইছে আৰু এতিয়াই হাজাৰ হাজাৰ মানুহে এই পানী শেষ কৰিব। অলপ পাছত জলাধাৰ শূন্য হ’ব। সেয়ে কালৈকে চোৱাৰ সময় নাই। গা ধুৱাই গা ধুইছে, কাপোৰ ধুৱাই কাপোৰ ধুইছে আৰু পানী কঢ়িওৱাই বিভিন্ন পাত্ৰৰে পানী কঢ়িয়াইছে। বিৰাট ব্যস্ততা। কোনোৱে কালৈকে লজ্জাবোধ কৰা নাই। গাভৰু ছোৱালীবোৰে পানীৰ ভাৰ কঢ়িয়াব লাগিছে, আচৰিত লাগিল। খালী মানুহজনেই খোজ কাঢ়িব নোৱাৰি তাতে আকৌ পানীৰ ভাৰ লৈ ইমান দূৰ পাহাৰীয়া পথ! মই ভেবা লাগি ৰ’লো। চি.আৰ.পি জোৱান এজনে অৰ্থ-পূৰ্ণ হাঁহিৰে মোক ক’লে যে কাপোৰ সলাওক, লাজ কৰিলে কাম নহ’ব, ইয়াত বাথৰূমৰ দৰকাৰ নাই। ইমানবোৰ গাভৰু ছোৱালীৰ মাজত গা ধুবলৈ অলপ অসুবিধা অনুভৱ কৰাটো স্বাভাৱিক। এজন জোৱানে জলাধাৰৰ পৰা পানী আনি মূৰত ঢালি দিলে। বহুকেইজনী গাভৰুৰ মুখে মোক আমনি দিলে। মোৰ অৱস্থা দেখি অনামিকা কোনোবা মিজো গাভৰুৱে মুখ টিপি হাহিছে, কোনোবাজনীয়ে অৰ্থ-পূৰ্ণ হাঁহিৰে আনজনী ৰূপহীৰ পিঠিত থপৰিয়াই কিবা এটা কৈছে। লাজ লাগিলেও কিবা এটা মিঠা আমেজ লভিলো। এলাহাবাদৰ ত্ৰিবেণী সংগমৰ কুম্ভ মেলালৈ মনত পৰিল। কুম্ভ মেলাতকৈ যেন এইখন মেলাৰ আকৰ্ষণ বহু বেচি। গাধোৱা পৰ্ব শেষ কৰি কাপোৰ সলাই ঘৰৈল উলটিলো। নতুন অভিজ্ঞতা আৰু কুৰঙৰ মেলাৰ আকৰ্ষণে মনটো ৰোমাঞ্চিত কৰিছিল। এতিয়াও গুৱাহাটী চহৰৰ স্নানাগাৰত সোমাই কেতিয়াবা কুৰুঙৰ মেলাৰ স্মৃতি ৰোমন্থন কৰো।\nধন্য মিজোৰাম, ধন্য মিজো জাতীয় জীৱন। প্ৰকৃতিয়ে যাৰ ভূষণ, সহজ-সৰলতাই যাৰ জীৱনৰ মূল ধন। কিন্তু কুৰি শতিকাতো, বিজ্ঞানৰ ইমান প্ৰগতিৰ দিনতো ভাৰতবৰ্ষৰ এটা ক্ষুদ্ৰ অঞ্চলৰ এটা ক্ষুদ্ৰ জাতিয়ে মানৱ জীৱনৰ অত্যাৱশ্যকীয় সহজলভ্য পানীৰ কাৰণে ইমান জীয়াতু ভুগি থকাটো সহ্য কৰিব পাৰিনে? মোৰ মন ‘বুৰ্জোৱা’ সমাজৰ ‘বুৰ্জোৱা’ ভাৰ ধাৰাৰে সমৃদ্ধ। সেয়ে কেন্দ্ৰীয় শাসিত এই অঞ্চলটোৰ মিজোৰাইজৰ হৈ প্ৰশ্ন কৰিব খোজো যে দিল্লী, বোম্বাই, কলিকতা আদি আধুনিক চহৰবোৰত থাকি ভাৰতৰ গণতন্ত্ৰ ৰচোঁতাসকলে মিজোসকলৰ এই সাধাৰণ অভাৱ অনুভৱ কৰিব পাৰিছে নে? এইখিনিতে শান্তিপ্ৰিয় মিজো ৰাইজে বিদ্ৰোহীদলৰ অভাৱ অনুভৱ কৰে।


অভিনেতা নহয়, চিভিল ইঞ্জিনিয়াৰ হোৱাৰ মন আছিল পৰেশ ৰাৱালৰ!bollywood-paresh-rawal-celebrating-his-64-birthday-on-this-day-see-his-journey– News18 Assam\nঅভিনেতা নহয়, চিভিল ইঞ্জিনিয়াৰ হোৱাৰ মন আছিল পৰেশ ৰাৱালৰ!\nবিশিষ্ট অভিনেতা পৰেশ ৰাৱালৰ আজি ৬৪ সংখ্যক জন্মদিন। ১৯৮৪ চনত অভিনেতাজনে ‘হলি’ ছবিৰ জৰিয়তে বলিউডত প্ৰৱেশ কৰিছিল।\nUpdated:May 30, 2019, 10:25 AM IST\nবলিউডৰ কমেডী কিং ৰূপে জনাজাত পৰেশ ৰাৱালে নিজৰ দুৰ্দান্ত অভিনয়েৰে ইতিমধ্যে বলিউডত এখন সুকীয়া আসন দখল কৰিছে। কেৱল কমেডীয়েই নহয়, ভিলেইনৰ চৰিত্ৰটো দুৰ্দান্ত অভিনয় কৰে পৰেশ ৰাৱালে। ১৯৫০ চনৰ ৩০ মে’৸ত মুম্বাইত জন্ম লাভ কৰা অভিনেতা পৰেশ ৰাৱালে কিন্তু অভিনেতা হিচাপে নহয়, এজন চিভিল ইঞ্জিনিয়াৰ হিচাপেহে নিজক প্ৰতিষ্ঠা কৰিব বিচাৰিছিল!\nপৰেশ ৰাৱালে মুম্বাইৰ ‘Narsee Monjee College of Commerce and Economics’ ৰ পৰা নিজৰ পঢ়া শেষ কৰি, বহুত দিন চাকৰি বিচাৰি সংঘৰ্ষ কৰিব লগীয়া হৈছিল। আজি যি পৰ্যায়ত অভিনেতা জন আছে, ইয়াৰ বাবে তেওঁ যথেষ্ট কষ্ট কৰিব লগীয়া হৈছিল বুলি মন্তব্য কৰে অভিনেতা জনে। ১৯৭৯ চনৰ মিছ ইণ্ডিয়া স্বৰূপ সম্পতৰ সৈতে বিবাহ পাশত আৱদ্ধ হয় পৰেশ ৰাৱাল।\nপৰেশ ৰাৱালে ১৯৮৪ চনত বলিউডত অভিষেক ঘটায়। নিজৰ প্ৰথমখন ছবি ‘হ’লী’ত এটা সৰু চৰিত্ৰ ৰূপায়ন কৰা পৰেশ ৰাৱালে তাৰপিছত এবাৰো পিছলৈ ঘূৰি চাবলগীয়া হোৱা নাই। ১৯৯৪ চনত পৰেশ ৰাৱালক নেচনেল ফিল্ম এৱাৰ্ডেৰে সন্মানীত কৰা হয়। চৰ্দাৰ বল্লৱ ভাই পেটেলৰ জীৱনৰ আধাৰত পৰিচালক কেটন মেহতাৰ নিৰ্মাণ কৰা ছবি ‘সৰদাৰ’ ছবিখনত পৰেশ ৰাৱালে বল্লৱ ভাই পেটেলৰ চৰিত্ৰত অভিনয় কৰিছিল। ৯০ দশকৰ শেষ ভাগলৈ বহুকেইখন হিন্দী ছবিত ভিলেইনৰ চৰিত্ৰত অভিনয় কৰা পৰেশ ৰাৱালে ২০০০ চনত ‘হেৰা–ফেৰী’ ছবিত কৰা দুৰ্দান্ত অভিনয়ৰ বাবে ফিল্ম ফেয়াৰ বেষ্ট কমেডিয়ান বটা লাভ কৰে।\nহিন্দী ছবিলৈ আগবঢ়োৱা অনবদ্য অৱদানৰ বাবে ২০১৪ চনত পৰেশ ৰাৱালক পদ্মশ্ৰী সন্মানেৰে সন্মানীত কৰা হয়। ১৯৮৪ চনৰ পৰা অভিনয় কৰি অহা পৰেশ ৰাৱালে সঞ্জয় দত্তৰ জীৱনৰ আধাৰত নিৰ্মিত ছবিখনত সুনীল দত্তৰ চৰিত্ৰত অভিনয় কৰাৰ লগতে ‘ওৰি’ ছবিত কৰা দুৰ্দান্ত অভিনয়ৰ বাবে চলচিত্ৰ সমালোচকৰ পৰা উচ্চ প্ৰশংসা লাভ কৰিবলৈ সক্ষম হৈছিল।\nপিছত ২০১৪ চনত পৰেশ ৰাৱালে গুজৰাটৰ আহমেদাবাদ সমষ্টিৰ পৰা বিজেপিৰ সাংসদ হিচাপে নিৰ্বাচিত হয়। কিন্তু অভিনয় কৰি থকাৰ বাবে নিজৰ সমষ্টিত সময় দিব নোৱাৰি এইবাৰ লোকসভা নিৰ্বাচনত প্ৰতিদ্বন্দীতা কৰাৰ পৰা বিৰত থাকে পৰেশ ৰাৱাল।


কিয় শচীন–সেহৱাগ আৰু গম্ভীৰক দলৰ পৰা বাদ দিব বিচাৰিছিল ধোনীয়ে?|dhoni-wanted-to-exclude-me-with-sachin-sahwag-gautam-gambhir– News18 assam\nকিয় শচীন–সেহৱাগ আৰু গম্ভীৰক দলৰ পৰা বাদ দিব বিচাৰিছিল ধোনীয়ে?\nভাৰতীয় দলৰ পৰা বাদ পৰাৰ সন্দৰ্ভত প্ৰথমবাৰৰ বাবে সংবাদ মাধ্যমৰ আগত মুখ খুলিছে গৌতম গম্ভীৰে!\nLast Updated : July 20, 2019, 22:30 IST\nভাৰতীয় ক্ৰিকেটৰ অন্যতম সৰ্বশ্ৰেষ্ঠ খেলুৱৈ মহেন্দ্ৰ সিঙৰ প্ৰসংগত এইবাৰ মুখ খুলিছে ভাৰতীয় ক্ৰিকেট দলৰ প্ৰাক্তন বাওঁহতীয়া বেটছমেন তথা বৰ্তমানৰ সাংসদ গৌতম গম্ভীৰে। বিশ্বকাপৰ পিছত ধোনীয়ে আন্তঃৰাষ্ট্ৰীয় ক্ৰিকেটৰ পৰা অৱসৰ ল’ব লাগে বুলি চলি থকা চৰ্চাৰ মাজতে এইবাৰ গৌতম গম্ভীৰে ধোনীৰ সন্দৰ্ভত কৰা বিশেষ মন্তব্যই এতিয়া চৌ–দিশে ব্যাপক প্ৰতিক্ৰিয়াৰ সৃষ্টি কৰিছে। গৌতম গম্ভীৰে উল্লেখ কৰে যে ‘ ধোনীয়ে অষ্ট্ৰেলিয়াত কোৱা মোৰ এতিয়াও মনত আছে যে মই, শচীন আৰু সেহৱাগ একেলগে তিনিওজনে চি বি ছিৰিজ খেলিব নোৱাৰো। কাৰণ অষ্ট্ৰেলিয়াৰ ষ্টেডিয়াম সমূহ যথেষ্ট ডাঙৰ, তাত খেলিবৰ বাবে যিখিনি ফিটনেচৰ প্ৰয়োজন সেয়া আমাৰ নাই’ লগতে গম্ভীৰে উল্লেখ কৰে যে ধোনীয়ে সদায় ভাৰতীয় দলৰ ভৱিষ্যতকলৈ চিন্তা কৰিছিল,ধোনী যেতিয়া দলৰ অধিনায়ক আছিল, তেওঁ ভৱিষ্যতৰ প্ৰতি লক্ষ্য ৰাখি বিনিয়োগ কৰিছিল।\nইয়াৰ সমান্তৰাল ভাবে গম্ভীৰে লগতে কয় যে ,‘পৰিসংখ্যা ফালে চালে নিশ্চিত ভাৱে ধোনী শ্ৰেষ্ঠ অধিনায়ক। কিন্তু সেইটোৱে এইটো নুবুজায় যে আন আন ভাৰতীয় অধিনায়ক সকল ব্যৰ্থ হৈছে। ভাৰতীয় ক্ৰিকেটত সৌৰভ গাংগুলীৰ অৰিহনাও গুৰুত্বপূৰ্ণ। আমি তেওঁৰ নেতৃত্বতে বিদেশত ছিৰিজ জয় হৈছিলো। বিৰাট কোহলিৰ নেতৃত্বত ভাৰতীয় দলে দক্ষিণ আফ্ৰিকাত এদিনীয়া শৃংখলা আৰু অষ্ট্ৰেলিয়াত টেষ্ট শৃংখলা জয়ী হৈছে’।\nগম্ভীৰৰ মতে এতিয়া দলৰ ভৱিষ্যতৰ প্ৰতি লক্ষ্য ৰাখি নতুন উইকেট ৰক্ষক বেটচমেনক দলত সুযোগ দিব লাগে বুলিও তাৎপৰ্য মন্তব্য কৰে।\nFirst published: July 20, 2019, 22:26 IST\ngautam gambhirIndian cricketMS Dhoni